সৰুতে আমি যে “মহৎ লোকৰ ৰসাল কাহিনী” ধৰণৰ লেখাবোৰত পঢ়িবলৈ পাওঁ— এজন প্ৰখ্যাত বিজ্ঞানী, তেওঁক লগ কৰিবলৈ কোনোবা গৈছে, আৰু লেবত গৈ এজন জধলা মানুহক সাধাৰণ কৰ্মচাৰী বুলি ভাবি তেওঁকে বিজ্ঞানীজনৰ কথা সুধিছে, আৰু পিছত সেইজনকে বিজ্ঞানীজন বুলি জানি আচৰিত হৈ পৰিছে, আৰু গোটেই কাহিনীটোৰ পৰা আমালৈ এটা বাৰ্তা দিয়া হৈছে যে— সাজ-পোচাক মানুহৰ জ্ঞানৰ তুলাচনী নহয় বা দুখীয়া এজনো বহু জ্ঞানী হ’ব পাৰে। কিন্তু, এতিয়া মোৰ ভাৱ হয়, সেই বিজ্ঞানীসকল জধলা হৈয়ে থাকি যোৱাৰ, অৰ্থাৎ বিভিন্ন ষ্টাইল কৰি নতুন নতুন পোচাক পিন্ধিবলৈ আগ্ৰহ নকৰাৰ আঁৰত আন এক কথাহে জড়িত হৈ আছে! যদি সঘনাই বিভিন্ন ষ্টাইলৰ পোচাক পিন্ধিবলৈ লয় তেন্তে, “মোক দেখিবলৈ কেনেকুৱা লাগিছে” “আনে মোক কেনেকুৱা দেখিছে” “আগৰ পোচাকযোৰতকৈ এতিয়া মোক ভাল লাগিছেনে নাই” “কাইলৈ মই কোনযোৰ পিন্ধিম” আদি বহুত চিন্তাই মনটো আবৰি ধৰি থাকিব, ফলত সৃষ্টিশীলতাক সেইবোৰ চিন্তাই ভক্ষণ কৰি পেলাব, সেইবাবেই হয়তো সেই বিজ্ঞানীসকলে নতুন সাজপাৰৰ কথা চিন্তা কৰিবলৈ মন কৰা নাছিল, যাতে তেওঁলোকে একেটা কামতে মন নিবিষ্ট কৰি ৰাখিব পাৰে। কিন্তু আজিৰ সময়ত জধলা হৈ থকাতো এক প্ৰকাৰে অসম্ভৱ কথা! সেইবাবে ষ্টিভ জবছ, মাৰ্ক জুকাৰবাৰ্গ, বাৰাক ওবামা আদিয়ে এটা বিশেষ পদ্ধতি উদ্ভাৱন কৰিছে। তেওঁলোকে সদায় একেধৰণৰ পোচাক পিন্ধে। পোচাক হয়তো তেওঁলোকৰ ২৫ যোৰ, ৫০ যোৰ থাকিব পাৰে, কিন্তু প্ৰতিযোৰেই একেটা ডিজাইনৰ, একেটা ৰঙৰ। যাতে এযোৰৰ পাছত আন এযোৰ পিন্ধিলে তেওঁলোকৰ মনলৈ “মোক কেনেকুৱা লাগিছে” “আনে কেনেকুৱা দেখিছে” “আগৰযোৰতকৈ এতিয়া কেনেকুৱা লাগিছে” আদি ভাৱবোৰে সৃষ্টিশীলতাক, উৎপাদনশীলতাক বাধা দিব নোৱাৰে। উৎপাদনশীলতাৰ বাবে ইমানলৈকে চিন্তা কৰা ক’ত বাৰাক ওবামা! আৰু বিবিধ ৰঙৰ নতুন নতুন সাজপাৰ পিন্ধি, দেখিলেই বাবাটো বাবাটো যেন লগা ক’ত আমাৰ প্ৰধানমন্ত্ৰী মোদী ডাঙৰীয়া! কোনোবাই ক’ব পাৰে— “মোদী ৰাতিপুৱা ৬ বজাতে উঠি কামত লাগে!” কিন্তু ইমানকৈ নতুন নতুন সাজপাৰ পিন্ধিলে, ইমানকৈ ঘূৰি ফুৰিলে ৬ বজাতেতো উঠিব লাগিবই। এদিন শত্ৰূঘ্ন সিনহাক লগ কৰা, এদিন শচীনক, তৎক্ষণাত আকৌ বিদেশ…! আমিও সদায় ৮-৯ বজাত উঠিলেও ক’ৰবালৈ যাব লগা হোৱা দিনা ৫টা-৬টাতে উঠো! এনেবোৰ কাৰণতে আমাৰ দেশৰ উন্নতি কম নেকি? আনহাতে যদিও আজি মহিলাসকল পূৰ্বতকৈ অধিক শিক্ষিত হৈছে বুলি কোৱা হয়, তথাপি যুগান্তকাৰী কাম কৰা মাদাৰ টেৰেছা, মাদাম কুৰী, বা আজিৰ দিনৰ য়াহুৰ ৰ চিইঅ’ মাৰিছা মায়াৰ আদিৰ দৰে মহিলাৰ নাম আঙুলীৰ মূৰত লিখিব পৰা কাৰণটো মহিলাসকলে বিবিধ ৰকমৰ পোচাক পিন্ধাত অতি বেছি গুৰুত্ব দি থকাটোৱেই নেকি? ইমান দূৰলৈ যাবই নালাগে। আমাৰ অসমতে, প্ৰতিবাৰে ওলোৱা, বছৰটোৰ অতি গুৰুত্বপূৰ্ণ অৱদান আগবঢ়োৱা ব্যক্তিসকলৰ তালিকাবোৰ চালে দেখা যায়, তাত মহিলা প্ৰায় নাথাকেই। হয়, চোকা বা নিয়মমাফিক ভাল ৰিজাল্ট কৰা মহিলা বহুতো আছে, কিন্তু সমাজলৈ বৰঙণি আগবঢ়োৱা, বা আনে কৰা ভাল কামত সহযোগীতাৰে জড়িত হোৱা মহিলা আঙুলীমূৰত গণিব পৰা সংখ্যকহে। এইবোৰ কামলৈ আগ্ৰহ কৰা মহিলা দুই-তিনিগৰাকীহে। তাৰ কাৰণ এই ব্যতিক্ৰমভাৱে কৰিব লগা কামবোৰত সহযোগিতা আগবঢ়াবলৈ যি সৃষ্টিশীল মন লাগে আৰু উৎপাদনশীলতা বজাই ৰাখিব লাগে, সেইখিনি বিবিধ সাজ-পাৰৰ চিন্তাত তেওঁলোকৰ মনৰ পৰা হেৰাই যায় নেকি? কথাটো হয়তো হয়!\n২) How to Be Productive – The Mindmap of 35 Habits of the Uber-Productive\n৩) Here’s The Real Reason Mark Zuckerberg Wears The Same T-Shirt Every Day


মই আৰু মোৰ পৃথিৱী: চলচ্চিত্র দেশে বিদেশে\nচিনেমাৰ লগত প্রথম পৰিচয় ঘটিছিল হিন্দী আৰু অসমীয়া চলচ্চিত্র সমূহৰ যোগেদি। সৰুতে মোৰ কাৰণে চিনেমাৰ মূলমন্ত্র আছিল 'নায়ক, নায়িকা আৰু খলনায়ক, শেষত নায়কৰ বিজয়'। কিন্তু যেতিয়া বিশ্ব চলচ্চিত্রৰ লগত চিনাকি হ'লো বুজি পালো নায়ক নায়িকাৰেই চিনেমা এখন নহবও পাৰে। চিনেমা এখনত থাকিব পাৰে বহুতো কিবা কিবি! বিশ্বৰ বিভিন্ন ভাষাৰ বিভিন্ন চিনেমা চালো, কিছুমান ভাল লাগিল, কিছুমান বেয়া লাগিল। তাৰে ভিতৰত মোৰ ভাল লগা কেইখন আপোনালোকলৈ বুলি আগবঢ়ালো। আশাকৰো আপোনালোকে ভাল পাব। মই কোনো চলচ্চিত্র সমালোচক নহয়। মাত্র আন বহুতৰ দৰে 'চিনেমা বলীয়া' এজন!\nপৰিচালক : Takeshi Kitano\nভাষা : জাপানীজ্\nমাতৃৰ সন্ধানত মাচাওৰ এক অভিনৱ যাত্রা!\nপৰিচালক : Andrzej Wajda\nদেশ : পোলেণ্ড\nভাষা : পলিচ, ৰাচিয়ান, জাৰ্মান\nপৰিচালক : Kang Je-gyu\nদেশ : দক্ষিণ কোৰিয়া\nভাষা : কোৰিয়ান\nযুদ্ধ আৰু ভ্রাতৃত্ববোধ\nচিলড্রেন অব্ হেভেন (Children of Heaven)\nপৰিচালক : Majid Majidi\nদেশ : ইৰাণ\nভাষা : পাৰ্চী\nএটি কিশোৰ আৰু দৌৰ প্রতিযোগিতাত তৃতীয় স্থান লভাৰ এক দুৰ্বাৰ হাবিয়াস\nগুড বাই লেনিন! (Good Bye Lenin!)\nপৰিচালক : Wolfgang Becker\nদেশ : জাৰ্মানী\nভাষা : জাৰ্মান\nমাতৃক জীয়াই ৰাখিবলৈ এজন পুত্রৰ কিছুমান অভিনৱ প্রচেষ্টা\nপৰিচালক : Oliver Hirschbiegel\nদেশ : জাৰ্মানী, ইটালী, অষ্ট্রিয়া\nভাষা : জাৰ্মান, ৰাছিয়ান\nবাৰ্লিন বাংকাৰত হিটলাৰৰ জীৱনৰ শেষৰ বাৰটা দিন\nদ্য মটৰচাইকেল ডায়েৰীজ (The Motorcycle Diaries)\nপৰিচালক : Walter Salles\nদেশ : আৰ্জেন্টিনা\nভাষা : স্পেনিচ\nচে, এলবাৰ্ট' আৰু লা পডেৰচা...অন্য এক যাত্রা!\nদ্য কালাৰ অব্ পেৰেডাইজ (The Colour of Paradise)\nমহম্মদৰ অন্ধ চকু দুটিৰে বাহিৰৰ ৰঙীন পৃথিৱী খনৰ অনুভূতি!\nদা ভাৰ্জিন স্প্রীং (The Virgin Spring)\nপৰিচালক : Ingmar Bergman\nদেশ : চুইডেন\nভাষা : চুইডিশ\nবাৰ্গমেন আৰু তেওঁৰ শ্রেষ্ঠতম সৃষ্টি\n400 ব্লজ (400 Blows)\nপৰিচালক : Francois Truffaut\nভাষা : ফৰাচী\nফৰাচী নব্য ধাৰাৰ চলচ্চিত্রৰ পথ প্রদৰ্শক\nক্লাছিক (The Classic)\nপৰিচালক : Kwak Je Yong\nদেশ :দক্ষিণ কোৰিয়া\nপ্রেম আৰু প্রেম!\nভিভা কিউবা (Viva Cuba)\nপৰিচালক : Juan Carlos Cremata\nদেশ : কিউবা\nমালু আৰু জৰ্গিতৰ এখন ৰোমাঞ্চকৰ পৃথিৱী!\nযুগোশ্লাভিয়াৰ ৰোমান্টিক কমেডি কথাছবি 'ব্লেক কেট এণ্ড হোৱাইট কেট'। পঞ্চাশৰ দশকৰ পৰাই যুগোশ্লাভিয়াৰ কথাছবিয়ে বিশ্ব কথাছবিৰ মানচিত্ৰত নিজকে প্ৰতিষ্ঠা কৰি আহিছে। এতিয়ালৈকে কোনো অস্কাৰ বঁটা লাভ নকৰিলেও বহুকেইখন কথাছবি ইতিমধ্যে অস্কাৰ বঁটাৰ বিদেশী ভাষাৰ কথাছবি শিতানত মনোনয়ন লাভ কৰিছে।\n2002 চনৰ অস্কাৰ বঁটাৰ মনোনয়ন লাভ কৰা ফিনলেণ্ডৰ কথাছবি\n2007 চনৰ অস্কাৰ বঁটা লাভ কৰা অষ্ট্ৰিয়াৰ কথাছবি\nDays of Glory 2006 চনৰ অস্কাৰ বঁটাৰ মনোনয়ন লাভ কৰা আলজেৰিয়াৰ কথাছবি\nMy Life as Dog বাৰ বছৰীয়া Ingmer আৰু তাৰ চাৰিওদিশে হৈ থকা পৰিবৰ্তনবোৰ। (চুইডেন, 1985)\nইজৰাইল - পেলেষ্টাইন সংঘৰ্ষ আৰু কিছু মানৱীয়তা। (Paradise Now, পেলেষ্টাইন, 2005) বিদেশী ভাষাৰ কথাছবিৰ শিতানত অস্কাৰ মনোনয়ন লাভ কৰা পেলেষ্টাইনৰ প্ৰথমখন কথাছবি।\nBeaufort (ইজৰাইল, 2007)\nDipali Gogoi said...\nChildren of Heaven, The Motorcycle Diaries,আৰু The Colour of Paradise চাইছো। অনন‌্য।


জ্যেষ্ঠজনৰ প্ৰতি সন্মান! নিজৰ পৰিৱৰ্তে ৰাজেন গোহাঁইক আদৰণি জনাবলৈ অনুৰোধ ৰূপক শৰ্মাৰ– News18 Assam\nজ্যেষ্ঠজনৰ প্ৰতি সন্মান! নিজৰ পৰিৱৰ্তে ৰাজেন গোহাঁইক আদৰণি জনাবলৈ অনুৰোধ ৰূপক শৰ্মাৰ\n»জ্যেষ্ঠজনৰ প্ৰতি সন্মান! নিজৰ পৰিৱৰ্তে ৰাজেন গোহাঁইক আদৰণি জনাবলৈ অনুৰোধ ৰূপক শৰ্মাৰ\nUpdated:July 27, 2020, 11:03 PM IST\nমুখ্যমন্ত্ৰী সৰ্বানন্দ সোণোৱাল, মন্ত্ৰী পীযুষ হাজৰিকা আৰু মন্ত্ৰী কেশৱ মহন্তই অংশগ্ৰহণ কৰা এই অনুষ্ঠানৰ আদৰণি পৰ্বত দেখা গ'ল এক বিৰল দৃশ্য।\nLast Updated: July 27, 2020, 11:03 PM IST\nএটা সময়ত নগাঁৱৰ ৰাজনীতিত অতি ঘনিষ্ঠ হিচাপে চৰ্চিত ৰাজেন গোহাঁই আৰু ৰূপক শৰ্মাৰ মাজত বৰ্তমান চলি থকা সংঘাতৰ কথা সৰ্বজনবিদিত। বিগত লোকসভা নিৰ্বাচনত ৰাজেন গোহাঁইৰ পৰিৱৰ্তে ৰূপক শৰ্মাক বিজেপিয়ে নগাঁও লোকসভা সমষ্টিৰ প্ৰাৰ্থী হিচাপে প্ৰক্ষেপ কৰাৰ পিছতে প্ৰাক্তন ৰে’ল ৰাজ্য মন্ত্ৰী আৰু বিধায়ক ৰূপক শৰ্মাৰ মাজত সম্পৰ্কৰ দ্ৰুত অৱনতি ঘটিছিল।\nশেহতীয়াভাৱে প্ৰাক্তন মন্ত্ৰী ৰাজেন গোহাঁয়ে সংবাদ মেলৰ আয়োজন কৰি নগাঁৱৰ উন্নয়নৰ কৃতিত্ব কেৱল তেওঁৰহে বুলি দাবী কৰিছিল। আনকি অনাগত বিধানসভা নিৰ্বাচনত গোহাঁয়ে নগাঁও অথবা বঢ়মপুৰত টিকট বিচাৰিব বুলিও ঘোষণা কৰিছিল। ইয়াৰ পিছতে ৰূপক শৰ্মায়ো নগাঁৱৰ উন্নয়নৰ কৃতিত্ব কেৱল কেন্দ্ৰ আৰু ৰাজ্যত শাসনত থকা বিজেপি চৰকাৰৰহে, কোনো ব্যক্তিবিশেষৰ নহয় বুলি প্ৰত্যুত্তৰ দিছিল।\nসংবাদ মাধ্যমত ৰাজেন-ৰূপকৰ সংঘাতৰ বিষয়েও ব্যাপক চৰ্চা চলিছিল। কিন্তু দীৰ্ঘদিনৰ বিৰতিৰ পিছত আজি নগাঁও খগেন মহন্ত প্ৰেক্ষাগৃহত প্ৰধানমন্ত্ৰী আৱাস যোজনাৰ দ্বিতীয় পৰ্যায়ৰ আধাৰশিলা অনুষ্ঠানত একেখন মঞ্চতে আসন গ্ৰহণ কৰিলে প্ৰাক্তন মন্ত্ৰী ৰাজেন গোহাঁই আৰু বিধায়ক ৰূপক শৰ্মাই।\nমুখ্যমন্ত্ৰী সৰ্বানন্দ সোণোৱাল, মন্ত্ৰী পীযুষ হাজৰিকা আৰু মন্ত্ৰী কেশৱ মহন্তই অংশগ্ৰহণ কৰা এই অনুষ্ঠানৰ আদৰণি পৰ্বত দেখা গ'ল এক বিৰল দৃশ্য। মুখ্যমন্ত্ৰী আৰু মন্ত্ৰীদ্বয়ক আদৰণি জনোৱাৰ পিছতে বিধায়ক ৰূপক শৰ্মাক জিলা প্ৰশাসনে আদৰণি জনাবলৈ আগবাঢ়িছিল। কিন্তু বিধায়কগৰাকীয়ে তেওঁৰ পৰিৱৰ্তে প্ৰথম ৰাজেন গোহাঁইক আদৰণি জনাবলৈ অনুৰোধ জনায়।\nজিলা প্ৰশাসনে ৰূপক শৰ্মাৰ অনুৰোধ ৰক্ষা কৰি ৰাজেন গোহাঁইক আদৰণি জনাই। বৰ্তমানৰ ৰাজনৈতিক পৰিৱেশত বিধায়কগৰাকীৰ এই কাৰ্যক একাংশই জ্যেষ্ঠজনৰ প্ৰতি সন্মান বুলি অভিহিত কৰাৰ বিপৰীতে আন একাংশই ইয়াক ৰাজনৈতিক তিক্ততা দূৰীকৰণৰ প্ৰচেষ্টা বুলিও অভিহিত কৰিছে।\nFirst published: July 27, 2020, 11:03 PM IST


एक साल में बाइबल - ইণ্ডিয়ান ৰিভাইচ ভাৰচন - फरवरी 11\n1. যিহোৱাই মোচিক ক’লে, “ইয়াৰ পৰা যোৱা, যি দেশ তোমাৰ বংশক দিম বুলি মই অব্ৰাহাম, ইচহাক, আৰু যাকোবৰ আগত শপত কৰিছিলোঁ, সেই দেশলৈ, মিচৰ দেশৰ পৰা বাহিৰ কৰি অনা লোকসকলৰ সৈতে তুমি যোৱা।\n2. মই তোমাৰ আগে আগে এজন দূত পঠাম, আৰু কনানীয়া, ইমোৰীয়া, হিত্তীয়া, পৰিজ্জীয়া, হিব্বীয়া, আৰু যিবুচীয়া লোকসকলক খেদিম।\n3. গাখীৰ আৰু মৌজোল বৈ থকা দেশলৈ যোৱা। কিন্তু মই তোমালোকৰ লগত নাযাওঁ; কাৰণ তোমালোক ঠৰডিঙীয়া লোক। মই হয়তো বাটতে তোমালোকক বিনষ্ট কৰিব পাৰোঁ।”\n4. লোকসকলে যেতিয়া সেই সমস্যাৰ কথা শুনিলে, তেতিয়া তেওঁলোকে শোক কৰিলে; আৰু কোনো এজনেও অলঙ্কাৰ পৰিধান নকৰিলে।\n5. যিহোৱাই মোচিক কৈছিল, “তুমি ইস্ৰায়েলী লোকসকলক এই কথা কোৱা, ‘তোমালোক ঠৰডিঙীয়া লোক। মই যদি তোমালোকৰ মাজলৈ এক মুহূৰ্তৰ বাবেও যাওঁ, তেনেহ’লে মই তোমালোকক বিনষ্ট কৰিম। সেয়ে তোমালোকৰ লগত মই কি কৰিব লাগে, সেই বিষয়ে যেতিয়ালৈকে মই সিদ্ধান্ত নলওঁ, তেতিয়ালৈকে তোমালোকে নিজৰ অলঙ্কাৰ খুলি ৰাখিব’।”\n6. তেতিয়া ইস্ৰায়েলী লোকসকলে হোৰেব পৰ্ব্বতৰ পৰাই নিজৰ অলঙ্কাৰবোৰ পৰিধান নকৰিলে।\n7. মোচিয়ে তম্বুৰ কাপোৰ এটা লৈ, তম্বুৰ বাহিৰত কিছু দূৰত তৰিলে; আৰু তাৰ নাম সাক্ষাৎ কৰা তম্বু ৰাখিলে। যিহোৱাক বিচাৰা প্ৰতিজনে তম্বুৰ বাহিৰত থকা সেই সাক্ষাৎ কৰা তম্বুলৈ যায়।\n8. মোচি যেতিয়া সেই তম্বুৰ ভিতৰলৈ যায়, তেতিয়া সকলো লোকে উঠি প্ৰতিজনে নিজৰ তম্বুৰ প্রবেশ দুৱাৰত থিয় হয়। মোচিয়ে যেতিয়ালৈকে সেই তম্বুত নোসোমায়, তেতিয়ালৈকে লোকসকলে মোচিক চাই থাকে।\n9. মোচি যেতিয়াই তম্বুত সোমায়, তেতিয়াই মেঘ-স্তম্ভ নামি আহি তম্বুৰ প্রবেশ দুৱাৰত স্থিতি লয়, আৰু যিহোৱাই মোচিৰে সৈতে কথা পাতে।\n10. লোকসকলে যেতিয়াই তম্বুৰ প্রবেশ দুৱাৰত মেঘ-স্তম্ভ স্থিতি হোৱা দেখে, তেতিয়াই প্ৰতিজনে নিজৰ তম্বুৰ প্রবেশ দুৱাৰত থিয় হৈ আৰাধনা কৰে।\n11. যিদৰে মানুহে নিজৰ বন্ধুৰ লগত কথা পাতে, সেইদৰে যিহোৱাই মুখামুখি মোচিৰ লগত কথা পাতে। তাৰ পাছত মোচিয়ে তম্বুৰ পৰা ওলাই আহে, কিন্তু তেওঁৰ যুৱক পৰিচাৰক, নুনৰ পুত্ৰ যিহোচূৱা তম্বুৰ ভিতৰতে থাকে।\n12. মোচিয়ে যিহোৱাক ক’লে, “চাওক, আপুনি এই লোকসকলক লৈ মোক যাত্রা কৰিব কৈছে; কিন্তু মোৰ লগত যি জনক পঠাব, তেওঁৰ বিষয়ে আপুনি মোক জানিব দিয়া নাই। আপুনি কৈছিল, মই নামৰ দ্বাৰাই তোমাক জানো, আৰু তুমি মোৰ দৃষ্টিত অনুগ্ৰহ পালা।\n13. এতিয়া মই যদি আপোনাৰ দৃষ্টিত অনুগ্ৰহ পালোঁ, তেনেহ’লে বিনয় কৰিছোঁ, মই যেন আপোনাক জানি আপোনাৰ দৃষ্টিত অনুগ্ৰহ পাওঁ, সেই বাবে মোক আপোনাৰ পথ দেখাওক; আৰু এই লোকসকল যে আপোনাৰেই লোক ইয়াকো সোঁৱৰণ কৰক।”\n14. তেতিয়া যিহোৱাই উত্তৰ দিলে, “মই স্বয়ং তোমাৰ লগত যাম, আৰু মই তোমাক বিশ্ৰাম দিম।”\n15. মোচিয়ে তেওঁক ক’লে, “যদি আপুনি স্বয়ং মোৰ লগত নাযায়, তেনেহ’লে আমাক ইয়াৰ পৰা লৈ নাযাব।\n16. নহ’লে আমি কি দৰে বুজি পাম যে, আপোনাৰ দৃষ্টিত মই আৰু আপোনাৰ লোকসকলে অনুগ্ৰহ পাইছো ইয়াক কিহৰ দ্বাৰাই জনা যাব? আপুনি আমাৰ লগত যোৱাৰ দ্বাৰায়েই মই আৰু আপোনাৰ লোকসকল পৃথিৱীত থকা সকলো জাতিৰ পৰা পার্থক্য হ’ব।”\n17. যিহোৱাই মোচিক ক’লে, “এই যি কথা তুমি ক’লা, তাকো মই কৰিম। কিয়নো তুমি মোৰ দৃষ্টিত অনুগ্ৰহ পাইছা, আৰু মই তোমাক তোমাৰ নামে সৈতে জানো।”\n18. তেতিয়া মোচিয়ে ক’লে, “বিনয় কৰিছোঁ মোক আপোনাৰ প্ৰতাপ দেখাওক।”\n19. যিহোৱাই ক’লে, “মই তোমাৰ ওচৰেৰে মোৰ সকলো ধাৰ্মিকতা গমন কৰাম, আৰু তোমাৰ আগত মোৰ নাম ঘোষণা কৰিম। যাক মই অনুগ্ৰহ কৰিব খোজোঁ, তাক মই অনুগ্ৰহ কৰিম, আৰু যাক মই দয়া কৰিব খোজোঁ, তাক মই দয়া কৰিম।”\n20. কিন্তু যিহোৱাই পুনৰ ক’লে, “তুমি মোৰ চেহেৰা দেখা নোপোৱা; কাৰণ কোনো মানুহে মোক দেখাৰ পাছত জীয়াই নাথাকে।”\n21. যিহোৱাই ক’লে, “চোৱা, মোৰ ওচৰত এটা শিল আছে, আৰু তুমি সেই শিলটোৰ ওপৰত থিয় হ’বা।\n22. তোমাৰ আগেদি যেতিয়া মোৰ প্ৰতাপ গমন কৰিব, তেতিয়া মই তোমাক শিলটোৰ ফাটত থম, আৰু মোৰ গমন শেষ নোহোৱালৈকে মোৰ হাতেৰে তোমাক ঢাকি ধৰিম।\n23. তাৰ পাছত মই তোমাৰ ওপৰৰ পৰা হাত গুচাম, আৰু তুমি মোৰ পাছফাল দেখিবলৈ পাবা, কিন্তু মোৰ মুখ দেখা নাপাবা।”\n1. যিহোৱাই মোচিক ক’লে, “তুমি প্রথম ফলিৰ দৰে দুখন শিলৰ ফলি কাটা। তুমি ভঙা আগৰ সেই ফলি দুখনত যি যি লিখা আছিল, সেই সকলো কথা, মই পুনৰ এই দুখন ফলিত লিখিম।\n2. তুমি ৰাতিপুৱাতে যুগুত হৈ চীনয় পৰ্ব্বতলৈ উঠি আহিবা। পৰ্ব্বতৰ ওপৰত মোৰ ওচৰত উপস্থিত হ’বা।\n3. আন কোনো লোক তোমাৰ লগত নাহিব; আৰু গোটেই পৰ্ব্বতত কোনো লোক যেন দেখা পোৱা নাযায়। গৰু মেৰ-ছাগৰ জাকোবোৰো যেন পৰ্ব্বতৰ আগত চৰি নাথাকে।”\n4. সেয়ে মোচিয়ে আগৰ নিচিনা শিলৰ দুখন ফলি কাটি, যিহোৱাৰ আজ্ঞা অনুসাৰে ৰাতিপুৱাই উঠি চীনয় পৰ্ব্বতলৈ গ’ল। যিহোৱাই নিৰ্দেশ দিয়া অনুসাৰে শিলৰ সেই ফলি দুখনো লগত লৈ গ’ল।\n5. যিহোৱা মেঘৰ মাজত নামি আহিল; আৰু মোচিৰ সৈতে সেই ঠাইত থিয় হ’ল। তেওঁ “যিহোৱা” নাম উচ্চাৰণ কৰিলে।\n6. যিহোৱাই তেওঁৰ আগেদি গমন কৰিলে আৰু ঘোষণা কৰিলে, “যিহোৱা, যিহোৱা কৃপা আৰু দয়াৰে পৰিপূৰ্ণ ঈশ্বৰ, ক্ৰোধত ধীৰ, দয়া আৰু সত্যতাত মহান;\n7. হাজাৰ হাজাৰ পুৰুষলৈকে দয়া কৰোঁতা; অপৰাধ, আজ্ঞা লঙ্ঘন, আৰু পাপ ক্ষমা কৰোঁতা। তথাপি তেওঁ নিশ্চয়ে দোষীক নিৰ্দ্দোষী নকৰে। তৃতীয় চতুৰ্থ পুৰুষলৈকে তেওঁলোকৰ সন্তানক পিতৃৰ অপৰাধৰ প্ৰতিফল দিওঁতা।”\n8. তেতিয়া মোচিয়ে বেগাই মাটিলৈ মূৰ দোঁৱাই প্ৰণিপাত কৰিলে,\n9. তাৰ পাছত মোচিয়ে কলে, “হে প্ৰভু, মই যদি আপোনাৰ দৃষ্টিত অনুগ্ৰহ পাইছোঁ, তেনেহ’লে বিনয় কৰিছোঁ আমাৰ লগত যাওঁক। কিয়নো এইলোক ঠৰডিঙীয়া লোক; আৰু আমাৰ অপৰাধ আৰু পাপ ক্ষমা কৰি, আমাক নিজৰ অধিকাৰৰ অৰ্থে গ্ৰহণ কৰক।”\n10. যিহোৱাই কলে, “চোৱা, এই বিষয়ত মই এটি নিয়ম কৰিলোঁ। মই তোমাৰ লোকসকলৰ আগত এনে আচৰিত কৰ্ম কৰিম যে, ইয়াৰ পূৰ্বে গোটেই পৃথিৱীত আৰু কোনো জাতিতৰ মাজত এনে কৰ্ম হোৱা নাই। তুমি যি লোকসকলৰ মাজত আছা, তেওঁলোক সকলোৱে যিহোৱাৰ সেই কাৰ্য দেখিব, কাৰণ তোমাৰ আগত মই যি কৰিম, সেয়ে ভয়ঙ্কৰ হ’ব।\n11. মই তোমাক যি আজ্ঞা দিছোঁ আজি তাক পালন কৰা। মই ইমোৰীয়া, কনানীয়া, হিত্তীয়া, পৰিজ্জীয়া, হিব্বীয়া, আৰু যিবুচীয়া সকলক তোমাৰ আগৰ পৰা খেদি বাহিৰ কৰিম।\n12. সাৱধান, তোমালোক যি দেশলৈ গৈ আছা, সেই দেশত নিবাস কৰা লোকসকলৰ সৈতে কোনো নিয়ম স্থিৰ নকৰিবা। যদি কৰা, তেনেহ’লে সেয়ে তোমাৰ মাজত ফান্দস্বৰূপ হ’ব।\n13. তাৰ পৰিৱৰ্তে, তোমালোক তেওঁলোকৰ যজ্ঞবেদিবোৰ ভাঙিব লাগিব। তেওঁলোকৰ স্তম্ভবোৰ গুড়ি কৰিবা, আৰু তেওঁলোকৰ আচেৰা দেৱীৰ দণ্ডবোৰ কাটি পেলাবা।\n14. তুমি অন্য কোনো দেৱতাৰ আৰাধনা নকৰিবা; কাৰণ, মই যিহোৱা, যাৰ নাম ঈৰ্ষাম্বিত; তেওঁ নিজ মৰ্য্যাদা ৰখাত ঈৰ্ষাম্বিত ঈশ্বৰ।\n15. তুমি সেই দেশ নিবাসী সকলৰ সৈতে কোনো চুক্তি নকৰিবা; কাৰণ তেওঁলোকে ব্যভিচাৰ কৰে আৰু দেৱতাবোৰৰ আগত তেওঁলোকে বলিদান কৰে। তেওঁলোকে তেওঁলোকৰ নৈবেদ্য খাবলৈ তোমালোকক নিমন্ত্রণ কৰিব।\n16. সেয়ে তোমালোকে যদি তেওঁলোকৰ ছোৱালী নিজৰ পুত্ৰৰ বাবে বিয়া কৰি আনা, তেনেহ’লে সেই ছোৱালীয়ে তোমালোকৰ পুত্রক তেওঁলোকৰ দেৱতাৰ অনুগামী কৰাব; আৰু ব্যভিচাৰ কৰাব। তোমালোকৰ পুত্ৰসকলেও তেওঁলোকৰ দেৱতাৰ অনুগামী হৈ ব্যভিচাৰ কৰিব।\n17. তুমি নিজৰ বাবে কোনো দেৱমূৰ্তি নিৰ্মাণ নকৰিবা।\n18. তোমালোকে খমীৰ নিদিয়া পিঠাৰ পৰ্ব্ব পালন কৰিবা। মই তোমালোকক আজ্ঞা দিয়াৰ দৰে আবীব মাহৰ নিৰূপিত কালত সাত দিন ধৰি খমীৰ নিদিয়া পিঠা খাবা। কিয়নো সেই আবীব মাহতে তুমি মিচৰ দেশৰ পৰা ওলাই আহিলা।\n19. প্রথমে জন্ম হোৱা সকলো মোৰ, এনেকি গৰু, মেৰ-ছাগ সকলো পশু জাকৰ মাজতো সকলো প্রথমে জগা মতা পশু মোৰ।\n20. তোমালোকে প্রথমে জগা গাধ কিনিব খোজা যদি এটা মেৰ-ছাগ দিব লাগিব; কিন্তু যদি কিনি লব নোখোজা, তেনেহ’লে তোমালোকে গাধটোৰ ডিঙি নিশ্চয় ভাঙিব লাগিব। তোমালোকৰ প্ৰথমে জন্ম হোৱা পুত্ৰসকলক তোমালোক কিনি ল’ব লাগিব। কোনো এজনো শুদা হাতে মোৰ আগত উপস্থিত নহ’বা।\n21. তোমালোকে ছয় দিন পৰিশ্ৰম কৰিবা, কিন্তু সপ্তম দিনা বিশ্ৰাম কৰিবা। শস্য ৰোৱা আৰু শস্য দোৱা সময়ত অৱশ্যে বিশ্ৰাম কৰিবা।\n22. তোমালোক সপ্তাহৰ পৰ্ব্ব পালন কৰিবা। ঘেঁহু কটাৰ প্ৰথম ফল এই পৰ্ব্বত ব্যৱহাৰ কৰিবা, আৰু বছৰৰ শেষত ফল চপোৱাৰ পৰ্ব্ব পালন কৰিবা।\n23. বছৰত তিনিবাৰ তোমালোকৰ পুৰুষসকল ইস্ৰায়েলৰ ঈশ্বৰ যিহোৱাৰ আগত উপস্থিত হ’ব।\n24. মই তোমালোকৰ পৰা পৰজাতিসকলক দূৰ কৰিম, আৰু তোমালোকৰ দেশৰ সীমা বিস্তাৰ কৰিম। তোমালোক অৱশ্যে বছৰত তিনিবাৰ নিজৰ ঈশ্বৰ যিহোৱাৰ আগত উপস্থিত হ’ব লাগিব, যাতে কোনেও তোমালোকৰ দেশ অধিকাৰ কৰাৰ চেষ্টা নকৰে।\n25. তোমালোকে মোৰ নৈবেদ্য হিচাপে তেজ উৎসৰ্গ কৰোঁতে তাৰ লগত খমীৰ নিদিবা। নিস্তাৰ-পৰ্ব্বত উৎস্বৰ্গিত মাংস পাছদিনা ৰাতিপুৱালৈকে নাৰাখিবা।\n26. তোমালোকে নিজৰ খেতিৰ প্ৰথম ফলৰ উত্তম ভাগ নিজৰ ঈশ্বৰ যিহোৱাৰ গৃহলৈ আনিবা। তোমালোকে ছাগলী পোৱালিক তাৰ মাকৰ গাখীৰ দি নিসিজাবা।”\n27. তাৰ পাছত যিহোৱাই মোচিক ক’লে, “তোমাক মই যি সকলো কথা কলোঁ, সেই সকলো লিখি ৰাখা। ইয়াৰ দ্বাৰাই তোমাৰ আৰু ইস্ৰায়েলৰ লগত মই এটি নিয়ম স্থিৰ কৰিলোঁ।”\n28. মোচি সেই ঠাইত যিহোৱাৰ সৈতে চল্লিশ দিন চল্লিশ ৰাতি বাস কৰিছিল। মোচিয়ে চল্লিশ দিন একো ভোজন পান কৰা নাছিল; আৰু তেওঁ সেই দুখন ফলিত নিয়মৰ বাক্য, দহ আজ্ঞা লিখিছিল।\n29. মোচি যেতিয়া সেই দুখন ফলি লৈ চীনয় পৰ্ব্বতৰ পৰা নামি আহিল, তেতিয়া যিহোৱাৰ লগত কথা পতাৰ পাছত তেওঁৰ চেহেৰা যে উজ্জ্বল হৈ আছিল, সেই কথা মোচিয়ে নিজে জনা নাছিল।\n30. হাৰোণ আৰু ইস্ৰায়েলৰ সকলো লোকে মোচিৰ চেহেৰা উজ্জ্বল দেখি, তেওঁলোকে তেওঁৰ ওচৰলৈ যাবলৈ ভয় কৰিলে।\n31. কিন্তু মোচিয়ে তেওঁলোকক মাতিলে, তেতিয়া হাৰোণ আৰু সমাজৰ মূখ্যলোক সকল তেওঁৰ ওচৰলৈ ওভটি আহিল। তেতিয়া মোচিয়ে তেওঁলোকৰ লগত কথা পাতিলে।\n32. তাৰ পাছত, ইস্ৰায়েলৰ লোকসকল মোচিৰ ওচৰ চাপিলে। তেওঁ চীনয় পৰ্ব্বতত যিহোৱাই যিবোৰ আজ্ঞা দিছে সেই সকলো তেওঁলোকক ক’লে।\n33. মোচিয়ে যেতিয়া তেওঁলোকৰ লগত কথা পাতি শেষ কৰিলে, তেতিয়া মোচিয়ে নিজৰ চেহেৰা ওৰণি লৈ ঢাকি ল’লে।\n34. মোচিয়ে যেতিয়াই যিহোৱাৰ লগত কথা পাতিবলৈ তেওঁৰ সন্মুখলৈ গৈছিল, তেতিয়া সেই ওৰণি গুচাইছিল। কিন্তু ঘূৰি অহাৰ লগে লগে তেওঁ পুনৰ ওৰণি লৈছিল। তেওঁ যি সকলো নিৰ্দেশ পাইছিল, সেই সকলো তম্বুৰ বাহিৰলৈ আহি ইস্ৰায়েলৰ লোকসকলক কৈছিল।\n35. তেতিয়া ইস্ৰায়েলী লোকসকলে তেওঁৰ চেহেৰাত এটা উজ্জ্বলতা দেখা পাইছিল। কিন্তু মোচিয়ে যিহোৱাৰ লগত কথা পাতিবলৈ পুনৰ ভিতৰলৈ নোযোৱালৈকে, নিজৰ চেহেৰা ওৰণিৰে ঢাকি লৈছিল।\n8. তোমাৰ হাতেই তোমাৰ সকলো শত্রুবোৰক বিচাৰি পাব; তোমাৰ সোঁ হাতে তোমাক ঘিণ কৰাসকলক বিচাৰি পাব।\n9. তোমাৰ প্রকাশৰ কালত তুমি তেওঁলোকক এক অগ্নিময় জুইশালৰ নিচিনা কৰিবা; যিহোৱাই নিজৰ ক্রোধত তেওঁলোকক গ্ৰাস কৰিব; অগ্নিয়ে তেওঁলোকক দহন কৰিব।\n10. পৃথিবীৰ বুকুৰ পৰা তেওঁলোকৰ বংশধৰসকলক তুমি ধ্বংস কৰি পেলাবা; মনুষ্যৰ মাজৰ পৰা তেওঁলোকৰ সন্তান সকলক উচ্ছন্ন কৰিবা।\n11. যদি তেওঁলোকে তোমাৰ বিৰুদ্ধে দুষ্ট মন্ত্রণা কৰে, যদি অপকর্মৰ পৰিকল্পনা কৰে, তেওঁলোক সফল হ’ব নোৱাৰিব।\n12. কিয়নো তুমি তেওঁলোকৰ মুখৰ ফালে লক্ষ্য কৰি যেতিয়া তোমাৰ ধনুত কাঁড় জুৰিবা, তেতিয়া তুমি তেওঁলোকক পলাই যাবলৈ বাধ্য কৰিবা।\n13. হে যিহোৱা, তুমি নিজ পৰাক্ৰমেৰে উঠা! আমি তোমাৰ পৰাক্রমৰ গীত গাম আৰু প্ৰশংসাৰ গান কৰিম।\n1. প্রজ্ঞাই জানো নকয়? সুবুদ্ধিয়ে জানো উচ্চস্বৰে নকয়?\n2. বাটৰ কাষৰ ওখ ঠাইত, চাৰিআলিত প্রজ্ঞা থিয় হয়।\n3. তাৰ উপৰিও নগৰৰ প্ৰবেশস্থানত, আৰু নগৰৰ দুৱাৰৰ ওচৰত থাকি ৰিঙিয়াই কয়,\n4. “হে লোকসকল, মই তোমালোকক মাতিছোঁ; আৰু মানৱজাতিৰ সন্তান সকলৰ বাবে মই উচ্ছস্বৰে কওঁ।\n5. যিসকল শিক্ষিত নহয়, তেওঁলোকে সুবুদ্ধিক বুজা উচিত, আৰু যিসকলে জ্ঞানক ঘিণ কৰে, তেওঁলোকৰ সুবিবেচনাৰ হৃদয় থকা উচিত।\n1. যীচুৱে এই সকলো কথা কৈ শেষ কৰোঁতে, তেওঁৰ শিষ্য সকলক ক’লে,\n2. “তোমালোকে জানা নে দুদিনৰ পাছত নিস্তাৰ-পৰ্ব হ’ব, মানুহৰ পুত্ৰক ক্রুচত দিবলৈ শত্ৰুৰ হাতত শোধাই দিয়া হ’ব।”\n3. তেতিয়া প্ৰধান পুৰোহিত আৰু সমাজৰ পৰিচাৰক সকল কায়াফা নামেৰে মহা-পুৰোহিতৰ চোতালত গোট খালে;\n4. তেওঁলোকে যীচুক ছলেৰে ধৰি বধ কৰিবলৈ আলোচনা কৰিলে৷\n5. তেওঁলোকে ক’লে, ‘ভোজৰ সময়ত নহয়, কিয়নো লোক সকলৰ মাজত হুৰামুৰা লাগিব৷’\n6. পাছত যীচু বৈথনিয়া গাঁৱত চিমোন নামৰ কুষ্ঠৰোগীৰ ঘৰত থকা সময়ত\n7. এগৰাকী মহিলাই বহুমুলীয়া সুগন্ধি ভৰা এটা বগা তেলৰ বটল লৈ যীচু ভোজনত বহি থাকোঁতে, তেওঁৰ মুৰত বাকি দিলেহি।\n8. শিষ্য সকলে তাকে দেখি ক্ৰুদ্ধ হৈ ক’লে, ‘কি কাৰণে এইদৰে অপচয় কৰিছা?\n9. কিয়নো ইয়াক বেছি ধনত বিক্ৰী কৰি দৰিদ্ৰ সকলক দান কৰিব পৰা গ’লহেঁতেন’।\n10. কিন্তু যীচুৱে, ইয়াকে জানিবলৈ পায়, তেওঁলোকক ক’লে, “এই মহিলা জনীক কিয় অসুবিধা দিছা? কাৰণ তেওঁ মোলৈ উত্তম কৰ্ম কৰিলে।\n11. কিয়নো দৰিদ্ৰ সকল তোমালোকৰ লগত সদায় আছে; কিন্তু তোমালোকৰ লগত মই সদায় নাথাকো৷\n12. এই কাৰণে তেওঁ এই সুগন্ধি তেল যে মোৰ শৰীৰত বাকি দিলে; এয়া মোক মৈদামত থবৰ অৰ্থেহে কৰিলে।\n13. মই তোমাক সঁচাকৈ কওঁ, গোটেই জগতৰ যি যি ঠাইত এই শুভবাৰ্তা ঘোষণা কৰা হ’ব, সেই ঠাইতে এই যি কৰ্ম মহিলা গৰাকীয়ে কৰিলে, তেওঁক সুঁৱৰিবলৈ, ইয়াকো কোৱা হ’ব।”\n14. তেতিয়া বাৰ জনৰ মাজৰ, ঈষ্কৰিয়োতীয়া যিহূদা নামেৰে এজনে প্ৰধান পুৰোহিত সকলৰ ওচৰলৈ গ’ল,\n15. আৰু ক’লে “মই আপোনালোকৰ হাতত তেওঁক শোধাই দিলে, মোক কি দিবলৈ ইচ্ছা কৰে”? তাতে তেওঁলোকে তেওঁক ত্ৰিশ টা ৰূপৰ মুদ্ৰা দিম বুলি ক’লে৷\n16. তেতিয়াৰে পৰা তেওঁ যীচুক শোধাই দিবলৈ সুযোগ বিচাৰি থাকিল।\n17. পাছত খমিৰ নোহোৱা পিঠাৰ পৰ্বৰ প্ৰথম দিনা শিষ্য সকলে যীচুৰ ওচৰলৈ আহি সুধিলে, “নিস্তাৰ-পৰ্ব ভোজ আপোনাৰ কাৰণে আমি ক’ত যুগুত কৰাটো বিচাৰে”?\n18. তেওঁ ক’লে, “নগৰলৈ গৈ নিৰ্দিষ্ট জনক কোৱাগৈ, গুৰুৱে কৈছে, মোৰ কাল ওচৰ হৈছে; মোৰ শিষ্য সকলে সৈতে মই তোমাৰ ঘৰত নিস্তাৰ-পৰ্বৰ ভোজ পালন কৰিম”।\n19. তেতিয়া শিষ্য সকলে যীচুৱে আদেশ দিয়াৰ দৰে নিস্তাৰ-পৰ্বৰ ভোজ যুগুত কৰিলেগৈ।\n20. পাছত সন্ধিয়া হোৱা সময়ত তেওঁ বাৰ জন শিষ্যৰ সৈতে ভোজনত বহিল;\n21. এনেতে তেওঁলোকে ভোজন কৰোঁতে, তেওঁ ক’লে, ‘মই তোমালোকক সঁচাকৈ কওঁ, তোমালোকৰ মাজৰ এজনে মোক শোধাই দিব’।\n22. তেতিয়া তেওঁলোকে অতি দুখিত হৈ, প্ৰতিজনে যীচুক সুধিবলৈ ধৰিলে, ‘হে প্ৰভু, সেই জন মই নে’?\n23. যীচুৱে উত্তৰ দি ক’লে, ‘মোৰে সৈতে যি জনে ভোজন-পাত্ৰত হাত জুবুৰিয়ালে, তেৱেঁই মোক শোধাই দিব।\n24. মানুহৰ পুত্ৰৰ বিষয়ে যেনেকৈ লিখা আছে, তেনেকৈ তেওঁৰ গতি হ’ব; কিন্তু যি মানুহৰ দ্বাৰাই মানুহৰ পুত্ৰক শোধাই দিয়া হয়, তেওঁ সন্তাপৰ পাত্ৰ; সেই মানুহৰ জন্ম নোহোৱা হ’লেই ভাল আছিল’।\n25. তেতিয়া তেওঁক শোধাই দিয়া যিহূদাই মাত লগাই ক’লে, ‘ৰব্বি, সেই জন মই নে’? তেওঁ তেওঁক ক’লে, “তুমি নিজকে নিজেই ক’লা”।


Home goodnews ইতিবাচক ভাল খবৰ পলকতে সুখ-দুখৰ বতৰা\narunjyotisworld.blogspot.com June 02, 2015 goodnews, ইতিবাচক, ভাল খবৰ,\n১) আজি ঘোষিত হৈছে ইং. ২০১৫ বৰ্ষৰ হাইস্কুল শিক্ষান্ত পৰীক্ষা আৰু হাইমাদ্ৰাছা শিক্ষান্ত পৰীক্ষাৰ ফলাফল ।মাৰ্কশ্বীটসহ ফলাফল চাব পাৰিব http://sebaassam2015.com যোগে।\n২) ৰাজস্থানৰ পিপলানত্ৰি নামৰ গাওঁখনত এজন গাওঁবুঢ়াই দেখু‌ৱাই যো‌ৱা আদৰ্শৰে ২০০৬ চনৰে পৰা চলি আহিছে এটি প্ৰেৰণাময় প্ৰথা। গাওঁখনৰ যিকোনো মানুহৰে ঘৰত কণ্যা সন্তান জন্ম হ'লেই সকলো গাওঁবাসীয়ে মিলি মুঠ ১১১ জো‌পা গছপুলি ৰোপন কৰে । এইদৰে ৰোপন কৰা গছৰ সংখ্যাই বৰ্তমানে আঢ়ৈ মিলিয়নৰো অধিক অতিক্ৰম কৰিছে । পৰি‌ৱেশ সজাগতা আৰু নাৰী-স‌ৱলীকৰণৰ ক্ষেত্ৰত এই গা‌ৱঁৰ আদৰ্শ সকলোৰে বাবে অনুকৰণীয় বুলি বিবেচিত হৈছে ।\n৩) অভয়াপুৰীৰ ২৯ বছৰীয়া মুস্তাফিজুৰ ৰহমানক আমেৰিকা যুক্তৰাষ্ট্ৰৰ মিন্নেচটা বিশ্ববিদ্যালয়ে গ‌ৱেষণাৰ 'উৎকৃষ্ট সাফল্য'ৰ বাবে ২০১৫ -১৬ বৰ্ষৰ 'ডক্টৰেল ডিটাৰটেশ্বন ফেল'ছীপ' প্ৰদান কৰিছে । চিলচৰ এন.আই.টিৰ ইলেক্ট্ৰনিকছ এণ্ড টেলিকমিউনিকেছনৰ ইঞ্জিনীয়াৰিঙ স্নাতক এইজন অসমীয়া যু‌ৱকে 'কম খৰছৰে গঢ়িব পৰা চিমোচ ৰেডিঅ' আই.চি. ডিজাইন'ৰ ওপৰত গ‌ৱেষণা কৰিছিল । ৰহমানৰ সাফল্যই সদৌ অসমবাসীলৈ গৌৰ‌ৱ কঢ়িয়াই আনিছে ।\n৪) ভাৰতীয় কৃষি গ‌ৱেষণা পৰিষদে নতুন দিল্লীত আয়োজিত কৰা এক অনুষ্ঠানত ২০১৩ বৰ্ষৰ বাবে উত্তৰ-পূব ভাৰত মণ্ডলৰ ভিতৰত সৰ্বশ্ৰেষ্ঠ কৃষি বিজ্ঞান কেন্দ্ৰ হিচাপে স্বীকৃতি লাভ কৰে কৃষি বিজ্ঞান কেন্দ্ৰ, কামৰূপে । উত্তৰ-পূব ভাৰতৰ বিভিন্ন ঠাইত থকা মুঠ ৭৬ টা কৃষি বিজ্ঞান কেন্দ্ৰৰ ভিতৰত শ্ৰেষ্ঠতাৰ সন্মান লাভ কৰা এইটো‌ৱেই হৈছে অসমৰ প্ৰথমটো কৃষি-বিজ্ঞান কেন্দ্ৰ ।\n৫) অ‌ৱশেষত কামৰূপ জিলাৰ প্ৰশাসনে ফেয়াৰ-মিটাৰ ব্য‌ৱহাৰ নকৰা বা নলগো‌ৱা অটোৰিক্সা সমূহৰ বিপক্ষে কিছু পদক্ষেপ গ্ৰহণ কৰিছে । কালি মহানগৰৰ ৰেল‌ৱে ষ্টেছন আৰু চানমাৰীৰৰ ওচৰত অভিযান চলাই ১৫ খন মিটাৰ নথকা অটোৰিক্সা আৰু ২৫খন মিটাৰ থাকিও ব্য‌ৱহাৰ নকৰা অটোক জব্দ কৰে । পৰি‌ৱহন বিভাগে মুকলি কৰা এটি হেল্পলাইন নম্বৰ ৮৪০২০-১০৩৩৩ ত ফোন কৰি অটোৰিক্সা সন্দৰ্ভত যিকোনো অভিযোগ দাখিল কৰিব পাৰি বুলি শীৰ্ষ-পদস্থ বিষয়াসকলে জানিবলৈ দিছে । প্ৰশাসনৰ এনে পদক্ষেপক সজাগ নাগৰিকসকলে আদৰণি জনাইছে ।\n৬) অসম সাহিত্য সভাই লুম্বেৰ দাই ৭৬তম জন্মদি‌ৱস উদযাপন আৰু লুম্বেৰ দাই সাহিত্য বঁটা প্ৰদান অনুষ্ঠান অৰুণাচল প্ৰদেশৰ পাছিঘাটত অনুষ্ঠিত কৰে । উক্ত অনুষ্ঠানতে সাহিত্যিক দিলীপ বৰাক তেখেতৰ 'সধয়াপুৰৰ সোণৰ মেকুৰী' শীৰ্ষক গ্ৰন্থখনিৰ বাবে লুম্বেৰ দাই সাহিত্য বঁটা আগবঢ়ো‌ৱা হয় ।\n৭) বিশ্বনাথ চাৰিআলিৰ অন্তৰীপ কুমাৰ শৰ্মা নামৰ ছাত্ৰজনে যো‌ৱাবছৰ ঘোষিত হো‌ৱা মেট্ৰিক পৰীক্ষাৰ ফলাফলত সন্তুষ্ট নহৈ পুনৰীক্ষণৰ বাবে আ‌ৱেদন কৰাত তেওঁ এতিয়া সেইবছৰৰ প্ৰথম দহোটা স্থানৰ ভিতৰত ষষ্ঠ স্থান লাভ কৰিছে বুলি জ্ঞাত হৈছে ।\n৮) বৰপেটা জিলাৰ উপায়ুক্তৰ কাৰ্যালয়ত শেহতীয়া ভা‌ৱে হো‌ৱা এক আলোচনাত শিশু সুৰক্ষা আৰু অধিকাৰৰ ক্ষেত্ৰত অগ্ৰণী ভূমিকা পালন কৰি অহা প্ৰখ্যাত স্বেচ্ছাসে‌ৱী অনুষ্ঠান 'চ্ছাইল্ড লাইন'য়ে জনসাধাৰণক শিশু সুৰক্ষাৰ প্ৰতি অধিক গুৰুত্বশীল হ'বলৈ আহ্বান জনায় । এই সন্দৰ্ভত সংস্থাটো‌ৱে তেওঁলোকৰ টলফ্ৰী হেল্পলাইন নম্বৰ ১০৯৮ ব্য‌ৱহাৰ কৰিবলৈ নাগৰিকক পৰামৰ্শ আগবঢ়ায় ।\n৯) যিসময়ত ডাইনী সন্দেহত নাৰী-নিৰ্যাতন দিনক দিনে আমাৰ ৰাজ্যত বাঢ়িবলৈ ধৰিছে, সেই সময়তে চিৰাং জিলা সত্ৰ ন্যায়াধীশৰ এক ৰায়দানে সচেতন মহলৰ সমৰ্থন আৰু প্ৰশংসা লাভ কৰিবলৈ সক্ষম হৈছে । এই ৰায়দানত কালি ৭জন অভিযুক্তক যা‌ৱজ্জী‌ৱন কাৰাদণ্ড আৰু তিনি হাজাৰকৈ টকাৰ জৰিমনা বিহা হৈছে ।\n১০) ডিব্ৰুগড় জিলাৰ লাহো‌ৱালত অ‌ৱস্থিত আৰ্যভট্ট বিজ্ঞান কেন্দ্ৰৰ বিজ্ঞান সমাৰোহ যো‌ৱা ২৮ মাৰ্চত হৈ যায় । বিভিন্ন বিদ্যালয়ৰ ছাত্ৰ-ছাত্ৰীয়ে অংশ লো‌ৱা এই সমাৰোহত বিজ্ঞান বিষয়ক বক্তৃতা প্ৰদান আৰু বিজ্ঞানৰ আৰ্হি প্ৰস্তুতকৰণ প্ৰতিযোগিতা পতা হয় ।\nBy arunjyotisworld.blogspot.com on June 02, 2015


এখন প্ৰেমৰ চিঠি (ডা° দীপুল হালৈ) - সাহিত্য ডট অৰ্গ\nবছৰৰ শেষ চিঠিখনৰ মৰমখিনি গ্ৰহণ কৰিবা। কি লিখিম ভাবিছোঁ। ছেগা-চোৰোগাকৈ বহু কথাই মনলৈ আহিছে। এখন চিঠিৰ কথাৰে আৰম্ভ কৰোঁ।\nএখন কিতাপ, এটি আশা….. এখন চিঠি :\n১৯৯২ চনৰ কোনো এটি মধুৰ দিন। মনত আছেনে তোমাৰ ? বহুদিনৰ পোহপাল দি ৰখা এটি আশা আৰু এখন আলোচনীৰ (বিস্ময়) বছা বছা ঠিকনা। ঠিকনাৰ সমাহাৰত মোৰ কলমৰ পৰা সৃষ্টি হৈছিল এখন চিঠি আৰু বহুতো। মিছ….. শিলসাকো, শিৱসাগৰ; মিছ মনীষা আৰু বহুতো। বহুদিনৰ মূৰত লিখিলো তোমালৈ। পত্ৰবন্ধুত্ব আছিল মোৰ হবি। তোমাৰো। মৰমৰ অচিনাকী বান্ধবীৰে আৰম্ভ কৰি প্ৰান্তত মই থাকি প্ৰথমখন চিঠি তোমালৈ পঠালোঁ। মিছ মনীষা বৰা। এখন চিঠিৰ জন্ম। এটী মৰমৰ সম্বন্ধৰ জন্ম। চিঠিখনত বেছি মৰম নাছিল, আছিল বহুতো আশা। এমাহ বিৰতিৰ পাছত তোমাৰ চিঠিখন পালোঁ। পৰীক্ষা দি ৰিজাল্ট দিয়ালৈ ৰৈ থকাৰ নিচিনা এটা উগুল-থুগুল অৱস্থাত তোমাৰ চিঠিখন আছিল ভাল ৰিজাল্ট। হেই, তুমি মোৰ অচিনাকি নেকি ? বা মই তোমাৰ ? নহয়, মই তোমাক চিনি পাইছোঁ। তুমি এজনী মস্ত বেয়া ভাল ছোৱালী। হয় নে নহয় ? আহা, আমি অলপ আগবাঢ়ি যাওঁ।\nমৰমৰ অনা-নিয়া : তাৰ পাছত ইখনৰ পাছত সিখন চিঠি। মৰমৰ চিঠি। বন্ধুত্বৰ আদান প্ৰদান। অধীৰ আগ্ৰহেৰে বাট চাওঁ তোমাৰ চিঠিৰ বাবে। সময়ত মৰমবোৰ পাওঁ। চিঠিবোৰ বিচাৰি চাওঁ, তুমি কেনেকুৱা ওখ নে চাপৰ, বগী নে ক’লী, মৰম লগানে ? নে দেখিলে বাঘ যেন লগা ? শাৰীৰিক অবয়ৱ চিঠিখনে দিব পৰা নাছিল, দিছিল তুমি মৰমিয়াল। মি তোমাক কল্পনা কৰিছিলোঁ,- এজনী মৰমলগা সৰু ছোৱালী। দেখিলেই মৰম লগা ধুনু ধুনু ছোৱালী। ইছ, তাইৰ লাজটো চোৱা। দিম এক থাপৰ ! মোক মৰম দিব পৰা মৰমিয়াল নে? চিঠিবোৰত বিচাৰি চাওঁ তোমাৰ মৰমিয়াল মনটো। কৰবাত দেখা পোৱা হ’লে ! যাম নেকি এবাৰ। নাই পাছত যাম। নগ’লোঁ।এনেকৈ ভাৱৰ বুৰবুৰণি উঠি থাকোতে তোমাৰ পৰা মৰমেৰে লুতুৰি-পুতুৰি হৈ অহা চিঠি একোখন পাওঁ।কেতিয়াবা “ভালপাওঁ” টো থাকে সহজে।অচিনাকি ল’ৰা এজনক (অঘাইতঙো হ’ব পাৰে) ইমান সহজে ভালপোৱা দিব পাৰিনে ? মই মনটোক সোধোঁ। মনটোৱে বেঙা ল’ৰাটোৰ দৰে কৰে। জুমনে দিগদাৰ কৰিছে নেকি ? এই জুমন, তোমাক কিটকাট দিম।\nগোলাপ : এতিয়া পোৱা হ’লে ক’লোঁহেঁতেন- চিঠিখন প্ৰেগনেণ্ট হৈছে, ইমান পেটুৱা। সেইদিনা ডিচেম্বৰৰ আবেলি তেনেকৈ ভবা নাছিলোঁ। ভাবিলোঁ গ্ৰীটিংছ কাৰ্ড। আখৰকেইটাই ক’লে- মই মনীষা। ৰূমলৈ আহি অধীৰ আগ্ৰহেৰে চিঠিখন খুলিলোঁ। দুপাহ গোলাপ ফুলে মোক নতুন বছৰৰ শুভেচ্ছা জনালে। এটি হাঁহি বিৰিঙি গ’ল। মোৰ ভাল লাগিল, হাঁহিও উঠিল। আচৰিত হ’লোঁ। এতিয়া হোৱা হ’লে ক’লোঁহেঁতেন,- দুষ্ট ছোৱালী, গোলাপ ফুল দি ডেকা ল’ৰাক প্ৰেম নিবেদন কৰিবলৈ আহিছে? খং উঠিছে নেকি? মোৰ উঠা নাই দেই। তুমি মোক ভাল পাইছিলা নেকি ?ভালপোৱাজনকহে গোলাপ ফুল দিয়ে- ৰঙা গোলাপ।\nমনীষাই মোক ভাল পায়? ময়ো পাওঁনে ? মই ভালপাওঁ জানো? মোৰতো তেনেকুৱা অনুভৱ হোৱা নাই। ৰঙা গোলাপৰ অৰ্থ অইন বুজিলোঁ। বগা গোলাপৰ অৰ্থ ? এখন সুবাসিত চিঠি। মন পৰশা। তাত বাৰু হৃদয়ৰ সুবাস আছিল নেকি ? প্ৰেমৰ সুবাস থাকিলেহে কিজানি সুবাসিত গোলাপ অধিক মধুৰ হয়। সিদিনা গোলাপৰ সুগন্ধত মই পাইছিলোঁ প্ৰেম-ভালপোৱাৰ চিকমিকনি। সঁচাই। কি উত্তৰ দিওঁ ? পাছত মই যি লিখিলোঁ তাত চাগে প্ৰকাশ পাইছিল মোৰ অন্তৰৰ খু-দুৱনি। তোমাৰ অভিমানৰ মিঠাবোৰ বহুদিন উপভোগ কৰিছিলোঁ। গোলাপ দুপাহ আজিও আছে। ভাবি ভাল লাগে।\nমুখামুখি : আমাৰ বন্ধুত্বই দুয়োকো ওচৰ চপাই আনিলে। তোমাৰ অনুৰোধত (“আমাৰ ঘৰলৈ কেতিয়া আহিবা ? ”) আৰু মোৰ মনৰ তীব্ৰ আকৰ্ষণৰ তাগিদাত এদিন ওলালো। এটি মিঠা পুৱা। কিনকিনীয়া বৰষুণ। গাড়ীত মনটো উৰিছে। মোৰ টেনচন হৈছিল। এছোৱা খোজকাঢ়ি তোমালোকৰ ঘৰ পালোগৈ। ড্ৰয়িঙ ৰূমত তোমাৰ অপেক্ষাত।….. মনীষা আহি মোৰ সমুখত। ধুনীয়া। এটি নমস্কাৰেৰে যে তুমি মোৰ লগত চিনাকী হৈছিলা মনত আছেনে ? লাহে লাহে সহজ হ’লো। দেউতাৰ এটি প্ৰশ্নত থত্মত খালোঁ। “অহাৰ বা উদ্দেশ্য কি ? ” “মই মনীষাৰ পত্ৰবন্ধু ”। উত্তৰটো কিজানি যথাযথ নাছিল। অন্য কি ক’ব লাগে মই ভাবি পোৱা নাছিলোঁ। এই প্ৰসংগটো লৈ আজাদে মোক বহুদিন জোকালে। চিনেমাত এনে দৃশ্যৰ অৱতাৰণা হ’লে মনত পৰে তোমালোকৰ ঘৰৰ প্ৰথম দিনটোৰ কথা। চাহ একাপ খাই লোৱা। তোমাক মই সিদিনাই ভাল পাই পেলাইছিলোঁ, কিন্তু ক’ব পৰা নাছিলোঁ। হৃদয়ৰ বহু কথাই নোকোৱাকৈ থাকি যায় কিজানি।\nআৱৰ্তন : পূৰা এমাহ নোহোৱাতেই আকৌ গ’লোঁ। দ্বিতীয়বাৰ। তৃতীয়বাৰ। মোৰ মনৰ কথা তোমাক ক’লো। তুমি মোক বিয়াৰ কথা কৈছিলা। মই মোৰ সমস্যাৰ কথা কৈছিলো। তুমি মোৰ সৈতে একাত্ম হ’ব পাৰিলানে ক’ব নোৱাৰিলোঁ। কিছুমান অনাহক তুলনাই মোক হতাশ কৰিছিল। মই ভাবিছিলোঁ  প্ৰেম ভালপোৱা আমাৰ বাবে নহয়। বেয়া লগিছিল।\nএখন কাজিয়া : তোমাৰ এখন চিঠিৰ প্ৰত্যুত্তৰত মই দুখেৰে, ক্ষোভেৰে লিখিছিলোঁ- কথাবোৰ পাহৰি যাবলৈ। তুমি বহুত চিঠি দিছিলা। ময়ো দিলোঁ। চুটি চুটি। মইা নাযাওঁ বুলি ক’লো। দুলীয়াজানলৈ গ’লো। মোৰ ওচৰত ৰৈ গ’ল তোমাৰ দুদিনৰ মৰম। মনত সদায় দোলা দি যায়। তুমি সদায় চকুপানী মচা বুলি কৈছিলা। চকুপানী বাকী আছেগৈ নে ? ঘৰলৈ গ’লে তোমালোকৰ ঘৰখনলৈ চাওঁ। ভাল লাগে। তুমি কি কৰি আছা ভাবোঁ। আহোঁ, যাওঁ। তোমাৰ পৰা চিঠি নোপোৱা হ’লোঁ। তোমাক কেতিয়াবা লগ পাম বুলি ভাবো। চিঠিৰে আৰম্ভ কৰা মৰম-ভালপোৱা ইমান সোনকালে শেষ হৈ যাবনে ? মই বৰ আশাবাদী আছিলোঁ। এই সময়ত মোৰ হৃদয়ত কাকো স্থান দিয়া নাছিলোঁ। কোনোবাই আহিলেও বাধা দিছিলোঁ। এই বছৰকালত কোনোবা মৰম আকলুৱা তোমাৰ হৃদয়ত সোমাইছিল নেকি ? মই নাজানো। বেয়া নোপোৱা যদি আৰু অলপ লিখোঁ।\nঅগ্নিপৰীক্ষা নাছিল : আমাৰ এবছৰ এৰা-এৰি হ’ল। এয়া চাগৈ অসময়ত বিয়াৰ কথাৰ ফলশ্ৰুতি আৰু মোৰ অঁকৰামিৰ ফল। এদিন তুমি পুনৰ আহিলা। মোৰ হৃদয়ত তোমাক নতুনকৈ বিচাৰিব লগা নহ’ল। তোমাৰ পুনৰাগমনে মোক আশা দিলে, মৰম দিলে। আগতকৈ বেছি। মই পুনৰ হাহিলোঁ। তোমাৰ চকুপানী হাঁহিলৈ ৰূপান্তৰিত হ’লনে ? গোলাপ দুপাহে হাঁহিয়েই আছে।\nহৃদয়ৰ পৰা হৃদয়লৈ  অভিমান : “অভিমানৰো এটা সীমা আছে ”- ক’ম বুলি ভাবিও নোকোৱা যেন লাগে। কিমান যে খং কৰোঁ, কাজিয়া কৰোঁ তোমাৰ সৈতে। বুজিলো মই অলপ বেছি জেদী, অভিমানী। ভাল মানুহ হ’বলৈ যত্ন কৰোঁ। – এই ভাল মানুহ কাক কয় ? তুমিও অভিমানী হ’লা। এই বিষয়ত মইু তোমাৰ শিক্ষক। মোৰ গুৰু-দক্ষিণা নিদিয়া কিয় ? দিবা দেই। আচলতে মোৰ ভালপোৱাৰ বাবে বাবে মই অভিমানী। তোমাৰ ওচৰত। তুমিও। প্ৰেমৰ অভিমান খিনি মিঠা। চাহত চেনি নিদিলেও হ’ব। অলপ অভিমান কৰি দিবা।\nদৌলৰ পূব-প্ৰান্ত- এন. আই . চি. এম : দৌলৰ বেৰবোৰে, গছলতিকাই তোমাক-মোক চিনি পোৱা হ’ল। যদিও আমি ভালকৈ চিনা নাই। বহি থকা মুহুৰ্তবোৰ ভাল লাগেনে ? মোৰ লাগে। আগগুৰি নোহোৱা কথাবোৰ। নীৰৱ মুহূৰ্তবোৰ। সৱতে কিবা এক মাদকতা আছে। এন.আই.চি. এমৰ পৰা দৌললৈ মিঠা জোকাৰণিবোৰ,… ছ’ৰি, জাৰ্নিটো। ভাল লাগেনে ? আহি বহিবলৈ ঠাই নাপালে সমানেই বেয়াও লাগে।\nমনৰ বেমাৰ- দেহাৰ বেমাৰ : আকৌ কাজিয়া। আজিৰ পৰা আৰু এমাহ তোমাৰ ওচৰত নবহোঁ। বহা নাছিলোঁ। আৰু শূন্য দিন বাকী আছিল। তোমাৰ অসুস্থতাই মোক এজন প্ৰেমিক হিচাপে নহলেও এজন ডাক্তৰ হিচাপে ওচৰত বহিবলৈ বাধ্য কৰিলে। হৃদয়ৰ ওচৰলৈ তুমি আহিলানে ?\nহৃদয়ে নুবুজে : এদিনো কেতিয়াবা বহু দীঘল যেন লাগে। যেতিয়া হৃদয়ৰ প্ৰতি হৃদয়ৰ আকৰ্ষণ থাকে। যিকোনো সময়ত তোমাক লগ পাবৰ মন যায়। সমাজলৈ ভয় নলগা হ’ল। সদায় গ’লো। তোমাৰ খবৰ লবলৈ। কিবা কথা শুনিব লাগিব বুলি ভাবিছিলোঁ। সেয়ে হ’ল। এদিন গধুৰ মন লৈ উভতি আহিলো। কিছুদিন নাযাওঁ বুলি ঠিক কৰিছিলোঁ। …. তোমাৰ অনুৰোধত আকৌ গ’লো। চিনাকি পৰিবেশটো মোৰ অসহজ যেন লাগিছিল। ড্ৰয়িংৰূমত তোমাৰ সৈতে আৰু “বিস্ময়” কেইখনৰ সৈতে কথাপাতি উভতি আহিলো। হাঁহি উঠা কোতুক পঢ়িও হাঁহি নুঠিল। অনুমান কৰিছিলো এটা ভাল নলগা পৰিবেশৰ সৃষ্টি হৈছিল। এতিয়া কিছু সহজ। আকৌ যাবলৈ ল’লো। মৰম বিচাৰি, মৰম দিবলৈ। মোৰ হৃদয়ত থকা তুমি জনীয়ে যেন বাৰে বাৰে কয়- আহিবানে ? তোমাক ভাল পাওঁ বাবে আকৌ গ’লো। তুমি কৈছিলা পাহৰি যাবলৈ। এতিয়া ভাবোঁ- যাম, গালি খালেও ভাবি লম এয়া আমাৰ প্ৰেমৰে ফছল।\nবিশ্বাস- সাহস : ইজন-সিজনৰ প্ৰতি বিশ্বাস থাকিলেহে মানুহ সাহসী হয় আগবাঢ়ি যোৱাৰ বাবে। অকলে লগ পালেও বেয়া নালাগে। অন্য মানুহৰ উপস্থিতি অসহজ নলগা হ’ল। অকলে আহিবলৈ সাহস পালো। মোৰ প্ৰতি তোমাৰ বিশ্বাস থকা বাবেই পাৰিছা বুলি ভাবিছো। বিশ্বাস, ভালপোৱা, আৰু পৰস্পৰৰ প্ৰতি শ্ৰদ্ধা হ’ব লাগে প্ৰেমৰ মূলমন্ত্ৰ। অবিশ্বাস, অশ্ৰদ্ধাই প্ৰেমক নাৰকীয় কৰি তুলিব পাৰে। আমনি লাগিছে নহয়; আৰু অকন মান লিখোঁ।\nনতুন বছৰলৈ শুভেচ্ছাৰে : পুৰণি বছৰটিৰ বিদায় সমাগত। এটি নতুন বছৰৰ বাটচ’ৰা পাইছেহি। এই বছৰটিৰ তিতা-মিঠাবোৰ গ্ৰহণ কৰিছোঁ। এয়া থাকিবই। সংঘাত থাকিবই। আগত বছৰটো হওক আশাৰ, ৰঙৰ আনন্দৰ- তাৰেই কামনা কৰিছো। ভগৱান হওক আমাৰ সাৰথি। আহা, দুয়ো হাতে হাত ধৰি আগবাঢ়ি যাওঁ এটি নতুন প্ৰভাতলৈ। শুভেচ্ছাৰে সামৰিছোঁ-\n← খেলৰ অন্য এক অধ্যায় (ছন্দামিতা দেবী)\nমোৰ অতি মৰমৰ প্ৰান্তিক (-ভবিতা দাস) →\nএজাক বৰষুণৰ সমীপেষু (ইন্দ্ৰনীল গায়ন)


অন্ধবিশ্বাস আঁতৰিব কেনেকৈ! বিজ্ঞান শিক্ষাকলৈ অনীহা অসমত -\nHomeআঞ্চলিকঅন্ধবিশ্বাস আঁতৰিব কেনেকৈ! বিজ্ঞান শিক্ষাকলৈ অনীহা অসমত\nঅন্ধবিশ্বাস আঁতৰিব কেনেকৈ! বিজ্ঞান শিক্ষাকলৈ অনীহা অসমত\nডিজিটেল ডেস্ক: শিক্ষা আৰু বিজ্ঞান বৰ্তমান সময়ত এটা মুদ্ৰাৰ ইপিঠি-সিপিঠি৷ অন্ধবিশ্বাস আঁতৰাই বিজ্ঞানে প্ৰদান কৰে প্ৰকৃত জ্ঞান৷ কিন্তু এনে সময়তে অসমৰ শিক্ষামন্ত্ৰীয়ে দিয়া এক তথ্যই চিন্তনীয় কৰি তুলিছে সকলোকে। শিক্ষামন্ত্ৰী ডাঃ ৰণোজ পেগুয়ে দিয়া তথ্য অনুসৰি, বিজ্ঞানৰ প্ৰতি আগ্ৰহ হেৰুৱাইছে অসমৰ শিক্ষাৰ্থীয়ে৷ বৰ্তমান সময়ত অন্ধবিশ্বাসৰ ফলত বিভিন্ন ধৰণৰ অনৈতিক কাৰ্য-কলাপ সংঘটিত হ’বলৈ ধৰিছে৷ ডাইনী হত্যাকে ধৰি বিভিন্নধৰণৰ অপৰাধে জৰ্জৰিত কৰা অসমত বিজ্ঞান শিক্ষাৰ প্ৰতি আগ্ৰহ কমি যোৱাটো সঁচাকৈ এক চিন্তনীয় বিষয়৷ এই সন্দৰ্ভত শিক্ষবিদসকলকে কিধৰণেৰে চিন্তা-চৰ্চা কৰিব, সেয়া লক্ষ্যণীয় হ’ব৷ বুধবাৰে খানাপাৰাৰ ষ্টাফ কলেজত শিক্ষামন্ত্ৰী ডাঃ ৰণোজ পেগুৱে আয়োজন কৰা সংবাদমেলত নতুন শিক্ষানীতিক লৈ আলোচনা কৰে৷ ২০-২১ নৱেম্বৰত অনুষ্ঠিত হ’ব উত্তৰ-পূব শৈক্ষিক সন্মিলন৷\nএই অনুষ্ঠানত উপস্থিত থাকিব কেন্দ্ৰীয় মন্ত্ৰী ধৰ্মেন্দ্ৰ প্ৰধান৷ অসম চৰকাৰৰ শিক্ষা বিভাগ আৰু শংকৰদেৱ এডুকেশ্যন আৰু ৰিচার্জ ফাউণ্ডেশ্যনৰ উদ্যোগত অনুষ্ঠিত হ’ব এই সন্মিলন৷ ৰাজ্যৰ লগতে দেশৰ কেইবাগৰাকীও বিশিষ্ট শিক্ষাবিদ, উত্তৰ-পূবৰ শিক্ষামন্ত্ৰীসকল, উপাচাৰ্য, অধ্যক্ষ, প্ৰধান শিক্ষক, শিক্ষক, পৰিচালনা সমিতিৰ বিষয় ববীয়া সকল দুদিনীয়া সন্মিলনত উপস্থিত থাকিব৷\nসকলোৰে লগত পৃথক পৃথকভাৱে আলোচনা হ’ব শিক্ষানীতিৰ ওপৰত৷ আৰু তেনে সময়তে শিক্ষামন্ত্ৰীয়ে প্ৰকাশ কৰা এই তথ্যৰ ওপৰত কিমনা গুৰুত্ব আৰোপ কৰা হ’ব সেয়া লক্ষ্যণীয় হ’ব৷ ইপিনে নতুন শিক্ষানীতিৰ দিশ ৰূপায়ণ কৰাৰ কাম আৰম্ভ হৈছে বুলিও মন্তব্য কৰে ৰণোজ পেগুৱে৷ অসমৰ সকলো শিক্ষানুষ্ঠানত ২০২২ৰ পৰা ২০২৩ৰ ভিতৰত প্ৰয়োজ্য হ’ব বুলি অবিহিত কৰে তেওঁ৷\nPrevious articleহাগ্ৰামাৰ ৰাজনৈতিক আকাশত সূৰ্যাস্ত, সলনি হ’ল বিটিএডিৰ ৰাজনীতি\nNext articleমন্ত্ৰী-বিধায়কৰ সন্তানে নপঢ়ে চৰকাৰী শিক্ষানুষ্ঠানত, শিক্ষা সংস্কাৰৰ নামত দিছপুৰত চাহ-মিঠাইৰ মেল


আঠমঙলা - অসমীয়া ৱিকিপিডিয়া\nআঠমঙলা হৈছে অসমীয়া সংস্কৃতিত বিবাহৰ লগত জড়িত এটা বিশেষ অনুষ্ঠান। সাধাৰণতে বিয়াৰ আঠদিনৰ দিনা দৰাক শহুৰেকৰ ঘৰলৈ খাবলৈ নিমন্ত্ৰণ জনোৱা পৰম্পৰাকে আঠমঙলা বুলি কোৱা হয়।\n1 শব্দৰ উৎস\n3 আঠমঙলাৰ বিভিন্ন ৰূপ\n5 অসমীয়া সাহিত্যত আঠমঙলা\nশব্দৰ উৎস[সম্পাদনা কৰক]\nসংস্কৃত অষ্টমংগল শব্দৰপৰা আঠমঙলা শব্দটো অহা।\nঅৱশ্যে বিয়া হোৱা মাহটোৰ সংক্ৰান্তি ৩-৪ দিনত পৰিলে সেই ৩-৪ দিনৰ ভিতৰতে আঠমঙলা অনুষ্ঠান পাতিব লাগে। দৰা, দৰাৰ সখি আৰু অনুজ এজন বা তিনিজন কইনাঘৰলৈ যোৱা নিয়ম। সাধাৰণতে দৰাতকৈ জ্যেষ্ঠজন আঠমঙলালৈ নাযায়। যাব লগা হ'লেও দৰা গৈ পোৱাৰ আগতে তেনেজনে কন্যা ঘৰত খাই-বৈ আহে (অঞ্চল বিশেষে)। দৰা আৰু তেওঁৰ লগত যোৱা কেইজনক কইনাঘৰে পোনতে বিভিন্ন পিঠা-লাড়ু আৰু জলপান খুৱায়। দ্বিতীয়বাৰ আঠখন আঞ্জাৰে ভাত আৰু পায়স খাবলৈ দি তৃতীয়বাৰ লঘু আহাৰ আগবঢ়ায়। কোনো কোনো অঞ্চলত দৰা গৈ পদূলিমুখ পাওঁতে পুনৰ্বাৰ আমন্ত্ৰণ জনাই আনি তৃতীয়বাৰৰ লঘু আহাৰ খাবলৈ দিয়ে। বিয়া নোহোৱা খুলশালী ছোৱালীহঁতে নতুন ভিনদেউক পিঠা-লাডু খুওৱা কালত বিভিন্ন ধৰণৰ নিৰ্দোষ ৰংৰহইচ কৰাটো এটা দস্তুৰ। আঠমঙলাত তিতা-টেঙা দিয়া নিষেধ। সিয়ে শহুৰ-জোঁৱাইৰ সম্পৰ্ক টেঙা-তিতা কৰিব পাৰে বুলি এটি লোকবিশ্বাস আছে।\nআঠমঙলাৰ বিভিন্ন ৰূপ[সম্পাদনা কৰক]\nনামনি অসমত আঠমঙলাক 'নিয়াতা দিয়া' (সং-নিমন্ত্ৰণ) বা নেওতা খুওৱা বোলা হয়।\nচাহ জনগোষ্ঠীৰ মাজত বিয়াৰ আঠদিনৰ দিনা দৰা-কইনাই মাকৰ ঘৰলৈ গৈ আঠমঙলা খোৱাৰ নিয়ম। আঠমঙলাৰ সময়ত কিছু মানুহে কইনাক এমাহ বা তিনিমাহ পৰ্যন্ত দৰাৰ পৰা আঁতৰাই ৰাখে। ইয়াক ‘সংগ ছাড়া’ বুলি কোৱা হয়। চাহ জনগোষ্ঠী সমাজত জাতি বিশেষে বিভিন্ন নীতি-নিয়ম পালন কৰা দেখা যায়।\nঅসমত আঠমঙলা খুওৱাটো এটা পুৰণি প্ৰথা। কোচ ৰাজ্যৰ প্ৰতিষ্ঠাতা বিশ্ব সিংহৰ পিতৃ হৰিদাসে আঠমঙলা অনুষ্ঠান পতা বুলি জনা যায়।[উদ্ধৃতিৰ প্ৰয়োজন]\nঅসমীয়া সাহিত্যত আঠমঙলা[সম্পাদনা কৰক]\n১৮৯২ চনত প্ৰকাশিত 'The Marriage System of the People of Assam' গ্ৰন্থত হেমচন্দ্ৰ বৰুৱাই আঠমঙলাৰ সবিশেষ উল্লেখ কৰিছে। মিত্ৰদেৱ মহন্তৰ 'কুকুৰীকণাৰ আঠমঙলা' এখনি উল্লেখযোগ্য প্ৰহসন।\n↑ 1.0 1.1 ৰাজবংশী, ড॰ পৰমানন্দ (সম্পাদক). অসমৰ সংস্কৃতি-কোষ. অসমীয়া বিভাগ, প্ৰাগজ্যোতিষ মহাবিদ্যালয়. ISBN 9789381485736.\n↑ তাঁতী, নিৰুপমা. "চাহ জনগোষ্ঠীৰ বিবাহ অনুষ্ঠান". https://as.vikaspedia.in/education/9859b89ae9f0-9b89829b89cd9959c39a49bf/99a9be9b9-99c9a89979b79cd9a09c09f0-9ac9bf9ac9be9b9-9859a89c19b79cd9a09be9a8। আহৰণ কৰা হৈছে: 12 মে' 2021.\n↑ The Marriage System of the People of Assam. Baruah, Hemchandra.\n"https://as.wikipedia.org/w/index.php?title=আঠমঙলা&oldid=276877"ৰ পৰা অনা হৈছে\nএই পৃষ্ঠাখন 14 মে' 2021 তাৰিখে ১৭:৪৯ বজাত অন্তিম সংশোধন কৰা হৈছিল।


02.02.19 Morning Assame Murli Om Shanti BapDada Madhuban\n" মৰমৰ সন্তানসকল – বিদেহী হৈ পিতাক স্মৰণ কৰা , স্ব - ধৰ্মত স্থিত হ ’ লে শক্তি প্ৰাপ্ত হ ’ ব , আনন্দ আৰু স্বাস্থ্যবান হৈ থাকিবা , বেটেৰী ভৰপূৰ হৈ গৈ থাকিব ”\nড্ৰামাৰ কোনটো নিৰ্ধাৰিত কথা জনাৰ কাৰণে তোমালোক সন্তানসকল সদায় অচল হৈ থাকা ?\nতোমালোকে জানা যে এই বোমা আদি যি তৈয়াৰ কৰা হৈছে এইবিলাক নিশ্চয় ব্যৱহাৰ কৰা হ’ব। বিনাশ হ’লেহে আমাৰ নতুন দুনিয়া আহিব। এয়া অনাদি ৰূপত ড্ৰামাত নিৰ্ধাৰিত হৈ আছে, মৰিবতো সকলোৱে লাগিব। তোমালোক আনন্দিত হোৱা যে আমি এই পুৰণা শৰীৰ এৰি ৰাজপৰিবাৰত জন্ম ল'ম। তোমালোকে ড্ৰামাক সাক্ষী হৈ প্ৰত্যক্ষ কৰা। ইয়াত অস্থিৰ হোৱাৰ কথা নাই, কন্দাৰ কোনো দৰকাৰ নাই।\nপিতাই বহি সন্তানসকলক বুজায় - এয়া যি আদি-সনাতন দেৱী-দেৱতা ধৰ্ম আছিল তাক হিন্দু ধৰ্মলৈ কিয় আনিলে? তাৰ কাৰণ উলিয়াব লাগে। প্ৰথমতে আদি-সনাতন দেৱী-দেৱতা ধৰ্মই আছিল। পিছত যেতিয়া বিকাৰী হ'ল তেতিয়া নিজকে দেৱতা বুলি ক'ব নোৱাৰা হ'ল। সেয়েহে নিজকে “আদি-সনাতন দেৱী-দেৱতা ধৰ্ম”ৰ সলনি “আদি-সনাতন হিন্দু” বুলি কৈ দিলে। ‘আদি-সনাতন’ শব্দটিও ৰাখিছে। কেৱল দেৱতা সলনি কৰি হিন্দু ৰাখি দিলে। সেই সময়ত যেতিয়া ইছলামীসকল আহিল তেতিয়া সেই বহিৰাগত সকলে আহি হিন্দু ধৰ্ম নাম ৰাখি দিলে। প্ৰথমতে হিন্দুস্থান নামো নাছিল। সেয়েহে তোমালোকে ইয়াক আদি-সনাতন হিন্দু দেৱতা ধৰ্মৰ বুলিয়ে বুজা উচিত। তেওঁলোক সাধাৰণতে ধৰ্মাত্মা হয়। সকলো সনাতনী নহয়, যিসকল পিছত আহিছে তেওঁলোকক আদি-সনাতনী বুলি কোৱা নহ’ব, হিন্দুসকলৰ মাজতো পিছত আহোঁতা থাকিব। আদি-সনাতন হিন্দুসকলক ক'ব লাগে যে তোমালোক আদি-সনাতন দেৱতা ধৰ্মৰ আছিলা। তোমালোকেই সতোপ্ৰধান আদি-সনাতন আছিলা আকৌ পুনৰ জন্ম লৈ-লৈ তমোপ্ৰধান হ'লা, এতিয়া পুনৰ স্মৰণৰ যাত্ৰাৰ দ্বাৰা সতোপ্ৰধান হোৱা। তেওঁলোকে এইটো দৰব (বিধি) ভাল পাব। পিতাতো চাৰ্জন (শল্য চিকিৎসক) নহয় জানো। যিসকলৰ এইটো দৰব পছন্দ হয় তেওঁলোকক দিয়া উচিত। যি আদি-সনাতন দেৱী-দেৱতা ধৰ্মৰ আছিল, তেওঁলোকক সোঁৱৰাই দিয়া উচিত। যেনেকৈ তোমালোক সন্তানসকলৰ স্মৃতি জাগ্ৰত হ'ল। পিতাই বুজাইছে - কেনেদৰে তোমালোক সতোপ্ৰধানৰ পৰা তমোপ্ৰধান হ'লা? এতিয়া পুনৰ তমোপ্ৰধানৰ পৰা সতোপ্ৰধান হ'ব লাগিব। তোমালোক সন্তানসকল স্মৃতিৰ যাত্ৰাৰ দ্বাৰা সতোপ্ৰধান হৈ গৈ আছা। যিসকল আদি-সনাতন হিন্দু হ'ব তেওঁলোকেই প্ৰকৃত দেৱী-দেৱতা হ'ব আৰু তেওঁলোকেই দেৱী-দেৱতাৰ পূজাৰীও হ'ব। তেওঁলোকৰ মাজতো যি শিৱৰ বা লক্ষ্মী-নাৰায়ণৰ, ৰাধা-কৃষ্ণৰ, সীতা-ৰাম আদি দেৱতাসকলৰ ভক্ত তেওঁলোক দেৱতা কূলৰ হয়। এতিয়া স্মৃতিলৈ আহিছে - যিসকল সূৰ্যবংশী তেওঁলোকেই চন্দ্ৰবংশী হয় গতিকে এনেকৈ ভক্তসকলক বিচাৰি উলিয়াব লাগে। যিসকল বুজিবলৈ আহে তেওঁলোকৰ দ্বাৰা ফৰ্ম (প্ৰ-পত্ৰ) পূৰাব লাগে। মুখ্য সেৱা কেন্দ্ৰত পূৰণৰ বাবে প্ৰ-পত্ৰ নিশ্চয় থাকিব লাগে। যিয়ে আহে তেওঁলোককতো আৰম্ভণিৰে পৰাই পাঠ পঢ়াবা। প্ৰথম মুখ্য কথা হৈছে তেওঁলোকে পিতাক নাজানে সেয়েহে তেওঁলোকক বুজাবলগীয়া হয় - তোমালোকে নিজৰ জ্যেষ্ঠ পিতাক নাজানা। তোমালোক আচলতে পাৰলৌকিক পিতাৰ হোৱা। ইয়ালৈ আহি লৌকিক পিতাৰ হৈছা। তোমালোকে নিজৰ পাৰলৌকিক পিতাক পাহৰি গৈছা। বেহদৰ পিতা হৈছেই স্বৰ্গৰ ৰচয়িতা। তাত ইয়াৰ দৰে অনেক ধৰ্ম নাথাকে। গতিকে সকলো তেওঁলোকে যি প্ৰ-পত্ৰ পূৰণ কৰে তাৰ ওপৰতে নিৰ্ভৰ কৰা উচিত। কিছুমান সন্তানে যদিও বহুত ভালকৈ বুজায় কিন্তু যোগযুক্ত নহয়। অশৰীৰী হৈ পিতাক স্মৰণ কৰা, সেইটো নাই। স্মৰণত টিকি থাকিব নোৱাৰে। যদিও জানে যে মই ভালকৈ বুজাওঁ, মিউজিয়াম (যাদুঘৰ) আদিও খুলি দিয়ে কিন্তু স্মৰণৰ ক্ষেত্ৰত কেঁচা। নিজকে আত্মা বুলি ভাবি পিতাক স্মৰণ কৰা, ইয়াতেই পৰিশ্ৰম কৰিবলগীয়া হয়। পিতাই সাৱধান কৰি দিয়ে এনেকৈ নাভাবিবা যে মইতো বহুত ভালকৈ পতিয়ন নিয়াব পাৰো। কিন্তু ইয়াৰ পৰা লাভ কি? বাৰু স্বদৰ্শন চক্ৰধাৰী হৈ গ’লা কিন্তু ইয়াততো বিদেহী হ'ব লাগিব। কৰ্ম কৰোতে নিজক আত্মা বুলি উপলব্ধি কৰিব লাগিব। আত্মাই এই শৰীৰৰ দ্বাৰা কৰ্ম কৰে - এইটো স্মৃতিত আনিবও নোৱাৰে, চিন্তনো নচলে, তেওঁক মুৰ্খ আখ্যা দিয়া হ’ব। পিতাক স্মৰণ কৰিব নোৱাৰে! সেৱা কৰাৰ সামৰ্থ নাই। স্মৃতি অবিহনে আত্মাত শক্তি ক'ৰ পৰা আহিব? বেটেৰী কেনেকৈ ভৰিব? আগবাঢ়ি গৈ থাকোতে থমকি ৰ’ব, শক্তি নাথাকিব।\nএনেকৈ কোৱা হয় যে ধৰ্মই শক্তি। আত্মাই স্বধৰ্মত টিকিলেহে শক্তি পাব। বহুত আছে যিয়ে পিতাক স্মৰণ কৰিব নাজানে। চেহেৰাৰ পৰা গম পোৱা যায়। বাকী সকলো স্মৃতিলৈ আহে, পিতাৰ স্মৃতি টিকি নাথাকে। যোগৰ দ্বাৰাহে শক্তি পোৱা যাব। স্মৃতিৰ দ্বাৰা বহুত আনন্দিত আৰু স্বাস্থ্যবান হৈ থাকিব। আকৌ পৰৱৰ্তী জন্মতো এনেকুৱা সুস্থ শৰীৰ প্ৰাপ্ত হ'ব। আত্মা পবিত্ৰ হ'লে শৰীৰো পবিত্ৰ পাবা। এনেকৈ ক'ব যে এয়া 24 কেৰেট সোণ, গতিকে 24 কেৰেটৰ অলংকাৰ। এই সময়ত সকলো9কেৰেট হৈ গৈছে। সতোপ্ৰধানক 24 কেৰেট বুলি কোৱা হ’ব, সতোক 22 কেৰেট, এইয়া বহুত বুজিবলগীয়া কথা। পিতাই বুজায় - প্ৰথমতে প্ৰ-পত্ৰ পূৰাব লাগে তেতিয়া জানিব পৰা যাব কিমানখিনি সঁহাৰি জনায়? কিমান ধাৰণা কৰিছে? আকৌ এইটো কথাও আহে যে স্মৃতিৰ যাত্ৰাত থাকেনে? স্মৃতিৰ যাত্ৰাৰ দ্বাৰাহে তমোপ্ৰধানৰ পৰা সতোপ্ৰধান হ'ব লাগিব। সেয়া হৈছে ভক্তিৰ পাৰ্থিৱ যাত্ৰা, এয়া হৈছে আত্মিক যাত্ৰা। আত্মাই যাত্ৰা কৰে। তাত (পাৰ্থিৱ যাত্ৰাত) শৰীৰ আৰু আত্মা দুয়ো যাত্ৰা কৰে। পতিত-পাৱন পিতাক স্মৰণ কৰিলেহে আত্মাত শক্তি আহে। কোনোবা জিজ্ঞাসুক চমৎকাৰ আদি দেখুৱাবলৈ হ'লে বাবাই প্ৰৱেশ কৰিও লয়। মা-পিতা দুয়োৱে সহায় কৰে - কেতিয়াবা জ্ঞানত কেতিয়াবা যোগত। পিতাতো সদায় বিদেহী। শৰীৰৰ অনুভৱেই নাথাকে। গতিকে পিতাই জ্ঞান আৰু যোগ দুয়ো প্ৰকাৰৰ শক্তিৰে সহযোগ দিব পাৰে। যোগ নাথাকিলে শক্তি ক'ৰ পৰা পাব? বুজি পোৱা যায় এওঁ যোগী নে জ্ঞানী। যোগৰ বাবে দিনে-প্ৰতিদিনে নতুন নতুন কথাও বুজাই থাকে। আগতে জানো এয়া বুজাইছিল! নিজকে আত্মা বুলি ভাবি পিতাক স্মৰণ কৰা। এতিয়া পিতাই ইয়াৰ ওপৰত জোৰ দিছে যাতে ভাই-ভনীৰ সম্বন্ধও আতৰি কেৱল ভাই-ভাইৰ দৃষ্টি স্থায়ী হয়। আমি আত্মা ভাই-ভাই হওঁ। এয়া অতি উচ্চ দৃষ্টি। অন্তলৈকে এই পুৰুষাৰ্থ চলিব। যেতিয়াই সতোপ্ৰধান হৈ যাবা তেতিয়া এই শৰীৰ ত্যাগ কৰিবা সেইবাবে যিমান পৰা যায় পুৰুষাৰ্থৰ গতি বঢ়াব লাগে। বৃদ্ধসকলৰ বাবে আৰু সহজ। এতিয়া আমি নিশ্চয় উভতি যাব লাগিব। ডেকাসকলৰ কেতিয়াও এনেকুৱা চিন্তন নচলিব। বৃদ্ধসকল বানপ্ৰস্থী হৈ থাকে। বুজি পায় এতিয়া উভতি যাব লাগিব। গতিকে এই সকলো জ্ঞানৰ কথা বুজিব লাগে। বৃক্ষ জোপাৰ বৃদ্ধিও হৈ থাকে। বৃদ্ধি হৈ-হৈ গোটেই বৃক্ষ তৈয়াৰ হৈ যাব। কাঁইটৰ পৰিৱৰ্তন কৰি নতুন সৰু ফুলৰ বৃক্ষ তৈয়াৰ হ'ব। নতুনৰ পৰা আকৌ পুৰণা হ'ব। প্ৰথমতে বৃক্ষ জোপা সৰু হ’ব পিছত বৃদ্ধি হৈ গৈ থাকিব। বৃদ্ধি হৈ-হৈ শেষলৈ কাঁইট হৈ যায়। প্ৰথমতে ফুল হয়। নামেই হৈছে স্বৰ্গ। আকৌ পিছলৈ সেই সুবাস, সেই শক্তি নাথাকে। কাঁইটৰ সুবাস নাথাকে। সাধাৰণ ফুলৰো সুবাস নাথাকে। পিতা বাগিছাৰ মালীও হয় আৰু নাৱৰীয়াও হয়, সকলোৰে নাওঁ পাৰ কৰে। নাওঁ পাৰ কেনেকৈ কৰে, ক'লৈ লৈ যায় – এয়াও যি চতুৰ সন্তান তেওঁলোকে বুজিব পাৰে। যিসকলে বুজি নাপায়, তেওঁলোকে পুৰুষাৰ্থো নকৰে। ক্ৰমানুসৰিতো হয়েই। কিছুমান উৰাজাহাজ শব্দতকৈও তীব্ৰ বেগত যায়। আত্মা কেনেকৈ যায় - এয়া কোনেও নাজানে। আত্মাতো ৰকেটতকৈও তীব্ৰ বেগত যায়। আত্মাৰ নিচিনা তীব্ৰ বেগী বস্তু একো নাই। সেই ৰকেট আদিত এনেকুৱা বস্তু ভৰাই দিয়ে যে তৎক্ষণাৎ উৰুৱাই লৈ যায়। বিনাশৰ কাৰণে কিমান বাৰুদ আদি তৈয়াৰ কৰে। ষ্টিমাৰ (জলযান), উৰাজাহাজ আদিতো বোমা লৈ যায়। আজিকালি পুৰা তৈয়াৰ কৰি ৰাখে। বাতৰি কাগজত লিখে – আমি এনেকৈ ক'ব নোৱাৰো যে বোমা আদি কামত লগোৱা নহ’ব। এনেকুৱাও হ'ব পাৰে বোমা আদি ব্যৱহাৰ কৰিবলগীয়া হ’ব - এনেকৈ কৈ থাকে। এই সকলো তৈয়াৰী হৈ আছে। বিনাশতো নিশ্চয় হ'ব। বোমা নেপেলাব, বিনাশ নহ’ব - এনেকুৱা হ'ব নোৱাৰে। তোমালোকৰ বাবে নতুন দুনিয়া নিশ্চয় লাগিব। এয়া ড্ৰামাত নিৰ্ধাৰিত হৈ আছে, সেয়েহে তোমালোক বহুত হৰ্ষিত হৈ থাকিব লাগে। “মিৰুৱা মৌত মলুকা চিকাৰ….” (চিকাৰৰ মৃত্যু, চিকাৰৰ বাবে দুখ কিন্তু চিকাৰীৰ বাবে সুখ), ড্ৰামা অনুসৰি সকলোৱে মৰিবই লাগিব। তোমালোক সন্তানসকলৰ ড্ৰামাৰ জ্ঞান থকাৰ কাৰণে তোমালোক অস্থিৰ নোহোৱা, সাক্ষী হৈ প্ৰত্যক্ষ কৰা। কন্দাৰ প্ৰয়োজন নাই। সময়ত শৰীৰতো এৰিবলগীয়াই হয়। তোমালোক আত্মাসকলে জানা যে আমি পৰৱৰ্তী জন্ম ৰাজপৰিবাৰত ল’মগৈ। মই ৰাজকুমাৰ হ'মগৈ। আত্মাই জানে সেইবাবেতো এটা শৰীৰ এৰি আন এটা লয়। সাপৰো আত্মা আছে নহয় জানো। সাপৰ আত্মাই ক’ব - মই এখন চাল সলাই আন এখন লওঁ। কেতিয়াবাতো সেই সাপৰ আত্মাই দেহটোও এৰিব আকৌ পোৱালি হ’বগৈ। সন্তানতো জন্ম হয় নহয় জানো। পুনৰ্জন্মতো সকলোৱে ল’ব লাগিব। এই সকলোবোৰ বিচাৰ সাগৰ মন্থন কৰিব লাগে।\nসকলোতকৈ মুখ্য কথা হৈছে পিতাক বহুত স্নেহেৰে স্মৰণ স্কৰিব লাগে। যেনেকৈ সন্তানে মা-পিতাৰ লগত অতি নিবিড় হৈ যায় তেনেকৈ বহুত স্নেহেৰে বুদ্ধিযোগৰ দ্বাৰা পিতাৰ লগত অতি নিবিড় হৈ যাব লাগে। নিজক নিৰীক্ষণো কৰিব লাগে যে মই কিমান ধাৰণা কৰি আছো। (নাৰদৰ দৃষ্টান্ত) ভক্তই যেতিয়ালৈকে জ্ঞান নলয় তেতিয়ালৈকে দেৱতা হ'ব নোৱাৰে। এয়া কেৱল লক্ষ্মীক বৰণ কৰাৰ কথা নহয়। এয়াতো বুজিবলগীয়া কথা। তোমালোক সন্তানসকলে বুজি পোৱা যে যেতিয়া আমি সতোপ্ৰধান আছিলো তেতিয়া বিশ্বত ৰাজ্য কৰিছিলো। এতিয়া পুনৰ সতোপ্ৰধান হ'বৰ বাবে পিতাক স্মৰণ কৰিব লাগে। এই পৰিশ্ৰম তোমালোকে কল্পই-কল্পই যথা যোগ যথা শক্তিৰে কৰিয়ে আহিছা। প্ৰত্যেকেই বুজিব পাৰে যে মই কিমানলৈকে কাৰোবাক বুজাব পাৰো? দেহ-অভিমানৰ পৰা কিমানলৈকে মুক্ত হৈ গৈ আছো? মই আত্মাই এটা শৰীৰ এৰি আন এটা লওঁ। মই আত্মাই ইয়াৰ দ্বাৰা কৰ্ম কৰো, এয়া মোৰ ইন্দ্ৰিয়। আমি সকলো পাৰ্টধাৰী (ভাওৰীয়া) হওঁ। এই ড্ৰামাখনত এয়া বেহদৰ বিশাল নাটক। ইয়াত ক্ৰমানুসৰি সকলোৱে ভাওৰীয়া। আমি বুজিব পাৰো - ইয়াত কোন কোন মুখ্য ভাওৰীয়া আছে। প্ৰথম, দ্বিতীয়, তৃতীয় শ্ৰেণীৰ কোন-কোন হয়? তোমালোক সন্তানসকলে পিতাৰ দ্বাৰা ড্ৰামাৰ আদি, মধ্য, অন্তক জানি গৈছা। ৰচয়িতাৰ দ্বাৰা ৰচনাৰ জ্ঞান পোৱা যায়। ৰচয়িতা নিজে আহি নিজৰ আৰু ৰচনাৰ ৰহস্য বুজায়। এয়া হৈছে তেওঁৰ ৰথ, য'ত প্ৰৱেশ কৰি আহিছে। এনেকৈ ক’ব তেনেহ’লেতো দুটা আত্মা আছে। এয়াও গতানুগতিক কথা। পিত্ত খুৱায়, তেতিয়া আত্মা নাহে জানো। আগতে বহুত আহিছিল, তেতিয়া সেই আত্মাক প্ৰশ্ন সুধিছিল। এতিয়াতো তমোপ্ৰধান হৈ গ'ল। কোনো কোনো আত্মাই এতিয়াও উত্তৰ দিয়ে - মই পূৰ্ব জন্মত অমুক আছিলোঁ। ভৱিষ্যতৰ বিষয়ে কোনেও নকয়। অতীতৰ কথা শুনায়। সকলোৰে কথাতো কোনেও বিশ্বাস নকৰে।\nপিতাই কয় - মিঠা সন্তানসকল, এতিয়া তোমালোক শান্ত অৱস্থাত থাকিব লাগে। তোমালোক জ্ঞান যোগত যিমান পৰিপক্ক হ'বা সিমান দৃঢ় অনমনীয় হ'বা। এতিয়াতো বহুত ভোলা সন্তান আছে। ভাৰতবাসীৰ দেৱী-দেৱতাসকল কিমান অনমনীয় আছিল। ধনেৰেও ভৰপূৰ আছিল। এতিয়াটো খালি। তেওঁলোক চহকী তোমালোক দৰিদ্ৰ। তোমালোকে নিজেও জানা ভাৰত কি আছিল, এতিয়া কি হ’ল। ভোকত মৰিবই লাগিব। খাদ্য-সামগ্ৰী, পানী আদি একোৱে নাপাব। কৰ’বাত বানপানী হ'ব আকৌ কৰ’বাত এটোপাল পানীও পোৱা নাযাব। এই সময়ত দুখৰ ডাৱৰ, সত্যযুগত সুখৰ ডাৱৰ হ'ব। এই খেলখন তোমালোক সন্তানসকলেহে বুজি পাইছা অন্য কোনেও নাজানে। বেজৰ ওপৰতো বুজোৱা বহুত ভাল। সেয়া লৌকিক হদৰ পিতা, এয়া পাৰলৌকিক বেহদৰ পিতা। এই পিতাই এবাৰেই সংগমত বেহদৰ উত্তৰাধিকাৰ দিয়ে। নতুন দুনিয়া স্থাপনা হৈ যায়। এয়া হৈছে আইৰণ এজ্(লৌহ যুগ) পুনৰ গ’ল্ডেন এজ্ (স্বৰ্ণিম যুগ) নিশ্চয় হ'ব। তোমালোক এতিয়া সংগমত আছা। অন্তৰ পৰিস্কাৰ হ’লে সকলো ইচ্ছা পূৰ্ণ হয়। নিতৌ নিজক সোধা - কোনো বেয়া কামতো কৰা নাই? কাৰোবাৰ প্ৰতি বিকাৰী চিন্তনতো চলা নাই? নিজৰ নিচাত আছো নে ব্যৰ্থ চিন্তনত সময় নষ্ট কৰিছো? পিতাৰ নিৰ্দেশ হৈছে - মনে মনে কেৱল মোক স্মৰণ কৰা। স্মৰণ নকৰিলে পিতাৰ অবাধ্য হৈ যায়।\n(1) জ্ঞান যোগৰ নিচাত মত্ত হৈ থাকিব লাগে, অন্তৰ পৰিস্কাৰ কৰি ৰাখিব লাগে। ব্যৰ্থ চিন্তনত নিজৰ সময় নষ্ট কৰিব নালাগে।\n(2) আমি আত্মা ভাই-ভাই হওঁ, এতিয়া ঘৰলৈ উভতি যাব লাগিব - এইটো অভ্যাস দৃঢ় কৰিব লাগে। বিদেহী হৈ স্বধৰ্মত স্থিত হৈ পিতাক স্মৰণ কৰিব লাগে।\nঅ - কল্যাণৰ সংকল্প সমাপ্ত কৰি অপকাৰী সকলৰো উপকাৰ কৰোঁতা জ্ঞানী আত্মা হোৱা\nকোনোবাই সদায় তোমাৰ গ্লানি কৰক, অকল্যাণ কৰক, গালি দিয়ক - তেতিয়াও তেওঁৰ প্ৰতি মনত ঘৃণাৰ ভাৱ যাতে নাহে, অপকাৰীকো উপকাৰ কৰা - এয়াই জ্ঞানী আত্মাৰ কৰ্তব্য। যেনেকৈ তোমালোক সন্তানসকলে পিতাক 63 জন্ম গালি দিলা তথাপিও পিতাই কল্যাণকাৰী দৃষ্টিৰে চালে, গতিকে পিতাক অনুসৰণ কৰা। জ্ঞানী আত্মাৰ অৰ্থই হৈছে সকলোৰে প্ৰতি কল্যাণৰ ভাৱনা। সংকল্পতো যাতে অকল্যাণৰ ভাৱনা নাথাকে।\nমনমনাভৱ স্থিতিত স্থিত হৈ থাকা তেতিয়া আনৰ মনৰ ভাৱ জানিব পাৰিবা।


নাগৰিকত্ব বিধেয়কৰ বিৰুদ্ধে উত্তৰ-পূবত সৃষ্টি হোৱা পৰিস্থিতিক লৈ শংকিত বিজেপি! - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nপ্ৰধানমন্ত্ৰী, স্বাধীনতা আৰু গণৰাজ্য দিৱসক লৈ ফেচবুকত পোষ্ট…\nফেঁকুৰি ফেঁকুৰি কান্দিছিল ৯ বছৰীয়া এলংগৱামেঃ ভিডিঅ’ দেখি…\nনাগৰিকত্ব বিধেয়কৰ বিৰুদ্ধে উত্তৰ-পূবত সৃষ্টি হোৱা পৰিস্থিতিক লৈ শংকিত বিজেপি!\nঅনুষ্ঠানৰ মাজতে ভূটানৰ সাংসদক প্ৰধানমন্ত্ৰী মোডীয়ে দিলে ভুকু! চাওক VIDEO • অতি সংকটজনক প্ৰাক্তন বিত্তমন্ত্ৰী অৰুণ জেটলীৰ অৱস্থা... • মাতৃক লৈ আধুনিক যুগৰ শ্ৰৱণ কুমাৰ উপস্থিত বৰপেটাত, দৰ্শন কৰিলে বৰপেটা সত্ৰ... • লামডিঙত পথৰ ওপৰতেই গছ পুলি ৰুই প্ৰতিবাদ সাব্যস্ত স্কুলীয়া ছাত্ৰ-ছাত্ৰীৰ... • ৰঙামাটিত ৰাইজে আৱদ্ধ কৰি আৰক্ষীক চমজালে বৃহৎ পৰিমানৰ লালীগুড়... • নলবাৰী বাণিজ্য মহাবিদ্যালয়ৰ প্ৰতিষ্ঠা দিৱস-নৱাগত আদৰণী সভাত ড° বিৰিঞ্চি কুমাৰ দাস... • সৰুপথাৰত তিনিশ অগপ-কংগ্ৰেছ নেতা কৰ্মী বিজেপিত যোগদান... • শাওন আৰু ভাদৰ সংক্ৰান্তিত হৰি নামৰ অমল ধ্বনিত মুখৰিত বটদ্ৰৱা থান..VIDEO • ন-পুৰণি ছাত্ৰৰ মিলনস্থলীলৈ ৰূপান্তৰিত হ'ব গুৱাহাটী বিশ্ববিদ্যালয়ৰ মাধৱ বেজবৰুৱা ১নং ছাত্ৰাৱাস... • ন-পুৰণি ছাত্ৰৰ মিলনস্থলীলৈ ৰূপান্তৰিত হ'ব গুৱাহাটী বিশ্ববিদ্যালয়ৰ মাধৱ বেজবৰুৱা ১নং ছাত্ৰাৱাস...\nডিজিটেল ডেস্কঃ নাগৰিকত্ব সংশোধনী বিধেয়ক ২০১৬ৰ বিৰুদ্ধে উত্তৰ-পূবৰ লগতে দেশৰ অন্য প্ৰান্তসমূহত প্ৰতিবাদ অব্যাহত থকা সময়তে বিজেপি নেতা ৰাম মাধৱে মন্তব্য কৰে যে- এই বিধেয়কৰ বিৰুদ্ধে জনসাধাৰণে কৰা এই প্ৰতিবাদৰ প্ৰতি লক্ষ্য ৰাখি চৰকাৰে বিকল্প পথ বিচাৰি উলিয়াবলৈ আলোচনাত কৰি আছে।\nলোকসভাত এই বিধেয়কখন গৃহীত হোৱাৰ পাছত অহা ৮ জানুৱাৰীত বিধেয়কখন ৰাজ্যসভাত উত্থাপনৰ সম্ভাৱনা কৰা হৈছে। ইফালে, উত্তৰ-পূবৰ একাংশ বিজেপি সমৰ্থকসহ ১০টা জাতীয় সংগঠনে মঙলবাৰে এই বিধেয়কখনৰ বিৰুদ্ধে সংকল্প জাৰি কৰিব। কাৰণ এই বিধেয়কখন উত্তৰ-পূৰ্বাঞ্চলৰ থলুৱা আৰু খিলঞ্জীয়া জনসাধাৰণৰ বাবে হানিকাৰক।\nবিজেপিৰ ৰাষ্ট্ৰীয় সাধাৰণ সম্পাদক আৰু উত্তৰ-পূবৰ দায়িত্বত থকা ৰাম মাধৱে স্বীকাৰ কৰে যে, এই বিধেয়কখনৰ বাবেই সমগ্ৰ উত্তৰ-পূৰ্বাঞ্চলত উত্তেজনাময় পৰিৱেশ সৃষ্টি হৈছে আৰু সৰ্বসাধাৰণ ক্ষোভিত হৈ আছে। লগতে তেওঁ এক সংবাদমাধ্যমৰ আগত কয়- ‘আমি দল আৰু চৰকাৰৰ তৰফৰ পৰা তেওঁলোকৰ সৈতে আলোচনা কৰি আছো। গৃহমন্ত্ৰীয়ে উত্তৰ-পূৰ্বাঞ্চলৰ শীৰ্ষ নেতাসকলৰ সৈতে এই সন্দৰ্ভত আলোচনাত মিলিত হৈছে। আমি আশাবাদী যে, শীঘ্ৰেই এই বিধেয়ক সন্দৰ্ভত আমি এক বিকল্পৰ পথ উলিয়াম যাৰ দ্বাৰা আমাৰ সকলোৰে মাজত শান্তিময় পৰিৱেশে বিৰাজ কৰিব।’\nকিন্তু তেওঁ বৰ্তমানলৈ এই বিষয়ত স্পষ্ট কৰা নাই যে বিধেয়ক সন্দৰ্ভত চৰকাৰে কি বিকল্প পথ বাচি উলিয়াব। তেওঁ কয়- ‘মই এতিয়া কি বিকল্প পথ বিচাৰিম সেই সন্দৰ্ভত সঠিকভাৱে জনাব নোৱাৰিম। আমাৰ নেতৃত্বই উত্তৰ-পূৰ্বাঞ্চলৰ মিত্ৰজোটৰ লগতে আন আন প্ৰান্তৰ সৰ্বসাধাৰণৰ এই ক্ষোভ আৰু চিন্তাক কেনেকৈ কমাব পাৰি সেই বিষয়ত আলোচনা কৰি আছে। তাৰোপৰি চিন্তিত ৰাইজক কৰা সকলো প্ৰতিশ্ৰুতি আমি পূৰণ কৰিব লাগিব।’\nউল্লেখ্য যে, দিল্লীৰ ৰাষ্ট্ৰপতি ভৱনৰ সমীপত বুধবাৰে মণিপুৰৰ পৰা যোৱা ৭টাকৈ ছাত্ৰ সংগঠনে একত্ৰিতভাৱে নাগৰিকত্ব সংশোধনী বিধেয়কৰ বিৰুদ্ধে প্ৰতিবাদ সাব্যস্ত কৰে। তদুপৰি, এই মাহত এইটো দ্বিতীয় প্ৰতিবাদী কাৰ্যসূচী য’ত উত্তৰ-পূবৰ দল-সংগঠনে দিল্লীৰ উচ্চ সুৰক্ষিত এলেকাত এই বিধেয়কখনৰ বিৰুদ্ধে প্ৰতিবাদ সাব্যস্ত কৰিছে। লগতে অসমত বিজেপিৰ পৰা এই বিধেয়কখনৰ বিৰোধিতা কৰি অসম গণ পৰিষদেও মিত্ৰতা ভংগ কৰিছে।\nমৰিয়নীত বিধ্বংসী অগ্নিকাণ্ড\nগোৱাৰ মুখ্যমন্ত্ৰীৰ স্বাস্থ্যৰ বুজ ল’লে সেনা প্ৰধান বিপিন ৰাৱটে\nলামডিঙত পথৰ ওপৰতেই গছ পুলি ৰুই প্ৰতিবাদ সাব্যস্ত স্কুলীয়া ছাত্ৰ-ছাত্ৰীৰ…\nৰঙামাটিত ৰাইজে আৱদ্ধ কৰি আৰক্ষীক চমজালে বৃহৎ পৰিমানৰ লালীগুড়…


কুইজ : অক্টোবৰ, ২০১৫ (চিনেমা বিশেষ সংখ্যা) - সন্ধান\nYou are at:Home»কুইজ»কুইজ : অক্টোবৰ, ২০১৫ (চিনেমা বিশেষ সংখ্যা)\nxondhan | Quiz | October 2015\nBy দীপজ্যোতি ডেকা on October 30, 2015 কুইজ, চলচিত্ৰ সংবাদ\nচিনেমা বিশেষ সংখ্যা\n১) এই চিনেমাখন সৰ্বকালৰ দীঘল চিনেমা বুলি ধৰা হয় ৷ ই একেধাৰে ২৪০ ঘণ্টা বা ১০ দিন দীঘল ৷ এই চিনেমাখন ২০১১ চনত Superflex নামৰ এটা ডেনিচ (Danish) শিল্পীৰ দলে প্ৰযোজনা কৰিছিল ৷ চিনেমাখনৰ নাম কি?\n২) তেওঁৰ সফলতাৰ কাহিনী ১৯৬৯ চনত আৰম্ভ হৈছিল, যেতিয়া তেওঁ কেৱল ২২ বছৰীয়া আছিল ৷ তেওঁ নিজৰ কেৰিয়াৰ ‘Night Gallery’ নামৰ এক টিভি চিৰিজৰ নিৰ্দেশনাৰে আৰম্ভ কৰিছিল, আৰু তাৰ পাছত কেতিয়াও পাছলৈ ঘূৰি চাবলগীয়া নহৈছিল ৷ অৱশ্যে তেওঁৰ নিজৰ ইচ্ছাৰ পাছতো কেতিয়াও James Bondৰ চিনেমা নিৰ্দেশনাৰ বাবে সুযোগ পোৱা নাই ৷ ব্যক্তিগৰাকী কোন?\n৩) বেনহুৰ (Ben Hur) – ১৯৫৯\nটাইটানিক (Titanic) – ১৯৯৭\nদ্যা লৰ্ড অৱ দ্যা ৰিংছ: ৰিটাৰ্ণ অৱ দ্যা কিংছ (The Lord of the Rings: Return of the King) – ২০০৩\n: এই তিনিটাৰ মাজত সম্পৰ্কটো কি?\n৪) অস্কাৰ বঁটা প্ৰাপ্ত আটাইতকৈ কম বয়সীয়া শিল্পীগৰাকী কোন? তেওঁক ১৯৩৪ চনত কেইবাখনো চিনেমাত পোৱা সফলতাৰ বাবে বিশেষ অস্কাৰ বঁটা প্ৰদান কৰা হৈছিল ৷\n৫) মনোৰঞ্জনৰ পৃথিৱীত ব্যৱহৃত এই শব্দটো দুটা শব্দ লগলগাই কৰা বনোৱা হৈছে ৷ ১৯৪০চনৰ আমেৰিকান সংবাদমাধ্যমত পোনপ্ৰথমবাৰৰ বাবে ব্যৱহাৰ হোৱা এই শব্দটোয়ে আচলতে এটা বৃহৎ আকাশী বোমা বুজায় যিয়ে বৃহৎ ক্ষতি সাধন কৰিব পাৰে ৷ পাছলৈ এই শব্দটো গুৰুত্বপূৰ্ণ ৰাজহুৱা প্ৰভাৱৰ বাবে ব্যৱহাৰ হৈছিল ৷ ষ্টিভেন স্পীলবাৰ্গৰ জ’ (Jaw) এই শিতানৰ প্ৰথমখন চিনেমাবুলি গণ্য কৰা হয় ৷ শব্দটো কি?\n৬) এই উপন্যাসখনৰ পৰা অনুপ্ৰাণিত জেমচ্ বণ্ডৰ চিনেমাখনৰ নাম কি?\n৭) Y হৈছে ‘৪০ দশকৰ চীনৰ এটা বিশেষ কৌশলযুক্ত, কৌতুকপূৰ্ণ, সমৰকলা ৷ নিৰ্দেশক ষ্টিফেন শ্ব’য়ে (Stephen Chow) এই নামটো ব্যৱহাৰ কৰি তেওঁৰ এখন চিনেমাৰ নাম XY ৰাখিছিল, য’ত তেওঁ নিজেও এজন অভিনেতা আছিল ৷ চিনেমাখনৰ নাম কি?\n৮) এই চিনেমাখনে ৮টাকৈ অস্কাৰ বঁটা লাভ কৰিছিল, যিটোয়ে ইয়াক অস্কাৰৰ ক্ষেত্ৰত আটাইতকৈ সফল ব্ৰিটিছ চিনেমা ৰূপে পৰিগণিত কৰিছিল ৷ এই বঁটাসমূহৰ ভিতৰত শ্ৰেষ্ঠ চিনেমা, শ্ৰেষ্ঠ পৰিচালনা, শ্ৰেষ্ঠ অভিনেতা তথা শ্ৰেষ্ঠ চিত্ৰনাট্য অন্যতম ৷ কোনখন চিনেমাৰ কথা কোৱা হৈছে?\n৯) অধিক সংখ্যক শ্ৰেষ্ঠ অভিনেত্ৰী/সহ-অভিনেত্ৰীৰ সন্মান লাভ কৰা শিল্পীগৰাকীৰ নাম কি? তেওঁৰ ৪৮ বছৰীয়া কেৰিয়াৰত ৪ বাৰৰ বাবে অস্কাৰ সন্মান লাভ কৰিছে ৷\n১০) ২০১০ চনত নিৰ্মিত এখন কাল্পনিক বিজ্ঞানভিত্তিক চিনেমা ৷ চিনেমাখনৰ নিৰ্দেশক আছিল ক্ৰিষ্ট’ফাৰ ন’লেন (Christopher Nolan), আৰু বহুতো বিখ্যাত অভিনেতাই কাম কৰিছিল ৷ এই চিনেমাখন এটা চোৰৰ ওপৰত আছিল যিয়ে বেলেগ মানুহৰ সপোনৰ ভিতৰত সোমাব পৰা ক্ষমতা ৰাখিছিল ৷ চিনেমাখনৰ নাম কি?\n১) Modern Times Forever\n২) ষ্টিভেন স্পীলবাৰ্গ (Steven Spielberg)\n৩) ১১ টাকৈ অস্কাৰ বঁটা লাভ কৰিছিল ৷\n৪) চিৰ্লি টেম্পল (Shirley Temple)\n৫) ব্লকবাষ্টাৰ (Blockbuster)\n৬) Never Say Never Again\n৭) কুংফু হাষ্টল্ / Kung Fu Hustle (Y-Fu Hustle)\n৯) কেথেৰীন হেপ‌্‌বাৰ্ণ (Katherine Hepburn)\n১০) ইন্‌চেপ্চন (Inception)\nPrevious Articleনৰসিংহ পাতৰ লগত কাৱৈ মাছ\nNext Article চিৰিয়াত ৰুছ বাহিনীৰ শেহতীয়া অভিযান : উকমুকনি নেকি বিশ্বত দ্বিতীয় শীতল যুদ্ধৰ ?


উমৰাঙচুত আৰক্ষীৰ জালত কেপিএলটিৰ অধ্যক্ষসহ পাঁচজনকৈ দুৰ্ধৰ্ষ কেডাৰ\nহাফলং , June 10, 2019 3:44 pm\nডিমা হাচাওৰ আৰক্ষীয়ে আজি এক অভিযান চলাই চহৰখনৰ পৰা কেপিএলটিৰ আলোচনা বিৰোধী গোটৰ পাঁচজনকৈ দুৰ্ধৰ্ষ সদস্যক আটক কৰিবলৈ সক্ষম হয়। আটাইকেইজন সদস্যকে ডিমা হাচাওৰ উমৰাঙচুৰ চুলতানা ল’জত আত্মগোপন কৰি থকা অৱস্থাত আটক কৰে।\nআটকাধীন উগ্ৰপন্থী সদস্যকেইজনক ক্ৰমে ৰংবিন এজাঙ ওৰফে মেঞ্চিঙ খ্ৰামছা ( অধ্যক্ষ কেপিএলটি আলোচনা বিৰোধী গোট) হেটসিঙ ফং’চ, মেথিউ ৰংপি, জিতেন ক্ৰ’ আৰু বেষ্টাৰ হাঞ্চে বুলি আৰক্ষীয়ে চিনাক্ত কৰিছে।\nকেপিএলটিৰ গোটৰ পাঁচজনকৈ সদস্যই জিলাখনৰ উমৰাঙচুত বাহৰ পাতি থকা বুলি আৰক্ষীয়ে গোপন সূত্ৰৰ পৰা তথ্য লাভ কৰিছিল। ফলত ডিমা হাচাওৰ অতিৰিক্ত আৰক্ষী অধীক্ষক প্ৰশান্ত দত্তৰ নেতৃত্বত আৰক্ষীৰ এটা দলে অভিযান চলাই উগ্ৰপন্থীৰ সদস্যকেইজনক আটক কৰিবলৈ সক্ষম হয়।\nআনহাতে কাৰ্বি আংলঙৰ ঘন অৰণ্য এৰি আলোচনা বিৰোধী কেপিএলটি গোটৰ পাঁচজনকৈ সদস্যই কিয় উমৰাঙচুত বাহৰ পাতিছিল? কি আছিল তেওঁলোকৰ পৰিকল্পনা? এই বিষয়ত আৰক্ষীৰ সূত্ৰৰ পৰা জানিব পৰা মতে উমৰাঙচুত বোমা বিস্ফোৰণৰ পৰিকল্পনাৰ লগতে ধন দাবী আৰু নতুন সদস্য ভৰ্তিৰ বাবে সংগঠনৰ শীৰ্ষ নেতৃত্বৰ সৈতে গোপন বৈঠক আছিল।


১৯৫১টো ভিত্তিবৰ্ষ হোৱা হ'লে প্ৰায় ১ কোটি মানুহৰ নাম বাদ পৰিল হেঁতেন : শিলাদিত্য দেব\nবিধায়ক শিলাদিত্য দেব কিয় সুখী নহ’ল এন আৰ চিৰ চূড়ান্ত খচৰাত?\nJuly 30, 2018 5:56 pm\nপ্ৰথম খচৰাত নাম নহা বিজেপিৰ বিধায়ক শিলাদিত্য দেবৰ এন আৰ চিৰ সম্পূৰ্ণ খচৰাত নাম অন্তৰ্ভুক্ত হৈছে। কিন্তু নিজৰ নাম থকা সত্ত্বেও এন আৰ চিক লৈ এশ শতাংশ সুখী হ’ব পৰা নাই হোজাইৰ বিজেপি বিধায়কজন। কাৰণ তেওঁৰ মতে বহু হিন্দুৰ নাম বাদ পৰিছে চূড়ান্ত খচৰাৰ পৰা।\nআজি ৩০ জুলাইত খচৰা প্ৰকাশৰ কিছু সময়ৰ পাছতেই নৰ্থ-ইষ্ট নাওৰ সৈতে হোৱা বাৰ্তালাপত বিধায়ক শিলাদিত্য দেবে কয়, “চূড়ান্ত খচৰাত মোৰ নাম আহিছে, তথাপি মোৰ দুখ। কাৰণ প্ৰত্যেকজন হিন্দুৰ নাম অন্তৰ্ভুক্ত হোৱাৰ পাছত যদি মোৰ নাম আহিল হেঁতেন তেতিয়া মই বেছি ভাল পালো হেঁতেন। আজি যদি এজনো হিন্দুৰ নাম বাদ পৰিছে সেইটো মই দুৰ্ভাগ্যৰ কথা বুলি ভাবো।”\nতেওঁ এই খচৰাৰ পৰা বহু সংখ্যক হিন্দু মানুহৰ নাম বাদ পৰিছে বুলিও মন্তব্য কৰে। লগতে কেন্দ্ৰীয় চৰকাৰে ২০১৫ চনৰ এটা নিৰ্দেশনা যোগে বাংলাদেশ, পাকিস্তান আৰু আফগানিস্তানৰ পৰা ২০১৪ চনলৈকে ভাৰতলৈ প্ৰব্ৰজন ঘটা হিন্দুসকলক নাগৰিকত্ব প্ৰদান কৰাৰ সিদ্ধান্ত গ্ৰহণৰ প্ৰসংগ উত্থাপন কৰি তেওঁ কয়, “১৯৭১ চনৰ পৰা ২০১৪ চনলৈ বাংলাদেশৰ পৰা অসমলৈ বেছি হিন্দু লোক অহা নাই।”\nইয়াৰ উপৰি বাংলাদেশৰ পৰা অসমলৈ অহা হিন্দুসকলৰ বহুতৰে প্ৰযোজনীয় নথি নাই আৰু এন আৰ চিৰ ক্ষেত্ৰত প্ৰব্ৰজনৰ প্ৰমান পত্ৰ (Migration Certificate) গ্ৰহণ নকৰাৰ ফলতো বহুতৰ নাম বাদ পৰা বুলি তেওঁ মন্তব্য কৰে।\nইয়াৰ লগতে হিন্দু সকলো যাব লাগিব বুলি হেনো ইচলামিক মৌলবাদী সংগঠনেহে কৈ আছে বুলি শিলাদিত্য দেবে মন্তব্য কৰে। তেওঁ কয়, “যিমান হিন্দু ইয়াৰ পৰা ওলাই যাব সিমানে তেওঁলোকৰ সংখ্যা বৃদ্ধি পাব।”\nইয়াৰ লগতে হিন্দুৰ সংখ্যা হ্ৰাস পালে অসমীয়া ভাষাৰ সংকট নামি আহিব বুলিও শিলাদিত্য দেবে মন্তব্য কৰে। তেওঁ কয়, “এতিয়া সোণৰ অসম নাই, সকলো বাংলাদেশী মুছলমানে গ্ৰাস কৰি পেলালে। ধৰ্মৰ ওপৰত আগ্ৰাসন হ’লেহে অসমীয়া বিপদত পৰিব।”\nইয়াৰ লগতে তেওঁ কয়, “এন আৰ চি হৈছে কাগজৰ খেল। যিয়ে কাগজ দেখুৱাব পাৰিব তেওঁৰ নাগৰিক আৰু যিয়ে কাগজ দেখুৱাব নোৱাৰে তেওঁ নাগৰিক নহয়।”\nকোনোবা ডেকা, শইকীয়া, সোণোৱাল আদি উপাধিৰ কোনো লোকে যদি কাগজ দেখুৱাব নোৱাৰিলে তেওঁলোক বিদেশী হ’ব নেকি বুলিও প্ৰশ্ন কৰে বিধায়ক শিলাদিত্য দেবে।\nউল্লেখ্য যে সততে বিতৰ্কিত মন্তব্যৰে চৰ্চাত থকা হোজাইৰ বিধায়ক শিলাদিত্য দেবৰ নাম বাদ পৰিছিল ৰাষ্ট্ৰীয় নাগৰিকপঞ্জীৰ প্ৰথমখন খচৰাত।\nইপিনে এন আৰ চিৰ ভিত্তি বছৰক লৈ সন্তুষ্ট নহয় শিলাদিত্য দেব। তেওঁ কয়, “এন আৰ চিক লৈ ১০০ শতাংশই সুখী তেতিয়াহে হ’ম যেতিয়া আমাৰ ভিত্তি বছৰ ’৭১ৰ ঠাইত ’৫১ হ’ব। সমগ্ৰ ভাৰতবৰ্ষত ভিত্তি বছৰ হৈছে ’৫১ কিন্তু আমি আন্দোলন কৰি, ত্যাগ স্বীকাৰ কৰি ২০ বছৰ পিছুৱাই গলো। আজি ৪০ লাখ মানুহৰ নাম কৰ্তন হৈছে, কিন্তু যদি ১৯৫১ চন ভিত্তি বছৰ হ’ল হেঁতেন তেতিয়া হ’লে প্ৰায় ১ কোটি মানুহৰ নাম কৰ্তন হ’লহেতেন। তেতিয়াহে আমি ক’ব পাৰিম অসম বিদেশীমুক্ত হৈছো আৰু অসমীয়াৰ অস্তিত্ব থাকিব।”\nএই প্ৰসংগতে অসম আন্দোলনৰ নেতৃত্বৰ সমালোচনাতো মুখৰ হ’ল শিলাদিত্য দেব।\n“অসমখনক বিদেশীমুক্ত কৰিব লাগে, কিন্তু কোনোৱাই মুখ্য মন্ত্ৰী হ’ব বা কোনোবাই মন্ত্ৰী হ’ব আৰু তেওঁলোকে ৰাতি ৰাতি গৈ অসম চুক্তি স্বাক্ষৰ কৰি ১৯৫১ৰ ঠাইত ১৯৭১ কৰিব, সেইটো অসমৰ ৰাইজে মানি ল’ব নেকি? তেওঁলোকে অসমৰ মানুহক ১৯৭১ ভিত্তি বছৰ কৰিবনে নাই সুধিছিল নেকি?’, দেবৰ প্ৰশ্ন।\nতেওঁ লগতে কয়, “মই অসম চুক্তিক সমৰ্থন কৰো, কিন্তু ভিত্তি বছৰতো সমৰ্থন নকৰো।”\nইয়াৰ বিপৰীতে তেওঁ এন আৰ চিক লৈ ৪০ শতাংশ হে সুখী বুলি জানিবলৈ দিয়ে। তেওঁ কয়, ‘একো হোৱা নাছিল, কিন্তু এতিয়া কিবা এটা হৈছে।”


সদায় ধুনীয়া হৈ থাকিব বিচাৰে নেকি? উজ্বল ছালৰ ব্যৱহাৰ কৰক এইকেইবিধ ঘৰুৱা সামগ্ৰী...– News18 Assam\nসদায় ধুনীয়া হৈ থাকিব বিচাৰে নেকি? উজ্বল ছালৰ ব্যৱহাৰ কৰক এইকেইবিধ ঘৰুৱা সামগ্ৰী...\n»সদায় ধুনীয়া হৈ থাকিব বিচাৰে নেকি? উজ্বল ছালৰ ব্যৱহাৰ কৰক এইকেইবিধ ঘৰুৱা সামগ্ৰী...\nUpdated:May 24, 2021, 12:54 PM IST\nবজাৰত উপলব্ধ অধিকাংশ ব্যয়বহুল সৌন্দৰ্য সামগ্ৰী ক্ষতিকাৰক ৰাসায়নিক পদাৰ্থৰে সমৃদ্ধ । যাৰ দীঘলীয়া ব্যৱহাৰে আপোনাৰ ছালৰ ক্ষতি কৰি\nLast Updated: May 24, 2021, 12:54 PM IST\nপ্ৰতিগৰাকী মহিলাই নিজকে সুন্দৰ কৰি ৰাখি নিজৰ যৌৱন ধৰি ৰাখিবলৈ বিভিন্ন উপায় অৱলম্বন কৰে। মহিলাসকলে ভাল আৰু নিখুঁত ছাল (Spotless Skin) পাবলৈ যথাসম্ভৱ চেষ্টা কৰে। অৱশ্যে অস্বাস্থ্যকৰ জীৱনশৈলী, প্ৰদূষিত বায়ু আৰু সূৰ্যৰ ক্ষতিকাৰক ইউভি ৰশ্মিয়ে প্ৰতিদিনে ছাল নষ্ট কৰে। ইয়াৰ ফলত মুখৰ প্ৰাকৃতিক উজ্জ্বলতা হ্ৰাস হোৱাৰ লগতে মুখত বয়সৰ চাপ(Wrinkles) দেখা যায় ।\nএইক্ষেত্ৰত ব্যৱহাৰ কৰা বেছিভাগ ব্যয়বহুল সৌন্দৰ্য সামগ্ৰীয়েই ক্ষতিকাৰক ৰাসায়নিক পদাৰ্থৰে সমৃদ্ধ, যাৰ দীঘলীয়া ব্যৱহাৰে আপোনাৰ ছালৰ ক্ষতি কৰিব পাৰে। সেয়েহে নিখুঁত আৰু যৌৱনময় ছাল পাবলৈ কিছুমান ঘৰুৱা প্ৰতিকাৰ ব্যৱহাৰ কৰিব পাৰি, যিয়ে কোনো ৰাসায়নিক পদাৰ্থ অবিহনে আপোনাৰ ছাল ভালে ৰখাত সহায় কৰিব। সেইবোৰ নিয়মীয় ব্যৱহাৰেআপোনাক চিৰ যৌৱনা কৰি ৰাখিব ।\nগোলাপ জলে ছাল টান কৰে -\nটান আৰু উজ্জ্বল ছালৰ বাবে সামান্য গোলাপ জল ব্যৱহাৰ কৰিব পাৰে। গোলাপ জলে আপোনাৰ মুখৰ গভীৰ পৰিষ্কাৰক (Deep Cleanser) হিচাপে কাম কৰে। ই আপোনাৰ ছালৰ বন্ধ ছিদ্ৰবোৰত থকা ধুলি আৰু মলি পৰিষ্কাৰ কৰে। লগতে, গোলাপ জলে আপোনাৰ চকুৰ গুৰিৰ জ্বলন হ্ৰাস কৰাৰ লগতে আপোনাৰ মুখখন সস্তেজ দেখাত সহায় কৰে।\nগোলাপ জল এনেদৰে ব্যৱহাৰ কৰক -\nএটা বাটিত ২ চাহ চামুচ গোলাপ জল, কেইটোপালমান গ্লিচাৰিণ আৰু ১/২ চাহ চামুচ নেমুৰ ৰস যোগ দিয়ক।\nসকলোবোৰ ভালদৰে মিহলি কৰক আৰু কঁপাহৰ বল ব্যৱহাৰ কৰি মুখ আৰু ডিঙিত এই পেষ্টটো প্ৰয়োগ কৰক।\nপ্ৰতি নিশা শুবলৈ যোৱাৰ আগতে মাত্ৰ গোলাপ জল ব্যৱহাৰ কৰিলে আশ্বৰ্যজনক প্ৰভাৱ পৰিব পাৰে।\nনেমুৰ ৰসে এণ্টি এজিঙৰ কাম কৰে -\nনেমু ভিটামিন চি সমৃদ্ধ, যি হৈছে এক শক্তিশালী এণ্টিঅক্সিডেণ্ট। এই এণ্টিঅক্সিডেণ্টবোৰ আপোনাৰ ছালৰ বাবে বহুত উপকাৰী। এইবোৰে আপোনাৰ ছালত এণ্টি-এজিং সামগ্ৰী হিচাপে কাম কৰে, দাগ, ফিন লাইন, আৰু ফ্ৰেকলৰ দৰে সকলো বয়সৰ লক্ষণ আঁতৰ কৰে। লগতে, নেমুৱে ছাল ব্লিচ কৰাত সহায় কৰে, আপোনাৰ মুখৰ চুলি পাতল কৰে যিয়ে আপোনাৰ ছাল প্ৰাকৃতিকভাৱে উজ্জ্বল কৰি তোলে।\nনেমুৰ ৰস এনেদৰে ব্যৱহাৰ কৰক-\nনেমুৰ ৰস চেপি ইয়াক আপোনাৰ মুখ আৰু ডিঙিত প্ৰয়োগ কৰক। ইয়াক আপোনাৰ মুখত ১৫ মিনিটৰ বাবে ৰাখক আৰু তাৰ পিছত সাধাৰণ পানীৰে ধুই দিয়ক।\nতিয়ঁহ আৰু দৈয়ে ছালৰ এক্সফলিয়েট কৰে\nসতেজ আৰু তৰুণ ছাল পাবলৈ নিয়মীয়াকৈ এক্সফলিয়েটিংৰ প্ৰয়োজন। দৈ আৰু তিয়ঁহৰ সংমিশ্ৰণে আপোনাৰ ছাল এক্সফলিয়েট কৰাৰ লগতে মৃত ছালৰ কোষ আঁতৰ কৰিবলৈ ভালদৰে কাম কৰে। দৈত লেক্টিক এচিড থাকে যিয়ে ছাল পৰিষ্কাৰ কৰে আৰু তিয়ঁহে ছালক শান্ত কৰি ৰখাত সহায় কৰে।\nএনেদৰে ব্যৱহাৰ কৰক -\nআধা কাপ দৈ লওক আৰু ইয়াক ২ চাহ চামুচ কটা তিয়ঁহৰ সৈতে মিহলি কৰক। ভালদৰে মিহলি কৰি আপোনাৰ ছালত ২০ মিনিটৰ বাবে প্ৰলেপ দিয়ক। মুখখন কুহুমীয়া পানীৰে ধুব।\nঅমিতাই ছাল নমনীয় কৰি তোলে -\nউজ্জ্বল ছালৰ বাবে আপুনি অমিতা ব্যৱহাৰ কৰিব পাৰে। যি সৰ্বশ্ৰেষ্ঠ ফলবোৰৰ ভিতৰত এবিধ। এই ফলবিধ ভিটামিন এ সমৃদ্ধ যি এণ্টিঅক্সিডেণ্টৰ দৰে কাম কৰে আৰু আপোনাৰ ছাল তৰুণ আৰু স্বাস্থ্যৱান কৰি ৰাখে। লগতে, অমিতাত এক এনজাইম থাকে যি আপোনাৰ ছালৰ পৰা ছালৰ মৃত কোষবোৰ আঁতৰ কৰাত সহায় কৰে, যাৰ ফলত ছাল কোমল আৰু মসৃণ দেখা যায়।\nএনেদৰে ব্যৱহাৰ কৰক-\nকেইটামান অমিতাৰ টুকুৰা কাটি ইয়াৰ পেষ্ট তৈয়াৰ কৰক। আপোনাৰ গোটেই মুখমণ্ডল আৰু ডিঙিত ১৫ মিনিটৰ বাবে প্ৰলেপ দি ৰাখক। তাৰ পিছত কুহুমীয়া পানীৰে ধুই পেলাওক।\nFirst published: May 24, 2021, 12:54 PM IST


অল্পবিদ্যা ভয়ংকৰী : নীতাশ্ৰী নেওগ – ফটাঢোল\nJune 1, 2020 দৈনন্দিন\t3 Comments\nঅল্পবিদ্যা ভয়ংকৰী : নীতাশ্ৰী নেওগ\nআগষ্ট মাহৰ উৎকট গৰমৰ দিন এটা। এ টি এম বুথ এটাৰ সন্মুখত শাৰী পাতি আছোঁ। কলেজলৈ ওলাই যাওঁতেই মায়ে এ টি এম কাৰ্ডটো দি পঠিয়াইছিল পইচা অলপ উলিয়াই আনিবলৈ। ঘৰলৈ সোমাই যোৱা ৰাস্তাটোৰ মুখতে এ টি এম বুথটো। ইমান গৰম, তাতে কলেজৰ পৰা আহিছোঁ। আকৌ ইয়াতো দীঘলীয়া শাৰী। উপায় নাই। এইটোতে মানুহ কম হ’ব বুলি গুছি আহিলোঁ। অৱশ্যে সেই গৰমত তিনিজন মানুহৰ শাৰীটোও দীঘলীয়া যেনেই লাগিব। ইয়াত আকৌ বাহিৰত মোৰে সৈতে সাতজন, ভিতৰতো আছে দুজন।\nমই শাৰীটোত ৰোৱাৰ সময়তে ভিতৰৰ দুজন ওলাই আহিল আৰু সন্মুখৰ দুজন সোমাই গ’ল। এতিয়া মোৰ আগত দুজন ল’ৰা এগৰাকী ছোৱালী আৰু এগৰাকী অলপ বয়সীয়া মহিলা। মোৰ আকৌ য’তে ত’তে মানুহৰ কথা বাৰ্তা নিৰীক্ষণ কৰি কোন কাৰ মাহীয়েক পেহীয়েক উলিয়াই থকা স্বভাৱ। শাৰীটোত মোৰ আগত থকা চাৰিওজন যে একেলগেই আহিছে আৰু সম্পৰ্কীয় মানুহেই এক মিনিটতে গম পাই গ’লোঁ। ল’ৰা এজন আৰু ছোৱালীজনী মহিলাগৰাকীৰ ল’ৰা ছোৱালী। আনটো ল’ৰা ওচৰৰে কোনোবা বুলিও অনুমান কৰিলোঁ। পোন্ধৰ ষোল্ল বছৰমান বয়স হ’ব। তেঁওলোকে নিজৰ মাজতে কিবাকিবি পাতি আছে। দুই এটা শব্দ বুজিছোঁ, কোনোবাটো বুজা নাই। ভিতৰত সোমাই যোৱা মানুহকেইজনেও দেৰি কৰি আছে। কি বা কৰিছে! ইফালে ৰ’দে পুৰি পেলাও যেন কৰি আছে। মোৰ পিছতো আৰু দুজন মানুহ আহি ৰৈছেহি। সবৰে মুখত গৰমৰ কথা।\nএনেতে ভিতৰত থকা মানুহদুজন ওলাই আহিল।\nএজনে মুখখন বিকটাই ক’লে-\n: এনেই এনেই ৰ’দত কষ্ট খালোঁ দেই। কাৰ্ডটো নল’লেই। মোৰ আগৰজনে আকৌ উলিয়াব পাৰিলে৷\nমেচিনটো বেমাৰী। কেতিয়াবা ভাল কেতিয়াবা বেয়া৷\n“মই উলিয়াব পাৰিলেই হয় আৰু” মনে মনে ভাবিলোঁ।\nমোৰ আগত থকা চাৰিওজন একেলগে সোমাই গ’ল। বেগৰ পৰা পানীৰ বটলটো উলিয়াই দুঢোকমান খাই ল’লোঁ। কাৰ্ডটো উলিয়াই ল’লোঁ। পিনক’ডটোও মনত পেলাই ল’লোঁ।\nওচৰ পাঁজৰৰ এ টি এম ব্যৱহাৰ কৰিব নজনা মানুহকে ধৰি ঘৰৰ তিনিটাৰে ছটামান কাৰ্ড মই মাজে মাজে ব্যৱহাৰ কৰোঁ। পিনবোৰো মনত আছে কিন্তু কোনটো কাৰ মনত পেলাই ল’ব লগা হয়। মুখৰ ঘামখিনিও মছি আজৰি হৈ ল’লোঁ। মোৰ পিছৰ শাৰীটো লাহে লাহে দীঘলীয়া হৈ গৈ থাকিল। মানুহকেইজনে গালি দিবলৈ ধৰিলে-\n: কি কৰি আছে গোটেইগাল সোমাই?\n: জানেনে নাজানে?\n: গৰমত সিজি গৈছোঁ, নোলাই নে কি?\n: কোনোবা এজন সোমাই গৈ চোৱা হ’লে ভাল আছিল।\nএইটোত সকলোৱে হয়ভৰ দিলে।\n: ভণ্টি, তুমি সোমাই যোৱাচোন। নোলাবই নহ’লে।\nপ্ৰথম যিহেতু মই আছিলোঁ। মোকেই সোমাই যাবলৈ দিয়া হ’ল। সোমাই গৈ দেখিলো আটাইয়ে সমানে চেষ্টা চলাই আছে। এবাৰ এজনে, এবাৰ এজনে।\n: মই কৰি দিও দিয়ক৷\nদেখাত অলপ ডাঙৰ যেন লগাজনে ক’লে।\n: আপোনালোকে ইমান দেৰি কৰিছে, বাহিৰত মানুহখিনিৰ খং উঠিছে।\nএইবাৰ মহিলাগৰাকীয়ে ল’ৰাটোক ক’লে,\n: দি দে, তই জান বুলি লৈ আনিলোঁ, মিছামিছি ফুটনি মাৰ৷\nলাজ পাই সি মোৰ হাতত কাৰ্ডটো তুলি দিলে।\nমই কাৰ্ডটো স্বোৱাইপ কৰিলোঁ। ঠিকেই কাম কৰিছে।\nমই অলপ আঁতৰি দিলোঁ৷ মানুহগৰাকীয়ে কাগজ এখন মোলৈ আগবঢ়াই দিলে। চালোঁ। বহুত কেইটা সংখ্যাচোন। হয়তো একাউণ্ট নম্বৰ।\n: এইটো নহয় বাইদেউ। পিনটো দিয়ক। চাৰিটা সংখ্যাৰ যে।\nতেওঁলোকে ইটোৱে সিটোৰ মুখলে চালে।\nএইবাৰ ছোৱালীজনীয়ে ক’লে।\n: নহয় এইটো। বেংকত আপোনালোকক এটা নম্বৰ দিব। চিক্ৰেট নম্বৰ বুলি কয়যে। সেইটো লাগিব৷\nচমুকৈ বুজাই ক’লোঁ নম্বৰটো ক’ত পাব। তেতিয়া নম্বৰ বেংকৰ পৰা আনিব লাগিছিল। তথাপি তেওঁলোকে মোৰ কথাত পতিয়ন যোৱা নাই।\n: এইটোৱেই বেংকত দিছে।\n: চাঁও, এবাৰ মই চাঁও৷\nচুবুৰীয়া যেন লগা ল’ৰাজনে মোৰ হাতৰ পৰা কাৰ্ডটো থপিয়াই নিয়াদি লৈ গ’ল। বুজিলোঁ। এওঁলোকক বুজাই লাভ নাই। তাতে মোক এখুদমান দেখিছে। কোনে শুনে টিপিকলি ছোৱালীৰ কথা। খং উঠিল মোৰ। তাতে মৰগৰমত কপালৰ ঘাম ডিঙিলৈকে বৈ গৈছে।\n: ৰ’ব। মই আগতে উলিয়াই লওঁ। আপোনালোকে ইমান সময় লৈছে। এনেকৈ নহ’ব নহয়৷\nঅলপ দমত, গহীনত কথাষাৰ ক’লোঁ। সি আঁতৰি দিলে আৰু ইটো এ টি এমলৈকে যাওঁগৈ এনেধৰণে কথা পাতিবলৈ ধৰিলে। মই মোৰ কাৰ্ডখন স্বোৱাইপ কৰিলোঁ। তেতিয়া চিপ থকা কাৰ্ড নাছিল। মেছেজ আহিল “your ATM card is not properly inserted. Please reinsert…….”. আকৌ কৰিলো। “your ATM card is not properly…………” আকৌ একেই মেছেজ। এইটোৱেই বেমাৰ মেচিনটোৰ। কেতিয়াবা কাৰ্ডটো এক্সেপ্ত নকৰে। আকৌ এবাৰ চাওঁ বুলি উৰ্ণাখনেৰে কাৰ্ডটো মছি ল’ব খুজি তেঁওলোকলৈ চালোঁ। তেওঁলোকে কিবা গুণগুণাই পাতি আছে। মনে মনে ভাবিলোঁ। “মোৰ কথা নুশুন৷ থাক এই গৰমখনত এনেই এনেই”। কাৰ্ডটো আকৌ ইনচাৰ্ট কৰিলোঁ।\n“your ATM card is not properly…………”\nআজি নহ’ব মানে। এদিন এনেকৈ বিশ বাৰ মানৰ পিছত হৈছেগৈ। আজি ধৈৰ্য নাই আৰু মানুহো আছে বহুত। উভতিবলৈ লওঁতেই মানুহগৰাকীয়ে কেৰেচকৈ দুৱাৰখন খুলিলে। শাৰী পাতি তেওঁলোক ওলাই গ’ল।শেষত সেই ল’ৰাজন। যাবলৈ লৈ মোলৈ বেকাঁকৈ চালে। তাৰপাছত ভোৰভোৰাই কৈ গ’ল-\n: নিজেই নোৱাৰে। লোকক শিকাবলৈ আহে।\n« ভূত- লুনা বৰা\nবিগ বছত নেতাৰ এৰাতি- সায়ান্তন শইকীয়া »\nহাঃ হাঃ… হয় দেই ।\nকিছু জমনি দেই!


ৰিপ্-ৰাস্না বণিয়া(বৰুৱা) – ফটাঢোল\nFebruary 1, 2021 দৈনন্দিন\tOne comment\nৰংমনে নতুনকৈ ফে’চবুক কৰিবলৈ শিকিছে। তাক আৰু কোনে পায়!এইকেইদিন সি ফে’চবুক লৈয়েই ব্যস্ত।তাকে দেখি তাৰ মাকৰ খঙে চুলিৰ আগ পালেগৈ।\n: নিজৰ ফটো সোপাকেনো আৰু কিমান দি থাক! মানুহৰ চাগৈ তোক চাই চাই আমনি লাগিছে।\n: নিজৰ ফটো নিদি ফেচবুকত কি বেলেগৰ ফটো দিয়ে নেকি? তোমাৰ ফটো দিব লাগে যদি কোৱা।\n: মোৰ ফটো দিব নালাগে। কাইলৈ ককাৰৰ বছৰেকীয়া শ্ৰাদ্ধ। ককাৰ ফটো এখনকে দেচোন। সকলোৱে তেওঁৰ আত্মাৰ শান্তি কামনা কৰিব। মানুহৰ আশীৰ্বাদ বৰ ডাঙৰ বস্তু বুজিছ।\nৰংমনে মনতে ভাবিলে— “মায়ে ঠিকেই কৈছে। ফে’চবুকত ককাৰ শ্ৰাদ্ধৰ খবৰটো দি দিওঁ। সকলোৱে ককাৰ আত্মাৰ চিৰশান্তি কামনা কৰিব। ককাই য’তে আছে তাতেই বৰ আনন্দ পাব৷”\nভবা মতেই কাম। ৰংমনে ককাকৰ এখন ভাল ফটো ফে’চবুকত পোষ্ট কৰিলে আৰু ওপৰত লিখি দিলে- “মোৰ ককাৰ কাইলৈ বছৰেকীয়া শ্ৰাদ্ধ। আপোনালোক সকলোৱে আশীৰ্বাদ কৰিব। তেওঁৰ আত্মাই যাতে শান্তি পায়।”\n: ৰংমন, ককাৰৰ ফটো দিলিনে?\n: অ’ দিলোঁ মা৷\n: এতিয়া পথাৰৰপৰা এপাক আহগৈ যা।\nমাকৰ কথামতেই ৰংমনে মোবাইলটো থৈ পথাৰলৈ বুলি আগবাঢ়িল।\nৰংমনে পথাৰৰপৰা আহিয়েই লৰালৰিকৈ মোবাইলটো চালে। তাৰ মনটো ভাল লাগি গ’ল। বাহ্! ইমান সোনকালে ইমান মন্তব্য!\n: ৰংমন, কি লিখিছেনো? চাওঁ।\nমাকে চিঞৰি সুধিলে।\n: মা, তুমিতো কৈছিলা সকলোৱে ককাৰ আত্মাৰ চিৰশান্তি কামনা কৰিব। চোৱাচোন, অকল বৰদেউতাৰ বাহিৰে সকলোৱে দেখোন ‘ৰিপ্’ বুলিহে লিখিছে। ‘ৰিপ্’ মানেনো কি মা?\n: ৰিপ্! জানো পায়। এইটো নাম আজিহে শুনিলোঁ।\nৰংমনৰ দেউতাকে সিহঁতৰ সকলো কথা শুনি আছিল। তেওঁ ক’লে,\n: আজিকালি মানুহৰ সময়ৰ বৰ অভাৱ! তাতে পশ্চিমীয়া সংস্কৃতিৰ প্ৰভাৱ। সেইবাবে মানুহে আগৰ দৰে মানুহৰ মৃত্যু হ’লে ‘আত্মাৰ চিৰশান্তি কামনা কৰিলোঁ’ বুলি কোৱাৰ পৰিৱৰ্তে ‘ৰিপ’ (RIP) বুলি কয়। মানে Rest in peace ৷ সময়ৰ পৰিৱৰ্তন বুজিছ।\nগিৰীয়েকৰ কথা শুনি ৰংমনৰ মাকে দীঘলকৈ হুমুনিয়াহ কাঢ়িলে। তেওঁ ভাবিলে, “আমাৰ মৰমৰ ভাষাটো বাৰু কোন দিশে গৈ আছে? ইংৰাজী লিখাটো বা শিকাটো ভাল কথা। কিন্তু আমাৰ ইমান সুন্দৰ আৰু শুৱলা ভাষা এটা থাকোঁতে, আমাৰ নিজৰ ভাষাটো জীয়াই ৰখাতো আমাৰ প্ৰত্যেকজন ব্যক্তিৰে জানো কৰ্তব্য নহয়?” কিন্তু কাক ক’ব তাই এইবোৰ কথা! ক’বলৈ গ’লেই তেওঁক সকলোৱে বেয়া পোৱা হ’ব। ৰংমনৰ মাকে কথাবোৰ ভাবি থাকোঁতে তেওঁলোকৰ পদূলিৰ সন্মুখেৰে বৰুৱাৰ সৰু ছোৱালীজনী পাৰহৈ গ’ল। ৰংমনৰ মাকক দেখি তাই চিঞৰি কৈ গ’ল,\n: Good evening aunty….৷ ৰংমনক খেলিবলৈ পঠিয়াই দিব দেই।\n« ভাষা বিভ্ৰাট- সোমকান্ত শইকীয়া\nবান্ধৈৰ বিয়াৰ আনন্দ-দীক্ষিতা বৰা »


ক) অতি চমু প্ৰশ্নঃ\n১) জ্য‍োতিপ্ৰসাদ আগৰৱালাৰ ‘জয়মতী’ কথাছবিৰ কাহিনীৰ উৎস কি?\nউত্তৰঃ জ্য‍োতিপ্ৰসাদ আগৰৱালাৰ ‘জয়মতী’ কথাছবিৰ কাহিনীৰ উৎস হ’ল লক্ষ্মীনাথ বেজবৰুৱাৰ ‘জয়মতী কুঁৱৰী’ নাটক৷\n২) জ্য‍োতিপ্ৰসাদ আগৰৱালাই কোনখন দেশত চলচ্চিত্ৰ নির্মাণৰ প্ৰশি‍ক্ষণ লৈছিল?\nউত্তৰঃ জ্য‍োতিপ্ৰসাদ আগৰৱালাই জার্মানিত চলচ্চিত্ৰ নির্মাণৰ প্ৰশি‍ক্ষণ লৈছিল৷\n৩) ‘চিত্ৰবন’ ষ্টুডিঅ’ কোনে নির্মাণ কৰিছিল?\nউত্তৰঃ ছবি নির্মাণৰ বাবে ভোলাগুৰি চাহ বাগিছাত ৰূপকোঁৱৰ জ্য‍োতিপ্ৰসাদ আগৰৱালাই ‘চিত্ৰবন’ ষ্টুডিঅ’ নির্মাণ কৰিছিল৷\n৪) লক্ষ্যধৰ চৌধুৰীয়ে পৰিচালনা কৰা ছবিখনৰ নাম লিখা৷\nউত্তৰঃ লক্ষ্যধৰ চৌধুৰীয়ে পৰিচালনা কৰা ছবিখনৰ নাম আছিল ‘নিমিলা অংক’৷\n৫) লতা মংগেছকাৰে গীতত কন্ঠদান কৰা অসমীয়া কথাছবি এখনৰ নাম লিখা৷\nউত্তৰঃ লতা মংগেছকাৰে গীতত কন্ঠদান কৰা এখন অসমীয়া কথাছবি হ’ল ভূপেন হাজৰি‍কাৰ ‘এৰা বাটৰ সুৰ’৷\nখ) চমু প্ৰশ্নঃ\n১) জ্য‍োতিপ্ৰসাদ আগৰৱালাই নির্মাণ কৰা কথাছবি দুখনৰ নাম লিখা৷\nউত্তৰঃ জ্য‍োতিপ্ৰসাদ আগৰৱালাই নির্মাণ কৰা কথাছবি দুখন হ’ল – ‘জয়মতী’ আৰু ‘ইন্দ্ৰমালতী’৷\n২) এই কথাছবিকেইখনৰ পৰিচালকৰ নাম লিখা – এৰা বাটৰ সুৰ, ডাঃ বেজবৰুৱা, গঙা চিলনীৰ পাখি৷\nউত্তৰঃ তলত কথাছবিকেইখনৰ পৰিচালকৰ নাম উল্লেখ কৰা হ’ল-\nবাটৰ সুৰ – ভূপেন হাজৰিকা\nডাঃ বেজবৰুৱা – ব্ৰজেন বৰুৱা\nগঙা চিলনীৰ পাখি – পদুম বৰুৱা\n৩) ভৱেন্দ্ৰনাথ শইকীয়াই পৰিচালনা কৰা তিনিখন কথাছবিৰ নাম লিখা৷\nউত্তৰঃ ভৱেন্দ্ৰনাথ শইকীয়াই পৰিচালনা কৰা তিনিখন কথাছবি হ’ল – ‘অনির্বাণ’, ‘অগ্নিস্নান’ আৰু ‘কোলাহল’৷\n৪) জয়মতী, চিৰাজ, সতী বেউলা – এই কথাছবিকেইখনৰ সংগীত পৰিচালককেইজনৰ নাম লিখা৷\nউত্তৰঃ উপৰুক্ত কথাছবিকেইখনৰ সংগীত পৰিচালককেইজনৰ নাম তলত উল্লেখ কৰা হ’ল-\nছবি সংগীত পৰিচালকৰ নাম\nজয়মতী জ্য‍োতিপ্ৰসাদ আগৰৱালা\nচিৰাজ বিষ্ণুপ্ৰসাদ ৰাভা\nসতী বেউলা ভূপেন হাজৰিকা\n৫) অসম চৰকাৰে অসমীয়া চিনেমা-শিল্পৰ বিকাশত কি ভূমিকা পালন কৰিছে?\nউত্তৰঃ অসম চৰকাৰে অসমীয়া চিনেমা-শিল্পক সহায় কৰিবলৈ প্ৰযোজকক আর্থিক অনুদান আগবঢে়াৱাৰ ব্যৱস্থা কৰিছে৷ জ্যোতিপ্ৰসাদৰ স্মৃতিত চৰকাৰে জ্য‍োতিচিত্ৰবন ছোছাইটি নামেৰে ষ্টুডিঅ’ কমপ্লে‍ক্স নির্মাণ কৰি অসমৰ চলচিত্ৰ নির্মাতাসকলক ছবি নির্মাণৰ কামত বাহিৰলৈ যোৱাৰ পৰা সকাহ দিছিল৷ এই চৌহদতে এতিয়া ‘ভূপেন হাজৰিকা আঞ্চলিক চৰকাৰী ফিল্ম্ আৰু টিভি ইন্সটিটিউট’ নামৰ চলচ্চিত্ৰ নির্মাণ প্ৰশি‍ক্ষণ বিদ্যালয় প্ৰতিষ্ঠা কৰিছে৷ তেনেদৰে ছবি প্ৰযোজনাত সহায় কৰিবলৈ গঠন কৰা হৈছে ‘অসম ৰাজ্য‍িক চলচ্চ‍িত্ৰ সংগ্ৰহালয় আৰু আর্কাইভ৷ অসম চৰকাৰে অসমীয়া চিনেমা-শিল্পৰ বিকাশত কেতবোৰ পদ‍ক্ষ‍েপ হাতত লৈছে৷\n১) অসমীয়া চলচ্চিত্ৰ শিল্পলৈ জ্য‍োতিপ্ৰসাদ আগৰৱালাৰ অৱদান সম্পর্কে আলোচনা কৰা৷\nউত্তৰঃ সাহিত্যৰথী লক্ষ্মীনাথ বেজবৰুৱাৰ ‘জয়মতী কুঁৱৰী’ নাটকৰ আলমত জ্য‍োতিপ্ৰসাদ আগৰৱালাই নির্মাণ কৰা ‘জয়মতী’ৰে অসমীয়া চিনেমাৰ আৰম্ভণি হয়৷ সুদূৰ জার্মানীত চলচ্চিত্ৰ প্ৰশি‍ক্ষণৰ প্ৰশি‍ক্ষণ লৈ উভতি আহি তেওঁ তেজপুৰৰ ওচৰৰ ভোলাগুৰি চাহবাগিছাত ‘চিত্ৰবন’ নামেৰে ষ্টুডিঅ’ এটা সাজি লৈ ‘জয়মতী’ৰ দৃশ্যগ্ৰহণ কৰে৷ ১৯৩৫ চনৰ ১০ মার্চত ‘জয়মতী’ কলকাতাৰ ‘ৰাউনাক’ প্ৰে‍ক্ষাগৃহত প্ৰথম দর্শনীৰ আয়োজন কৰে৷ গুৱাহাটীত ছবিখনে মুক্তিলাভ কৰে একে মাহৰ ২০ তাৰিখে৷ প্ৰথম ছবি হিচাপে ৰাইজৰ প্ৰচুৰ আগ্ৰহ আছিল যদিও ছবি পৰিবেশনৰ বাবে প্ৰয়োজনীয় পৰিকাঠামোৰ অভাৱত বহু টকাৰ লোকচান ভৰিব লগা হৈছিল৷ ইয়াৰ পিছত ১৯৩৯ চনত নিজৰ কাহিনী, পৰিচালনা আৰু প্ৰযোজনাৰে স্বাধীনতা আন্দোলনৰ আধাৰত নির্মাণ কৰি উলিয়াইছিল ‘ইন্দ্ৰমালতী’ নামৰ ছবিখন৷ ব্যৱসায়িক দিশত এই ছবিয়ে সফলতা লাভ কৰিছিল আৰু ‘জয়মতী’ৰ লোকচানো পুৰণ কৰিছিল৷ এনেদৰেই জ্য‍োতিপ্ৰসাদে অসমীয়া চলচ্চিত্ৰ জগতৰ দুৱাৰখন মুকলি কৰি অনবদ্য অৱদান আগবঢ়াই গৈছে৷\n২) অসমীয়া চলচ্চিত্ৰ শিল্পলৈ ভূপেন হাজৰিকাৰ অৱদান সম্পর্কে আলোচনা কৰা৷\nউত্তৰঃ ভূপেন হাজৰিকাই ১৯৫৬ চনত ‘এৰা বাটৰ সুৰ’ নামৰ চিনেমাখন নির্মাণ কৰি মুক্তি দিয়ে৷অসমৰ মাটিৰ সুৰৰ ওপৰত আধাৰিত এই চিনেমাখনত লতা মংগেছকাৰ, হেমন্ত মুখার্জী আদিৰ কন্ঠ ব্যৱহাৰ কৰি অসমীয়া ছবিক বহল প্ৰে‍ক্ষাপটত চিনাকি কৰাই দিয়ে৷ অসমীয়া ছবিৰ সীমিত বজাৰখন বঢে়াৱাৰ ক্ষ‍েত্ৰত ভূপেন হাজৰিকা সদায় সচেতন আছিল৷ সেয়েত ১৯৬৫ চনত তেওঁ খাচি লোককথা এটাৰ ভেটিত নির্মাণ কৰিছিল ‘প্ৰতিধ্বনি’ নামৰ ছবিখন৷ ছবিখন খাচি ভাষালৈ ডাব কৰি বাণিজ্য‍িকভাৱে মুক্তি দিছিল৷ ‘তকদীৰ’ নামৰ হিন্দী ছবিখন অসমীয়া ভাষালৈ ডাব কৰাৰ ক্ষ‍েত্ৰতো তেওঁ আগভাগ লৈছিল৷ পিছত সেই ছবিৰ প্ৰযোজক ৰাজশ্ৰী প্ৰডাকচনৰ লগত যৌথভাৱে নির্মাণ কৰিছিল ‘চিকমিক বিজুলী’ নামৰ ছবিখন৷ এই ছবিৰ পিছৰ পৰাই অসমীয়া ছবিত ব্যৱসায়ী সংস্থাৰ অংশগ্ৰহণ আৰম্ভ হয়৷ ‘সতী বেউলা’ ছবিৰে সংগীত পৰিচালক হিচাপে আত্মপ্ৰকাশ কৰা ড০ হাজৰিকাই বহু অসমীয়া চিনেমাৰ সংগীত পৰিচালনা কৰিছিল৷ ‘চামেলি মেমচাব’ ছবিৰ সংগীত পৰিচালনাৰ বাবে তেওঁ ৰাষ্ট্ৰীয় চলচ্চিত্ৰ প্ৰতিযোগিতাত শ্ৰেষ্ঠতাৰ সন্মান লাভ কৰিছিল৷ এনেদৰেই, অসমীয়া চলচ্চিত্ৰ শিল্পলৈ ড০ ভূপেন হাজৰিকাই গুৰুত্বপূর্ণ অৱদান আগবঢ়াই গৈছে৷\n৩) ভবেন্দ্ৰনাথ শইকীয়া আৰু জাহ্নু বৰুৱাই অসমীয়া চিনেমালৈ আগবঢে়াৱা অৱদান সম্পর্কে লিখা৷\nউত্তৰঃ ভবেন্দ্ৰ নাথ শইকীয়া অসমীয়া চিনেমাৰ বাস্তৱবাদী ধাৰাটোৰ মহীৰূহস্বৰূপ৷ ১৯৭৭ চনত ভবেন্দ্ৰ নাথ শইকীয়াই ‘সন্ধ্যাৰাগ’ ছবিখনেৰে অসমীয়া চিনেমাৰ জগতত ভৰি দিয়ে৷ ইয়াৰ পিছত তেওঁ একাদিক্ৰমে ‘অনির্বাণ, ‘অগ্নিস্নান’, ‘কোলাহল’, ‘সাৰথি’, ‘আবর্তন’, ‘ইতিহাস’, আৰু হিন্দী ভাষাত ‘কালসন্ধ্যা’ পৰিচালনা কৰে৷ ‘অগ্নিস্নান’ ছবিখনৰ বাবে তেওঁ শ্ৰেষ্ঠ্ চিত্ৰনাট্যৰ বঁটা লাভ কৰিছিল৷ তেওঁ প্ৰতিখন ছবিয়েই কলাগত আৰু ব্যৱসায়ীক দুয়োটা দিশৰ পৰা সফল হৈছে৷\nঅসমীয়া চিনেমাজগতৰ আন এজন সফল পৰিচালক জাহ্নু বৰুৱা৷ ‘অপৰূপা’ নামৰ ছবিখনেৰে অসমীয়া চিনেমাত পদার্পন কৰা জাহ্নু বৰুৱাই পৰৱর্তী সময়ত ‘হালধীয়া চৰায়ে বাওধান খায়’, ‘বনানী’, ‘তৰা’, ‘সাগৰলৈ বহু দূৰ’ আদি কথাছবিৰে অসমীয়া চিনেমাজগতক সমৃদ্ধ কৰিছে৷ তেওঁৰ প্ৰতিখন ছবিয়েই ৰাষ্ট্ৰীয় বঁটাৰে সন্মানিত হৈছে৷ জাহ্নু বৰুৱা দেশৰ বাহিৰে-ভিতৰে সন্মান লাভ কৰি অসমীয়া চিনেমাৰ সন্মান বঢ়াইছে৷\n৪) অসমীয়া বিনোদনধর্মী ছবিৰ বিষয়ে এটি টোকা প্ৰস্তুত কৰা৷\nউত্তৰঃ ১৯৬৯ চনত ব্ৰজেন বৰুৱাই পৰিচালনা কৰা ‘ডাঃ বেজবৰুৱা’ৰে অসমীয়া বিনোদনধর্মী চিনেমাৰ ধাৰাটোৰ সফল ব্যৱসায়িক যাত্ৰা আৰম্ভ হয়৷ এই ছবিবোৰ সাধাৰণতে আছিল আবেগপূর্ণ আৰু নাটকীয় উপাদানেৰে ভৰা কাহিনীৰ ছবি৷ ‘মুকুতা’, ‘যোগ বিয়োগ’, ‘উপগ্ৰহ’, ‘ভাইটি’, ‘চামেলি-মেমচাব’, ‘আজলী নবৌ’ আদি এই ধাৰাৰ ছবি৷ বৰ ওখ খাপৰ ছবি নাছিল যদিও এই ছবিবোৰে একোটা নিটোল গ্ৰহণযোগ্য কাহিনীৰে দর্শকক বিনোদন দিব পাৰিছিল৷ কিন্তু তেনে সময়তে ছবি জগতৰ ব্যৱসায় মন্দা হ’বলৈ ধৰে৷ প্ৰযোজকসকলো হতাশ হৈ পৰে৷ ১৯৯৮ চনত অশোক কুমাৰ বিষয়াই পৰিচালনা কৰা ‘যৌৱনে আমনি কৰে’ ছবিখনে হঠাৎ অসমীয়া বিনোদনধর্মী ছবিৰ ধাৰাটোক উজ্জিৱীত কৰি তোলে৷ প্ৰধানতঃ হিন্দী আৰু দ‍ক্ষ‍িণ ভাৰতীয় ছবিৰ উপাদানৰ সমাবেশেৰে নির্মাণ কৰা অসমীয়া চিনেমা ‘মহাৰথী’, ‘বুকুৰ মাজত জ্বলে’ আদি সফল হৈছিল৷ কিন্তু সেই সময়ৰ অধিকাংশ চিনেমাৰে ব্যৱসায় ভাল নাছিল৷ অৱশ্য‍ে পৰৱর্তী সময়ত বহুকেইজন সম্ভাৱনাপূর্ণ চলচ্চিত্ৰ পৰিচালকে বিনোদনধর্মী চলচ্চিত্ৰ নির্মাণ কৰি এই ধাৰাক শক্তিশালী কৰাত অৰিহনা যোগাইছে৷\n৫) অসমীয়া চলচ্চিত্ৰই লাভ কৰা ৰাষ্ট্ৰীয় আৰু আন্তঃৰাষ্ট্ৰীয় স্বীকৃতি সম্পর্কে আলোচনা কৰা৷\nউত্তৰঃ অসমীয়া চলচ্চিত্ৰই ইয়াৰ গৌৰৱময় যাত্ৰাত বিভিন্ন ৰাষ্ট্ৰীয় আৰু আন্তঃৰাষ্ট্ৰীয় স্বীকৃতি লাভ কৰিছে৷ ফণী শর্মা পৰিচালিত ‘পিয়লি ফুকন’ ছবিখনে অসমীয়া ছবিজগতত প্ৰথমবাৰৰ বাবে চার্টিফিকেট অৱ মেৰিট সন্মান লাভ কৰে৷ তেনেদৰে ‘মনিৰাম দেৱান’, ‘তেজিমলা’, ‘প্ৰতিধ্বনি’, ‘লটিঘটি’ আদি ছবিয়ে ৰাষ্ট্ৰপতি পুৰস্কাৰ লাভ কৰিছে৷ তেনেদৰে, ‘ডাঃ বেজবৰুৱা’, ‘অৰণ্য’, ‘মৰীচিকা’ আদি বহুকেইখন ছবিয়ে আঞ্চলিক ভিত্তিত শ্ৰেষ্ঠ্ ছবিৰ সন্মান লাভ কৰিছে৷ ভবেন্দ্ৰনাথ শইকীয়াৰ বহুকেইখন ছবিয়ে আঞ্চলিক ভিত্তিত শ্ৰেষ্ঠ্ ছবিৰ ৰজত কমল বঁটা লাভ কৰিছে৷ শেহতীয়াকৈ জাহ্নু বৰুৱা, মঞ্জু বৰা আদি প্ৰথিতযশা পৰিচালকসকলৰ লগতে ন-পুৰণি বহুকেইজন পৰিচালকৰ ছবিয়ে দেশ-বিদেশৰ বিভিন্ন পুৰস্কাৰ আজুৰি আনিবলৈ সক্ষম হৈছে৷ ৰীমা দাসৰ ব্যতিক্ৰমধর্মী চলচ্চিত্ৰ নির্মাণৰ প্ৰয়াসক স্বীকৃতি দি অস্কাৰলৈ মনোনীত হোৱাৰ বিৰল গৌৰৱ অর্জন কৰিছে৷\n১) উৎপল দত্তৰ দুখন গ্ৰন্থৰ নাম লিখা৷\nউত্তৰঃ উৎপল দত্তৰ দুখন গ্ৰন্থ হ’ল – ‘চলচ্চিত্ৰ’ আৰু ‘টুৱেন্টি ফ’ৰ ফ্ৰেমছ’৷\n২) উৎপল দত্তই পৰিচালনা কৰা তথ্যচিত্ৰকেইখনৰ নাম লিখা৷\nউত্তৰঃ উৎপল দত্তই পৰিচালনা কৰা তথ্যচিত্ৰকেইখন হ’ল – ‘বাই লেন ২’, ‘থ্ৰ’ ট্ৰাষ্ট্ এণ্ড ফিয়েৰ’ আৰু ‘বৰগীত- এটি ধ্ৰুপদী ৰত্ন’৷\n৩) জ্য‍োতিপ্ৰসাদে প্ৰতিষ্ঠা কৰা ষ্টুডিঅ’টোৰ নাম কি আছিল?\nউত্তৰঃ জ্য‍োতিপ্ৰসাদে প্ৰতিষ্ঠা কৰা ষ্টুডিঅ’টোৰ নাম ‘চিত্ৰবন’৷\n৪) ‘চিত্ৰবন’ ষ্টুডিঅ’ ক’ত স্থাপন কৰা হৈছিল?\nউত্তৰঃ ‘চিত্ৰবন’ ষ্টুডিঅ’ তেজপুৰৰ ওচৰৰ ভোলাগুৰি চাহ বাগিচাত স্থাপন কৰা হৈছিল৷\n৫) ‘ইন্দ্ৰমালতী’ ছবিখন কিমান চনত নির্মাণ কৰা হৈছিল?\nউত্তৰঃ ‘ইন্দ্ৰমালতী’ ছবিখন ১৯৩৯ চনত নির্মাণ কৰা হৈছিল৷\n৬) ভূপেন হাজৰিকাই খাচী লোককথাৰ ভেঁটিত নির্মাণ কৰা ছবিখনৰ নাম কি আছিল?\nউত্তৰঃ ভূপেন হাজৰিকাই খাচী লোককথাৰ ভেঁটিত নির্মাণ কৰা ছবিখন আছিল ‘প্ৰতিধ্বনি’৷\n৭) প্ৰতিষ্ঠিত চলচ্চিত্ৰ প্ৰযোজনা সংস্থাৰ তৰফৰ পৰা প্ৰযোজিত প্ৰথমখন অসমীয়া ছবি কি আছিল?\nউত্তৰঃ প্ৰতিষ্ঠিত চলচ্চিত্ৰ প্ৰযোজনা সংস্থাৰ তৰফৰ পৰা প্ৰযোজিত প্ৰথমখন অসমীয়া ছবি হ’ল ‘চিকমিক বিজুলী’৷\n৮) প্ৰথমখন অসমীয়া থ্ৰিলাৰ চিনেমাৰ নাম লিখা৷\nউত্তৰঃ ব্ৰজেন বৰুৱা পৰিচালিত ‘ডাঃ বেজবৰুৱা’ আছিল প্ৰথমখন অসমীয়া থ্ৰিলাৰ চিনেমা৷\n৯) হাই ডেফিনেচন ডিজিটেল পদ্ধতিত নির্মাণ কৰা প্ৰথমখন অসমীয়া ছবিৰ নাম লিখা৷\nউত্তৰঃ ২০১০ চনত সঞ্জীৱ সভাপণ্ডিতে পৰিচালনা কৰা ‘জাংফাই জোনাক’ নামৰ ছবিখনেই হাই ডেফিনেচন ডিজিটেল পদ্ধতিত নির্মাণ কৰা প্ৰথমখন অসমীয়া ছবি৷\n১০) বডে়াভাষাৰ প্ৰথমখন কথাছবিৰ নাম লিখা৷\nউত্তৰঃ বডে়াভাষাৰ প্ৰথমখন কথাছবি হ’ল – জাওদাং বডোচা পৰিচালিত ‘আলয়াৰণ’৷\n১১) ডিমাছা ভাষাৰ প্ৰথমখন কথাছবিৰ নাম লিখা৷\nউত্তৰঃ ডিমাছা ভাষাৰ প্ৰথমখন কথাছবি হ’ল – প্ৰফুল্ল শইকীয়া পৰিচালিত ‘দা আনট’ল্ড ষ্টৰি অৱ ব্লু হিলছ’৷\n১২) কার্বি ভাষাৰ প্ৰথমখন কথাছবিৰ নাম লিখা৷\nউত্তৰঃ কার্বি ভাষাৰ প্ৰথমখন কথাছবি হ’ল – প্ৰফুল্ল শইকীয়াৰ ‘জিৰ চং’৷\n১৩) মিচিং ভাষাৰ প্ৰথমখন কথাছবিৰ নাম লিখা৷\nউত্তৰঃ মিচিং ভাষাৰ প্ৰথমখন কথাছবি হ’ল – নাৰায়ণ শীল আৰু দিলীপ দলে পৰিচালিত ‘পানৈ জংকি’৷\n১৪) ৰাভা ভাষাৰ প্ৰথমখন কথাছবিৰ নাম লিখা৷\nউত্তৰঃ ৰাভা ভাষাৰ প্ৰথমখন কথাছবি হ’ল – সূৰজ কুমাৰ দুৱৰা পৰিচালিত ‘অৰং’৷\n১৫) চলচ্চিত্ৰ উদ্য‍োগত ছবি প্ৰযোজনাত সহায় কৰিবলৈ অসম চৰকাৰে গঠন কৰা সংস্থাটোৰ নাম লিখা৷\nউত্তৰঃ চলচ্চিত্ৰ উদ্য‍োগত ছবি প্ৰযোজনাত সহায় কৰিবলৈ অসম চৰকাৰে গঠন কৰা সংস্থাটোৰ নাম হ’ল – অসম ৰাজ্য‍িক চলচ্চ‍িত্ৰ বিত্ত আৰু উন্নয়ন নিগম’৷\n১৬) চৰকাৰে স্থাপন কৰা চলচ্চিত্ৰ নির্মাণ প্ৰশি‍ক্ষণ বিদ্যালয়খনৰ নাম লিখা৷\nউত্তৰঃ চৰকাৰে স্থাপন কৰা চলচ্চিত্ৰ নির্মাণ প্ৰশি‍ক্ষণ বিদ্যালয়খন হৈছে – ‘ভূপেন হাজৰিকা আঞ্চলিক চৰকাৰী ফিল্ম আৰু টিভি ইন্সটিটিউট’৷\n১৭) ‘জয়মতী’ৰ প্ৰথম দর্শনী দেখুওৱা কলিকতাৰ প্ৰে‍ক্ষাগৃহটোৰ নাম লিখা৷\nউত্তৰঃ ‘জয়মতী’ৰ প্ৰথম দর্শনী দেখুওৱা কলিকতাৰ প্ৰে‍ক্ষাগৃহটোৰ নাম ‘ৰাউনাক হল’৷\nPrev ভাৰতীয় আদর্শত বৈৰাগ্য\nOne thought on “অসমীয়া চলচ্চিত্ৰৰ গতিধাৰা”\nঅক্টোবৰ 25, 2019ৰ 6:52 অপৰাহ্নত\nকিয় lasson answer বিলাক চাব পৰা নাই\nঅক্টোবৰ 26, 2019ৰ 7:02 অপৰাহ্নত\nলগ ইন কৰি কর্চ এনৰল কৰিব লাগিব৷ সকলো উত্তৰ দিয়া আছে৷ অথৱা ফেচবুকৰ যোগেদিও চাইটত প্ৰৱেশ কৰিব পাৰিব৷ আমি দুটা সপ্তাহ পিছতে ইয়াৰ এটা এনড্ৰইড এপ মুকলি কৰাৰ পৰিকল্পনা কৰিছোঁ৷ তেতিয়া অতি সহজ হ’ব৷ আপোনাৰ সমস্যাৰ বাবে দুঃখিত৷ সোনকালেই সমাধানৰ ব্যৱস্থা কৰা হ’ব৷ এই পর্টেলটে উক্ত এপটোৰ লিংক দিয়া হ’ব৷\nনৱেম্বৰ 12, 2019ৰ 8:54 পূর্বাহ্ণত\nMoi log in korar pisotu uttor sabo pra ni\nজানুৱাৰী 25, 2020ৰ 9:08 পূর্বাহ্ণত\nLog in kribo pora nai moi.\nZyotishmita Deka কৈছেঃ\nফেব্ৰুৱাৰী 23, 2020ৰ 10:21 অপৰাহ্নত\nIt’s very helpful for us.thankyou sir\nJubilee Saikia কৈছেঃ\nএপ্ৰিল 1, 2020ৰ 1:19 অপৰাহ্নত\nএই পাঠটোৰ pdf দিব নে ?


xukhdukh.com September 12, 2017 AJOY LAL DUTTA, CURRENT ISSUES, অজয় লাল দত্ত, সাম্প্ৰতিক প্ৰসংগ,\nচৰকাৰী আদৰ্শ মহাবিদ্যালয়ঃ\nনামাকৰণ বনাম পুনঃনামাকৰণৰ ৰাজনীতি\nবিগত সময়চোৱাত কিদৰে অসমত চৰকাৰী পৃষ্ঠপোষকতাত স্থাপিত কলেজৰ নামাকৰণৰ প্ৰসংগক লৈ বিতৰ্ক আৰু তাৰ পাছৰ প্ৰতিবাদ হ'ল, সকলোৱেই দেখিলে। এতিয়া সেই ঢৌ মাৰ নৌযাওতেই ছাত্ৰ-মু্ক্তিৰ প্ৰতিবাদী ছাত্ৰৰ দলে গৈ বলপূৰ্বক ভাৱে সেই মহাবিদ্যালয়ৰ পুনঃ নামাকৰণৰ বাবে ফলক আঁৰি দিয়াক লৈ নতুনকৈ আলোচনাৰ জোৱাৰ সৃষ্টি হৈছে।\nতাৰ মাজতে, আজি টিভিৰ পৰ্দাত প্ৰচাৰ কৰা দেখিলো যে বিটিএডিত বিধায়ক সকলৰ দাবী মৰ্মে চাৰিখনকৈ দীনদয়াল কলেজ স্থাপন কৰা হব! এই ঘোষণা কালিৰ ঘটনাৰ পাছত নতুনকৈ কৰা হৈছে। এয়া কোনো প্ৰতিবাদক পৰোৱাই নকৰো ধৰণৰ স্থিতিৰ ঘোষণাই নহয়নে? যিহেতু দিল্লীৰ পৰা কেন্দ্ৰীয় চৰকাৰৰ ৰাজহুৱা আপত্তি বিভাগে, এগৰাকী প্ৰৱক্তাৰ চিঠিৰ উত্তৰত এই কথা পূৰ্বতেই স্পষ্ট কৰিয়েই দিছে যে, যিবোৰ অঞ্চলত শৈক্ষিক অনগ্ৰসৰতাৰ হাৰ অধিক, তাত কেন্দ্ৰীয় চৰকাৰৰ আঁচনি মতে 'চৰকাৰী পৃষ্ঠপোষকতাত' স্থাপিত হব কিছু আদৰ্শ মহাবিদ্যালয় আৰু এই মহাবিদ্যালয় সমূহৰ নামাকৰণ ৰাষ্ট্ৰজুৰি বা ৰাজ্যজুৰি একে অথবা এজন মনিষীৰ নামেৰে বা শব্দৰে হব লাগিব বুলি কোনো নীতি ৰাষ্ট্ৰীয় স্তৰত ঘোষিত হোৱা নাই (বাতৰি কাকত পূৰ্বতে সবিশেষ প্ৰকাশো হৈছে)।\nমন কৰিব লগীয়া যে, অসমৰ বাহিৰে আন ৰাজ্যত ভেন্সাৰ স্কুল তথা ভেন্সাৰ কলেজ স্থাপনৰ থলুৱা তথা ৰাজহুৱা উদ্যমৰ মডেল নাইয়েই। আন ৰাজ্যত ট্ৰাষ্ট অথবা বেলেগ ন্যাস বা সংগঠনে স্থাপন আৰু পৰিচালনা কৰা শিক্ষানুষ্ঠানহে সৰহ আৰু বাকীবোৰ চৰকাৰী অথবা নগৰপালিকাৰ স্কুল বা শিক্ষানুষ্ঠান। আমাৰ দৰে অসমত মাটি দান কৰি, বাঁহ কাঠ তুলি, হুঁচৰি গাই, চান্দা তুলি, থিয়েটাৰ আনি পুঁজি গোটাই শিক্ষানুষ্ঠান পাতি শিক্ষা বিস্তাৰৰ বাবে ৰাইজে নিজে হাতে কামে লগাৰ উদাহৰণটো অতি একক। অসমত চৰকাৰী পৃষ্ঠপোষকতাত স্থাপিত স্কুলৰ সংখ্যা অতি নগন্য। কেইখনমান সাধাৰণ দৰিদ্ৰ পৰিয়ালৰ শিক্ষাৰ্থীক উন্নত শিক্ষা সুনিশ্চিত কৰাৰ লক্ষ্যৰে আৱাসিক এনভি, কেন্দ্ৰীয় চৰকাৰৰ চাকৰিয়াল তথা উদ্যোগ সমূহৰ সৰ্বভাৰতীয় ট্ৰেন্সফাৰেবল চাকৰিৰ সৈতে সুবিধা হোৱাকৈ কেন্দ্ৰীয় বিদ্যালয় আৰু সৈনিক স্কুলখন। এয়াই হৈছে চৰকাৰে বীজ ৰোৱা স্কুলৰ উদাহৰণ। তাৰ বাহিৰে বাকীবোৰ ৰাইজে পতাহে। একেদৰেই বৃটিছৰ দিনত চৰকাৰে পতাৰ বাহিৰে, প্ৰায়বোৰ কলেজো ৰাইজে পতাহে। চৰকাৰী পৃষ্ঠপোষকতাত পতা আৰম্ভণিৰে পৰা আন্তঃগাঁঠনি সম্পূৰ্ণকৈ থকা কলেজৰ উদাহৰণ পূৰ্বতে নায়েই বুলিব পাৰি।\nপূৰ্বৰ কংগ্ৰেছ চৰকাৰৰ দিনতে দেশৰ বিভিন্ন অনগ্ৰসৰ ঠাইত সমীক্ষাৰ ভিত্তিত চলিত শিক্ষাৰ আন্তঃগাঁথনিৰে মানৱ সম্পদ বিভাগে স্থিৰ কৰা লক্ষ্য উপনীত হোৱাত বাধা অহাৰ কথা সমীক্ষাত প্ৰকাশ পাইছিল। তাৰ পাছতে দেশজুৰি সৰ্বশিক্ষাৰে স্কুল আৰু বিশেষকৈ উচ্চ শিক্ষাৰে কিছু চৰকাৰী আদৰ্শ মহাবিদ্যালয় স্থাপনৰ সিদ্ধান্ত গ্ৰহণ কৰে। এয়া ২০১৩-১৪ চনৰ পৰা আৰম্ভ হোৱা প্ৰক্ৰিয়াহে। তেতিয়াৰ পৰা ভূমি অধিগ্ৰহণ, ভৱন নিৰ্মাণ আদিৰ নিবিদা, নিৰ্মাণ আদি প্ৰক্ৰিয়াৰে গৈ এই চৰকাৰৰ দিনত নিযুক্তি আৰু শুভাৰম্ভ কৰাৰ দায়িত্ব আহি পৰিছে। গতিকে বৰ্তমানৰ শিক্ষামন্ত্ৰীয়ে দম্ভ সূচক ভাৱে তেওঁ অথবা তেওঁৰ বৰ্তমানে আশ্ৰিত দলৰ চৰকাৰে এই কলেজ সমূহ খুলিছে বুলি কোৱা কথাটো সম্পূৰ্ণ সত্য নহয়! কংগ্ৰেছ চৰকাৰে স্থাপন কৰা কলেজ সমূহৰ দুৱাৰ মুকলিৰ ব্যৱস্থাহে এই চৰকাৰে কৰিছে বুলিলেহে বেছি শুদ্ধ হব! অৰ্থাত স্থাপন নহয়, নিযুক্তি আৰু নামাকৰণহে এই চৰকাৰৰ কৃৰ্তিত্ব।\nবিগত সময়চোৱাত, অসমৰ বৌদ্ধিক জগতত তথা বাতৰিকাকত, টিভিৰ মাধ্যমত তথা প্ৰতিবাদৰ ঢলত এই কথা স্পষ্ট হৈ পৰিছে, যে ৰাষ্ট্ৰীয় কোনো নীতিৰ অবৰ্তমানত এগৰাকী বিশেষ ব্যক্তিৰ নামেৰে সকলো মহাবিদ্যালয়ৰ নামাকৰণ কৰা হবই, আমি দৰমহা দিম, আমি নামাকৰণ কৰিম বুলি এগৰাকী বিশেষ নেতাইহে আগভাগ লৈ ঘোষণা কৰি ফুৰিছে। দেখি, শুনি আৰু তাৰ পাছৰ ঘটনাৰাজি দেখি, এই কথা সকলোৱেই বুজিছে যে, এই ৰাজ্যজুৰি নামাকৰণৰ ঘোষণা সেই ব্যক্তিবিশেষৰ ৰাজনৈতিক তোষামোদৰ অভিলাষপূৰণৰহে ফল! সৃষ্টি হোৱা বিতৰ্ক আৰু প্ৰতিবাদে কিন্তু সেই কথা স্পষ্ট কৰি দিলে। তথাপি ৰাজহুৱা দল-সংগঠনৰ প্ৰতিবাদ স্বত্বেও সেই বিভাগে বা চৰকাৰে স্থিতি সলোৱা পৰিলক্ষিত নহল। তাৰ পৰিবৰ্তে, সেই নামেৰেই নামাকৰণ কৰা আদৰ্শ মহাবিদ্যালয় মুকলিক প্ৰচাৰ আৰু প্ৰপাগাণ্ডাৰে ৰাজহুৱা মতৰ প্ৰতি ভ্ৰুকুটি প্ৰকাশ কৰিলে। ফলত তাৰো প্ৰতিবাদকাৰী আছে, প্ৰতিবাদকাৰীৰো বেলেগ বেলেগৰ চোক বেলেগ বেলেগ আৰু সেইমতে সুবিধা পাই সেই কলেজৰ ফলকত ক'লা চিঞাঁহী লগাই অসমৰ স্থানীয় পুৰোধা ব্যক্তিৰ নামেৰে ফলক ওলমালে! এইয়া প্ৰতিবাদৰ উচিত উপায় হয় নে নহয় সেইয়াও এক বিতৰ্কৰ বিষয়।\nকিন্তু পূৰ্বৰ বিতৰ্কৰ জোৱাৰতে সকলোৱেই অনুমান কৰিব পাৰিছিল যে এনে দিন সমাগত যে এনে দাম্ভিক ঘোষণাৰে কৰা নামাকৰণৰ ফলক কোনোবাই নহয় কোনোবাই আঁতৰাব। আৰু অনাহক বিতৰ্কৰ মাজলৈ আনি এগৰাকী ৰাষ্ট্ৰীয় দলৰ প্ৰতিষ্ঠাপক সম্পাদকক আচলতে এই নেতাসকলে মানুহৰ মনত স্থান উন্নত কৰিলে নে, ক'লা চিয়াঁহী সানিব লগা পৰিবেশৰ সৃষ্টি কৰিবলৈ সুবিধা দি অৱনত কৰাৰ ব্যৱস্থা কৰিলে। বিশ্বস্ত সূত্ৰ অনুসৰি ৰাজনৈতিক দলটোৰ পিতৃ সামাজিক-সাংস্কৃতিক সংগঠনটোৰ মতেও প্ৰতিষ্ঠাতাৰ আদৰ্শহে ৰাইজৰ মাজলৈ দিয়াৰ উদ্দেশ্যহে ফলৱতী হব লাগে। নামাকৰণৰ ৰাজনীতি তথা অনাহূত বিতৰ্কক লৈ সংগঠনটোৰ ভিতৰতো বিৰূপ প্ৰতিক্ৰিয়াৰহে সৃষ্টি হৈছে।\nআজি টিভিৰ পৰ্দাত প্ৰচাৰ কৰি থকা মতে বিধায়কৰ দাবী অনুসৰি বিটিএডিত চাৰিখনকৈ দীনদয়াল কলেজ স্থাপন কৰা হব। আচলতে নামাকৰণ যিয়েই নহওক, চৰকাৰী পৃষ্ঠপোষকতাত চৰকাৰী আদৰ্শ মহাবিদ্যালয়ৰ দাবীহে বিধায়ক সকলেও কৰিছে চাগৈ আৰু সেয়া তেওঁলোকৰ নিজা সমষ্টিৰ প্ৰতি দায়বদ্ধতাৰ পৰিচায়কহে। সেই দাবীকো কেৱল অমুক নামেৰে ব্ৰেণ্ডিং কৰা আদৰ্শ মহাবিদ্যালয়হে বিচাৰিছে বুলি কৰা প্ৰপাগাণ্ডা উদেশ্যপ্ৰণোদিত আৰু বিভ্ৰান্তিমূলকহে।\nএটা দলে নিজা দলৰ প্ৰতিষ্ঠাপকৰ নামেৰে ফলক লগাই কোনো প্ৰতিষ্ঠানৰ নামাকৰণ কৰিছে, তাত প্ৰতিবাদৰ নামত কালি এজাকে ক'লা চিঞাহী সানিছে। প্ৰতিবাদৰ নামত এই পদক্ষেপক প্ৰশংসা কৰিলে কিন্তু পৰহিলৈ ৰাষ্ট্ৰীয় দলৰ সদস্যই যদি পুনঃনামাকৰণত ব্যৱহাৰ হোৱা থলুৱা নেতাৰ ফলক নমাই বা চিয়াঁহী সানে, তেতিয়াও জানো প্ৰশংসা কৰিব নালাগিব! সেয়ে নামাকৰণ আৰু পুনঃ নামাকৰণৰ এনে টনা-টনিৰ ৰাজনীতিত মহিষী সকলৰ নামত ক'লা চিঞাঁহী সনাৰ পৰম্পৰা আৰম্ভ হোৱাটো প্ৰকৃতপক্ষেই বাৰণ কৰিব লাগে। এনে পৰিবেশৰ সৃষ্টি কাৰ সিদ্ধান্ত বা আঁকোৰগোজ স্থিতিৰ বাবে হৈছে, সেই কথাও ৰাইজে অনুধাৱন কৰিব লাগে।\nৰাষ্ট্ৰীয় নেতাৰ নামেৰেও মহাবিদ্যালয় স্থাপন কৰাৰ সমানুপাতিক ভাৱে স্থানীয় মহিষী, জাতি-জনগোষ্ঠীয় নেতা, শ্বহীদ, সংগ্ৰামী, বৰেণ্য অসমীয়া সকলৰ নামেৰও চৰকাৰী স্কুল কলেজৰ নামাকৰণ হওক। ৰাইজেও তাকেই বিচাৰিছে। ৰাইজৰ মতক সন্মান কৰি চলিলেই চৰকাৰে প্ৰশংসাহে পাব আৰু পিতৃ সংগঠনেও চৰকাৰখনে সন্মান লাভ কৰাটোকেই বিচাৰে। উচ্চ শিক্ষাৰ আন্তঃগাঁঠনি উন্নয়নৰ বাবে আৰু ব্যাপক হাৰত চৰকাৰী আদৰ্শ মহাবিদ্যালয়ৰ স্থাপন হওক আৰু অসম উচ্চ শিক্ষাৰ ক্ষেত্ৰত অগ্ৰণী হওক। এয়াহে হওক লক্ষ্য, অনাহূত নামাকৰণৰ বিতৰ্কৰ দৰে তুচ্ছ কথাত ৰাইজৰ সময় সমল খৰছ নহওক। চৰকাৰেও ৰাইজৰ মনৰ কথা বুজি কাম কৰি প্ৰশংসা বুটলিব লাগিব, তাৰ বাহিৰে যে গণতন্ত্ৰত গত্যন্তৰ নাই, সেই কথাও কিন্তু নিশ্চিত।


ভোগ (দীপচুন চাংমাই) - সাহিত্য ডট অৰ্গ\nআমি অসমীয়া মানুহবোৰ মোটামুটিকৈ ভোজন বিলাসীয়েই চাগে ? নে লুতুৰা স্বভাৱৰ ? ভোগালীৰ বতৰত তেনে অনুভৱ এটা ছেগা-চোৰোকাকৈ মনলৈ আহি আছে । ডা০ মুক্তি নাথ গগৈ দেৱৰ “পান-ভোজন” পঢ়ি পঢ়ি তেনে ভাবেই হৈছিল এসময়ত । তাতে বিভিন্ন জনগোষ্ঠীয় প্ৰণালীৰে প্ৰস্তুত কৰি সোৱাদ লোৱা ইটো-সিটো আছেই । অৱশ্যে এই বিলাসিতাত কাৰো কাৰো আপত্তি নথকা নহয় । আমাৰ সুধাকণ্ঠ ড০ ভুপেন হাজৰিকাদেৱো হেনো খাদ্য ৰসিক আছিল । তেওঁ খাৰ-টেঙা আদি অসমীয়া খাদ্যৰ প্ৰতি বিশেষ দুৰ্বলতা থকাৰ কথা নিজ মুখে স্বীকাৰ কৰি গৈছে । সুধাকণ্ঠই বোলে ডাক-ৰোষ্ট (হাঁহৰ ভজা মাংস) খুব ভালকৈ ৰান্ধিব জানিছিল । মনত পৰে । এঘৰত আলহী খাবলৈ গৈছো । মনটো ভাল লাগি আছে । লগৰটোৱে কৈছে আজি হেনো অলপ বেলেগ ধৰণৰ ব্যঞ্জন এবিধৰ সৈতে মোক পৰিচয় কৰাই দিব । দৃষ্টি নন্দন, সুস্বাদু আৰু বহুদিনলৈ কাণত বাজি থকা এবিধ ব্যঞ্জন । যা হওক, বহি আছো নানান গল্প-গুজব কৰি । ৰাতিৰ জুহাল । চাংঘৰত গুলপীয়া গুলপীয়া মনবোৰ । কথাৰ মাজে মাজে উত্‍সুক হৈ ৰান্ধনিশালৰ ফালে চাই আছো । আধাঘণ্টামানৰ পাচত গৃহস্থই গামলা এটাত ধোঁৱা উৰোৱাই ব্যঞ্জনবিধ লৈ আহিল । আমি বহি থকা ঠাইডোখৰৰ সোঁ-মাজতে আহল-বহল কাঁহৰ কাঁহি এখন পাৰি দি ব্যঞ্জনবিধ ঢালি দিলে । খট্ খট্ খটং খটং খটং টং টং খট্ । ভিক’ বজ্ৰদন্তী নে ক’লগেইট ক’ব নোৱাৰো, কিন্তু দুইপাৰি দাঁত অতিক্ৰমি সোঁ-ফালৰপৰা বাওঁফাললৈ উজ্জ্বল চিকমিকনি এটা পাৰ হৈ গৈছিল চাগৈ । দাঁত কেইটাই মৰমৰাই উঠিল । দীঘল, লাহী, জোঙা থুৰিয়াই বন্ধা তামোলাকৃতিৰ কিবা এসোপা । সি যি কি নহওক, অভিজ্ঞজনৰ দিহা-পৰামৰ্শ ব্যঞ্জনবিধৰ সোৱাদ লোৱাত সহায়ক হ’ল । থুৰিয়া তামুলাকৃতিৰ টান বস্তুটোৰ বহল অংশত থকা ঢাকনী গুচাই হোঁপা এটা মাৰি দিয়ক । আচল ব্যঞ্জনবিধ একেকোবে মুখৰ ভিতৰ পাবগৈ । অনুমান কৰিব পাৰিছেই চাগৈ । কেনে পালে বুলি সুধিলে ক’ম, ‘ভালেই ।’ পিচে অমুকাৰ ডাইজেষ্টিভ কেপাচিটি বৰ ঠিক নহয় । সেয়ে পুনৰ সেইবিধলৈ মন মেলা নাই আৰু ।\nভোগালীৰ বতৰ । উৰুকাৰ দুদিন আগতেই আহি ঘৰ সোমালোহি । অৱশ্যে পোনে পোনে আহি ঘৰ সোমোৱা নাই । আগতেই কৈছো নহয়, ভোগালীৰ বতৰ । ফোনা-ফোনি কৰি ঠিক কৰি থৈছিলো, ঘৰৰ আটাইয়ে মিলি পুৰণি ঘৰলৈ যোৱাৰ কথা । মায়ে ফোন কৰি জনালে যে তেওঁলোক ইতিমধ্যে অভিযানত ওলাল । ময়ো ভিনিহিৰ দুচকীয়াখন লৈ লৰ ধৰিলো । যথাসময়ত নিচাদেও (বৰদেউতা)ৰ ঘৰ পালোগৈ । সকলোৰে সৈতে কুশল-বাৰ্তা বিনিময়ৰ অন্তত বৌ কেইজনীৰ সৰল উচ্ছ্বাসৰ মাজেৰে পান-ভোজন পৰ্ব চলি থাকিল । দেউতা-নিচাদেও আৰু ককাইদেউকেইজনৰ সৈতে একেখন মজিয়াতে বহি খোৱাৰ এই আমেজকণ হেৰুৱাব নিবিচাৰো বাবেই বিহুৱে সবাহে যেনেতেনে আহি হাজিৰ হওঁ । বৌহঁতে যিমান পাৰে হাঁহৰ খৰলি, ঔটেঙা দিয়া বাৰে-মিহলি শাকৰ সৰুমাছৰ আঞ্জাখন আৰু শ’লমাছৰ আঞ্জাখন বাতি ভৰাই দি গ’ল । আমাৰ খোৱা-বোৱাৰ অন্তত আটায়ে চ’ৰাঘৰত তামোলেৰে মুহুদি কৰি আছো । বৌ কেইজনীক জোকোৱাৰ মানসেৰে সাউত কৰে জুহালৰ মজিয়াত উপস্থিত হ’লোগৈ । আটায়ে মহানন্দৰে খাবলৈ বহিছে । অৱশ্যে বাতি-কাঁহিবোৰ আমি খোৱাৰদৰে ভৰপূৰ নহয় । তথাপিও সেইবোৰলৈ বিশেষ কাণসাৰ নাই । হাঁহিত জুহাল ৰজনজনাই গৈছে । আনদিনা হোৱা হ’লে হয়তো নিচাদেওৰ গলহেঁকাৰিটোৱে বৌকেইজনীৰ হাঁহিটো মাৰ যোৱালেহেঁতেন । ময়ো তেওঁলোকৰ ৰং-তামাচাত চামিল হৈ দুই-এবাতি ঘৰুৱা সাঁজপানী সৰকালো । লগতে যোৱাৰ পৰত বাটলাখুটিৰ বাবে অলপ তৈলমৰ্দন কৰি থলো ।\nঅশীতিপৰ নিচাদেওৰ দীৰ্ঘায়ো কামনা কৰি আহি আছো । ৰেল ক্ৰছিংটোৰ ওচৰতে এজন যুৱক ওলাল । মই চহৰৰ দিশত যোৱা দেখি একে লগে যোৱাৰ ইচ্ছা প্ৰকাশ কৰাত উঠাই ললো । গৈ আছো । দুই-এটা কথা পাতিছো । গাঁৱত হেনো আজিকালি ৰং-পানীয়ৰ কদৰ বাঢ়িছে । বিয়া-সবাহৰ সময়ত ডেকাচামৰ বাবে ইয়াৰ চাহিদা খুব বেছি হয়। তাতে ভোগালীৰ বতৰ । সেয়ে অলপ আগতীয়াকৈ মজুত ৰাখিলে হেনো ভাল । অঐ অঅঐঐ..। তত্ ধৰাৰ আগেয়ে মুখখন থেকেচা খোৱা যেন অনুভৱ হ’ল । বুকুখনো বিষাই উঠিল । ততালিকে মোৰ লগত অহা যুৱকজনে বাইকখন উঠাই লৈ ৰাস্তাৰ কাষলৈ ঠেলি লৈ গ’ল । মইয়ো খপজপকৈ উঠি কাষৰ দোকানখনৰ সন্মুখতে বেঞ্চৰদৰে পাৰি থোৱা ফলীয়া বাঁহকেইচটাত বহি দিলো । কিলাকুটি, আঁঠু আৰু পেটত চেকচেকনি এটা হোৱা যেন পালো । মুখৰ ভিতৰতো বালি যেন অলপ কিৰমিৰাই উঠিল । “তোমালোকৰ একো ভুল নাই । আমি দেখিছো নহয়, ছোৱালীজনী হঠাত্ কেনেকৈ আগেদি দৌৰি পাৰ হৈ দিছে ।” ইফালে-সিফালে চালো । ছোৱালী ক’ত ৰৈ থাকিব । একে দৌৰে গৈ কৰবাত ভয়পুলুকা মাৰিলেগৈ । কোনো এজনে ট্ৰেফিক পুলিচ অহাৰ আগেয়ে তাৰপৰা যাবলৈ দিহা দিলে । ক’লে, “বিহুৰ দিন, চিকাৰ বিচাৰিয়েই ফুৰিছে ।” এজনে ডাক্তৰৰ ওচৰত টিটেনাচ এটা লোৱাৰ পৰামৰ্শ দিলে । মোৰো শুভবুদ্ধি উদয় হ’ল । অনতিবিলম্বে সেই ঠাই এৰি ফাৰ্মাচী পালোগৈ । পাচত যুৱকজনে কৈছিল, ৰেল ক্ৰছিংটোৰ পৰা অলপ আহিয়েই হেনো এটা মেকুৰীয়ে আমাৰ বাট কাটিছিল । মোৰ মনত পৰিল, আগ ব্ৰেক আৰু পাচ ব্ৰেকৰ তালমিল নোহোৱাতহে খিচখিচীয়া বালি-বোকা পৰি থকা ৰাস্তাটোত আগ চকা পিছল খাই গৈছিল । অৱশ্যে হয়, বাটলাখুটিও ঠিকেই আছিল ।\nমাক-বাপেকে হেনো ল’ৰাৰ মুখলৈ চায় আৰু পত্নীয়ে হাতলৈ । বৃত্তিমুখী স্নাতকোত্তৰ পাঠ্যক্ৰমৰ ছাত্ৰ হৈ থকা দিনৰ কথা । কি উপলক্ষ্যত আহিছিলো পাহৰিছো । মোৰ মানসিক স্বাস্থ্যৰ খতিয়ান লোৱাৰ উদ্দেশ্যে দেউতাই সুধিলে,\n– অ’, তহঁতৰ যে এই বৃত্তিমুখী পাঠ্যক্ৰমবোৰ, আজিকালি ল’ৰা-ছোৱালীবোৰে ইয়াক খুব অগ্ৰাধিকাৰ দিছে । পৰম্পৰাগত স্নাতকোত্তৰ পাঠ্যক্ৰমৰ প্ৰতি লাহে লাহে সিহঁতৰ আগ্ৰহ কমিছে । এনে গতিত গৈ থাকিলে এসময়ত দেশত সংস্থাপনযোগ্য উচ্চশিক্ষিতৰ হাৰ যথেষ্ট বাঢ়িব । কিন্তু তাৰ সমানুপাতিকভাৱে নিয়োগৰ সুযোগ-সুবিধা নাবাঢ়িলে সেই উচ্চশিক্ষিতমখাৰ কি হ’ব । ৱালস্ট্ৰিটৰদৰে ঘটনা পুনৰ সংঘটিত হোৱাৰ সম্ভাৱনাকতো অস্বীকাৰ কৰিব নোৱাৰ ?\n-কথাটো নোহোৱা নহয় । কিন্তু পৰম্পৰাগত স্নাতকোত্তৰ পাঠ্যক্ৰমে যুৱচামলৈ ইতিমধ্যে আনি দিয়া হতাশাৰ বিকল্প হিচাপে ঠাই পুৰাইছে এই বৃত্তিমুখী পাঠ্যক্ৰমবোৰে । কিন্তু তাতো প্ৰতিযোগিতাৰ দৌৰ আছে । কিন্তু জীৱন যাপনৰ ক্ষেত্ৰত ন্যূনতম প্ৰয়োজনবোৰতো এতিয়া কেৱল অন্ন, বস্ত্ৰ আৰু আশ্ৰয়তে সীমাবদ্ধ হৈ থকা নাই ! সকলো ক্ষেত্ৰতে বাঢ়ি অহা ব্যয়ৰ ফলত জীৱন ধাৰণ ব্যয়ো দিনক দিনে ঊৰ্ধ্বগামী হ’বলৈ ধৰিছে । তেনেস্থলত জীয়াই থাকিবলৈ এনেবোৰ পাঠ্যক্ৰমৰ প্ৰয়োজন আহি পৰিছে ।\n-জীয়াই থাকিবলৈ নে কমফ’ৰ্টৰ বাবে । আজিৰ যুগটো বোলে ভোগবাদৰ যুগ । মানুহৰ বোলে ভোগ প্ৰৱণতা বাঢ়িছে । আৰু এই সমস্তবোৰতো পুঁজিবাদী বণিক গোষ্ঠীৰেই চক্ৰান্তৰ ফচল । আন কথাত আমাৰ মুক্ত বজাৰ ব্যৱস্থা বা অৰ্থনৈতিক উদাৰীকৰণ নীতিৰ পৃষ্ঠপোষক চৰকাৰৰ ষ্ট্ৰেটেজিক ভুলৰেই পৰিণাম ?\n-এটা কথা নোহোৱা নহয় পিচে । দেশীয় বজাৰ ব্যৱস্থাৰ উন্মুক্তকৰণৰ ফলত ই লাহে লাহে জনসাধাৰণৰ আৰ্থ-সামাজিক অৱস্থাৰ আমুল পৰিৱৰ্তন সাধিবলৈ ধৰিছে । আৰু এই ষ্ট্ৰাকচাৰেল চেইঞ্জখিনিয়েই নিতৌ মানুহৰ প্ৰয়োজনবোৰ সলনি কৰি আহিছে ।\n-অ’, আৰু এটা কথা । আজিকালি এই অত্যন্ত খৰচী বৃত্তিমুখী পাঠ্যক্ৰমবোৰ পঢ়িবলৈতো চৰকাৰী-বেচৰকাৰী বেঙ্ক বা বিত্তীয় প্ৰতিষ্ঠানবিলাকে ঋণ দিয়া আৰম্ভ কৰিছে । এইবোৰ কি বিনিয়োগ নহয় ! চৰকাৰ আৰু বণিক গোষ্ঠী মিলি এটা পাক-চক্ৰ সৃষ্টি কৰা নাইনে ?\nমই কি ক’ম । কথাবোৰতো নোহোৱা নহয় । মুক্ত বজাৰ ব্যৱস্থাত চৰকাৰী হস্তক্ষেপৰ দোহাই দি চৰকাৰেও পৰোক্ষভাৱে এই ভোগবাদী মনোবৃত্তিক গভীৰলৈ শিপাবলৈ দিয়া নাই জানো ? দেউতাই কয়, আমিওতো এনেবোৰ বৃত্তিমুখী শিক্ষা গ্ৰহণ কৰি পুঁজিবাদৰ গোলামি কৰিবলৈয়ে আগবাঢ়ি গৈছো । মই কওঁ, শিক্ষাখিনিতো পুঁজিবাদৰ monopoly নহয় ! চীনৰদৰে অৰ্থনীতি এখন গঢ়ি তুলিলেও আমি আমাৰ সেৱা আগ বঢ়াম আৰু এতিয়াও আগবঢ়াই যাম । নহ’লে কি কৰিম ?\nদেউতাই এইকেইদিন লক্ষ্য কৰিছে । বিহুৰ দিনতো ল’ৰাটো ঘৰৰপৰা বাহিৰ হোৱা নাই । আৰু ঘৰত থাকিলেও নিজৰ কোঠাৰপৰা বৰকৈ বাহিৰ হোৱা নাই । মই ধৰিব পাৰিছো, আলেঙে আলেঙে ঘৰৰ মানুহবোৰে মোৰ গতি বিধি লক্ষ্য কৰি আছে । ময়ো দুৰ্ঘটনাটোৰ কথা কোৱা নাই । এতিয়া বিচনাত পৰি পৰি কথাবোৰ পাগুলি আছো । বুকু আৰু থুঁতৰিটোত বিষ যথেষ্ট হৈছে । আঁঠু আৰু কিলাকুটিৰ ছাল এৰা অংশত চেকচেকনিটো আছেই । হ’লেও লুভীয়া মন, ৰাতিলৈ ওচৰৰে ককাইদেউ এজনৰ ঘৰত চুঙা চাউল, চুঙা মাছ আৰু চুঙা মাংস খোৱাৰ কথা । এভূমুকি মাৰি আহিব লাগিব ।।\n← হিতেন শৰ্ম্মাৰ দিনলিপি ৭(ধ্ৰুৱজ্যোতি শৰ্ম্মা)\nধনতন্ত্ৰ দিৱসৰ শুভেচ্ছাৰে (অজয় লাল দত্ত) →\nএটা ছমহলীয়া প্ৰেম কাহিনী (অংশুমান বৰা)


Sonam Kapoorৰ শহুৰেকৰ পৰা ২৭ কোটি টকা লুটিলে Cyber Fraudএ ! কেনেকৈ কি কৌশলেৰে লুটিলে ইমান টকা, বিতং জানক ...– News18 assam\nSonam Kapoorৰ শহুৰেকৰ পৰা ২৭ কোটি টকা লুটিলে Cyber Fraudএ ! কেনেকৈ কি কৌশলেৰে লুটিলে ইমান টকা, বিতং জানক ...\nবলীউডৰ অভিনেত্ৰী সোনম কাপুৰৰ (Sonam Kapoor) শহুৰেকক ২৭ কোটি টকাৰ অধিক ধন চাইবাৰ প্ৰৱঞ্চনাৰ কথা (Cyber Fraud) পোহৰলৈ আহিছে।\nLast Updated : March 11, 2022, 23:18 IST\nবলীউডৰ অভিনেত্ৰী সোনম কাপুৰৰ (Sonam Kapoor) শহুৰেকক ২৭ কোটি টকাৰ অধিক ধন চাইবাৰ প্ৰৱঞ্চনাৰ কথা (Cyber Fraud) পোহৰলৈ আহিছে। আৰক্ষীয়ে এই সন্দৰ্ভত দিল্লী, মহাৰাষ্ট্ৰ, তামিলনাডু আৰু কৰ্ণাটকৰ পৰা ৯জন লোকক গ্ৰেপ্তাৰ কৰিছে। প্ৰাপ্ত তথ্য অনুসৰি, বলীউডৰ অভিনেত্ৰী সোনম কাপুৰৰ শহুৰ হৰিশ আহুজাক ফৰিদাবাদৰ শ্বাহি ৰপ্তানি কাৰখানাৰ পৰা ২৭.৬১ কোটি টকাৰ প্ৰতাৰণা কৰা হৈছে।\nফৰিদাবাদৰ আৰক্ষী উপায়ুক্ত নীতিশ আগৰৱালে কৈছে যে চাইবাৰ ঠগসকলে হৰিশ আহুজাৰ এটা ভুৱা কোম্পানী গঠন কৰিছিল আৰু কোটি কোটি টকা স্থানান্তৰ কৰিছিল। অভিযোগ পোৱাৰ পিছত, ফৰিদাবাদৰ চাইবাৰ আৰক্ষী থানাই ৯জন লোকক গ্ৰেপ্তাৰ কৰিছে। তেওঁ কয় যে অভিযোগ পোৱাৰ পিছত ফৰিদাবাদৰ আৰক্ষী থানাই বিষয়টোৰ তদন্ত আৰম্ভ কৰে।\nFirst published: March 11, 2022, 23:18 IST\nCyber Crime RobberyFaridabadFather in lawmoney RobberySonam Kapoor


ইস্মত চুগতাই - অসমীয়া ৱিকিপিডিয়া\n২১ আগষ্ট, ১৯১৫\nবদায়ুঁ, যুক্ত প্ৰদেশ, ব্ৰিটিছ ভাৰত\n২৪ অক্টোবৰ, ১৯৯১ (৭৬ বছৰ)\nলেখিকা, চলচ্চিত্ৰ নিৰ্মাতা, প্ৰবন্ধকাৰ\nচুটিগল্প, উপন্যাস, নাটক\nসাহিদ লতিফ (১৯৪২–১৯৬৭)\nইস্মত চুগতাই (ইংৰাজী: Ismat Chughtai; ২১ আগষ্ট ১৯১৫ – ২৪ অক্টোবৰ ১৯৯১) এজন ভাৰতীয় উৰ্দু ঔপন্যাসিকা, চুটিগল্প লেখিকা আৰু চলচ্চিত্ৰ নিৰ্মাতা আছিল। ১৯৩০-ৰ পৰা আৰম্ভ কৰি, তেওঁ মহিলাগৰাকীয়ে যৌনতা আৰু নাৰীত্ব, মধ্য শ্ৰেণীৰ সৌজন্য, আৰু জাতিগত শ্ৰেণী সংঘাতকে আদি কৰি বিভিন্ন সংবেদনশীল বিষয়ৰ ওপৰত প্ৰায়ে মাৰ্ক্সীয় আদৰ্শৰ দ্বাৰা প্ৰভাবিত দৃষ্টিকোণৰ ভিত্তিত সাহিত্য ৰচনা কৰিছিল। সাহিত্যিক বাস্তবতাৰ বৈশিষ্ট্যযুক্ত এটি বিশিষ্ট সাহিত্যলেখন শৈলীৰ সৈতে উৰ্দূ সাহিত্যজগতত নিজকে এক গুৰুত্বপূৰ্ণ বৌদ্ধিক কণ্ঠ-স্বৰ হিচাপে প্ৰতিষ্ঠিত কৰি ১৯৭৬ চনত ভাৰত চৰকাৰৰ দ্বাৰা পদ্মশ্ৰী বঁটা লাভ কৰিবলৈ সক্ষম হৈছিল।\n1.1 প্ৰাৰম্ভিক জীৱন আৰু কেৰিয়াৰৰ আৰম্ভণি (১৯১৫–৪১)\nপ্ৰাৰম্ভিক জীৱন আৰু কেৰিয়াৰৰ আৰম্ভণি (১৯১৫–৪১)[সম্পাদনা কৰক]\nইস্মত চুগতাইৰ জন্ম হৈছিল ১৯১৫ চনৰ ২১ আগষ্টত উত্তৰ প্ৰদেশৰ বদায়ুঁ নামৰ সৰু চহৰখনত নুছৰত খানম আৰু মিৰ্জা কাচিম বেইগ চুগতাইৰ ঘৰত; তেওঁ দহটা সন্তানৰ ভিতৰত নৱম সন্তান আছিল—ছয়জন ককায়েক আৰু চাৰিজন বায়েক। চুগতাইৰ পিতৃ অসামৰিক সেৱাৰ সৈতে জড়িত হোৱাৰ কাৰণেই চাকৰীৰ সংক্ৰাণ্টত পৰিয়ালটোয়ে সঘনাই স্থানান্তৰিত হ'ব লগা হৈছিল; তেওঁ তেওঁৰ শৈশৱটো জোধপুৰ, আগ্ৰা, আৰু আলিগড়কে ধৰি কেইবাখনো চহৰত কটাইছিল- সাধাৰণতে তেওঁৰ ককায়েকসকলৰ সৈতে যিহেতু তেওঁৰ বায়েককেইজনীৰ বিবাহ হৈ গৈছিল তেওঁ অতি সৰু হৈ থাকোঁতেই। চুগতাই তেওঁৰ ককায়েককেইজনৰ প্ৰত্যক্ষ প্ৰভাৱক এক গুৰুত্বপূৰ্ণ কাৰক হিচাপে বৰ্ণনা কৰিছিল যি তেওঁৰ সাহিত্যৰ সৃষ্টিমূলক বছৰবোৰত তেওঁৰ ব্যক্তিত্বক প্ৰভাৱিত কৰিছিল। তেওঁ তেওঁৰ দ্বিতীয় ডাঙৰ ভাতৃ মিৰ্জা আজিম বেইগ চুগতাক (এজন উপন্যাসিক) সৰ্বশ্ৰেষ্ঠ পৰামৰ্শদাতা হিচাপে স্বীকাৰ কৰিছিল। চগতাইৰ পিতৃয়ে ভাৰতীয় অসামৰিক সেৱাৰ পৰা অৱসৰ লোৱাৰ পিছত অবশেষত পৰিয়ালটোয়ে আগ্ৰা চহৰত বসতি স্থাপন কৰে।\nচুগতাই আলিগড় মুছলিম বিশ্ববিদ্যালয়ৰ মহিলা কলেজত প্ৰাথমিক শিক্ষা লাভ কৰে আৰু ইজাবেলা থ'বাৰ্ণ কলেজৰ পৰা ১৯৪০ চনত স্নাতক ডিগ্ৰী লাভ কৰে। তেওঁৰ পৰিয়ালৰ সক্ৰিয় প্ৰতিৰোধ সত্ত্বেও, তেওঁ পৰৱৰ্তী বছৰত আলিগড় মুছলিম বিশ্ববিদ্যালয়ৰ পৰা স্নাতক শিক্ষাৰ ডিগ্ৰী সম্পূৰ্ণ কৰে। এই সময়ছোৱাতেই চুগতাই প্ৰগতিশীল লেখক সমিতিৰ (প্ৰগ্ৰেছিভ ৰাইটাৰ্চ এচ'চিয়েছন) সৈতে জড়িত হৈ পৰিছিল, ১৯৩৬ চনত তেওঁ এই সমিতিৰ সভাত প্ৰথমবাৰৰ বাবে অংশগ্ৰহণ কৰিছিল য'ত তেওঁ প্ৰগতিশীল লেখকৰ আন্দোলনৰ সৈতে জড়িত এজন আগশাৰীৰ মহিলা লেখক ৰছিদ জাহানৰ সৈতে আলোচনাত অংশগ্ৰহণো কৰিছিল, যিগৰাকী লেখকে পিছত চুগতাইক "বাস্তৱসন্মত, প্ৰত্যাহ্বানমূলক মহিলা পাত্ৰ তথা চৰিত্ৰৰ" বিষয়ে লিখিবলৈ প্ৰেৰণা দিছিল আৰু এই অনুপ্ৰণিত কৰাৰ কথা পিছত তেওঁ স্পষ্টৰূপত স্বীকাৰো কৰিছিল। চূগতাই একে সময়তে ব্যক্তিগতভাৱে লিখিবলৈও আৰম্ভ কৰিছিল, কিন্তু বহু পৰ্যন্ত তেওঁৰ কামৰ বাবে কোনো প্ৰকাশন বিচৰা নাছিল।\nযেতিয়া মই লিখিবলৈ লৈছিলো, তেতিয়া এটা প্ৰচলিত ধাৰা আছিল - ৰোমাণ্টিক বস্তু লিখা বা প্ৰগতিশীলৰ দৰে লিখা। যেতিয়া মই নিষ্ঠা সহকাৰে লিখিবলৈ আৰম্ভ কৰিছিলো, মানুহবোৰ অতি হতভৱ হৈছিল কাৰণ মই অতি অমায়িকভাৱে লিখিছোঁ [...] মানুহে যিটোক সাধাৰণতে "লিটাৰিলি বা সাহিত্যিক" বুলি কয় মই সেইদৰে লিখা নাছিলো। মই কথা কোৱাৰ দৰে লিখিছিলো আৰু বৰ্ত্তমানেও লিখি আছো, অতি সৰল ভাষাত, সাহিত্যিক ভাষাত নহয়।\n—চুগতাইয়ে তেওঁৰ প্ৰাৰম্ভিক লিখনিসমূহৰ বিষয়ে, ১৯৭২ চনত 'মেহফিল'ৰ সৈতে হোৱা এক সাক্ষাৎকাৰত।\nচুগতাইয়ে ১৯৩৯ চনত উৰ্দু আলোচনী সাকিৰ বাবে ফসাদি (বিদ্ৰুহী) বুলি এখন নাটক লিখিছিল, যিখন আছিল তেওঁৰ প্ৰথম প্ৰকাশিত সাহিত্যিক ৰচনা। নাটকখনৰ প্ৰকাশনৰ পিছত, পাঠকে ইয়াক চুগতাইৰ ভাতৃ অজিম বেগৰ দ্বাৰা বিৰচিত এক নাটক হিচাপে গ্ৰহণ কৰে, যিখন এটা ছদ্মনাম ব্যৱহাৰ কৰি লিখা হৈছে। তাৰ পিছত, তেওঁ অন্যান্য প্ৰকাশন আৰু বাতৰি কাকতৰ বাবে লিখিবলৈও আৰম্ভ কৰে। তেওঁৰ কিছুমান প্ৰাৰম্ভিক কৰ্মৰ ভিতৰত আছিল বচপন (শিশুকাল/ল'ৰালিকাল), আত্মজীবনৰ কিছু কথা/অংশ, কাফিৰ (নাস্তিক), তেওঁৰ প্ৰথম চুটিগল্প, আৰু ধীট (জেদী), তেওঁৰ একমাত্ৰ স্বগতোক্তি/আত্মভাষণ, অন্য ৰচনাৰ ভিতৰত আছিল। তেওঁ এখন আলোচনীৰ বাবে লিখা এটা কাহিনীৰ উত্তৰত, চুগতাইক কোৱা হৈছিল যে তেওঁৰ লেখন শৈলীটো ধৰ্ম নিৰপেক্ষ, নিন্দনীয় আৰু কোৰানক কৰা অপমানজনক। তথাপিও তেওঁ "সমাজত থাকি শুনা, প্ৰচলিত কথা আৰু সংঘৰ্ষৰ" সম্পৰ্কে লিখি গৈছিল।\n↑ Gopal, Priyamvada (2012). Literary Radicalism in India: Gender, Nation and the Transition to Independence. Routledge Press. পৃষ্ঠা. 83–84. ISBN 978-1-134-33253-3. https://books.google.com/books?id=lf8wfOR1058C&pg=PT83। আহৰণ কৰা হৈছে: 26 April 2018.\n↑ 2.0 2.1 Parekh, Rauf (30 August 2015). "Essay: Ismat Chughtai: her life, thought and art". Dawn (newspaper). http://www.dawn.com/news/1203638। আহৰণ কৰা হৈছে: 24 April 2018.\n↑ Bhandare, Namita (11 November 2014). "The fine print of the AMU Library row". Mint (newspaper). http://www.livemint.com/Opinion/9JgfILAahE0gybNT3KUYTM/The-fine-print-of-the-AMU-library-row.html। আহৰণ কৰা হৈছে: 24 April 2018.\n↑ Bahuguna, Urvashi (15 August 2017). "Born on India's future Independence Day, Ismat Chughtai wrote of the world she saw, not aspired to". Scroll.in. https://scroll.in/article/847158/born-on-indias-future-independence-day-ismat-chughtai-wrote-of-the-world-she-saw-not-aspired-to। আহৰণ কৰা হৈছে: 25 April 2017.\n↑ 5.0 5.1 McLain, Karline. "The Fantastic as Frontier: Realism, the Fantastic and Transgression in Mid-Twentiet century Urdu fiction". University of Texas, Austin. http://www.urdustudies.com/pdf/16/14_McLain.pdf। আহৰণ কৰা হৈছে: 11 January 2012.\n↑ Coppola, Carlo (1972). "Interview with Ismat Chughtai". Mahfil খণ্ড 8 (2–3): 169. https://dsal.uchicago.edu/books/mahfil/toc.html?volume=8&number=2-3। আহৰণ কৰা হৈছে: 16 September 2019.\n↑ Bano, Farhat (2013). "The emergence of feminist consciousness among Muslim women the case of Aligarh". University of Calcutta. http://shodhganga.inflibnet.ac.in/jspui/bitstream/10603/165149/11/11_chapter%25206.pdf। আহৰণ কৰা হৈছে: 13 May 2018.\n↑ 8.0 8.1 Patel, Aakar (14 August 2015). "Ismat Chughtai's fearless pen". Mint (newspaper). https://www.livemint.com/Leisure/NTt7hWtC5yAWZx0cQCrYAM/Ismat-Chughtais-fearless-pen.html। আহৰণ কৰা হৈছে: 25 April 2018.\nইস্মত চুগতাই সম্পৰ্কে ইণ্টাৰনেট মুভি ডাটাবেছত থকা তথ্য।\nইস্মত চুগতাই (১৯১৫–১৯৯১), সমল পৃষ্ঠা কলম্বিয়া বিশ্ববিদ্যালয়\nজীৱনী আৰু গ্ৰন্থাৱলী\nইস্মত চুগতাই চুটিগল্প\n"https://as.wikipedia.org/w/index.php?title=ইস্মত_চুগতাই&oldid=291207"ৰ পৰা অনা হৈছে\nশ্ৰেষ্ঠ কাহিনীৰ ৰাষ্ট্ৰীয় চলচ্চিত্ৰ বঁটা বিজয়ী\nএই পৃষ্ঠাখন ১৪ আগষ্ট, ২০২১ তাৰিখে ২১:৪২ বজাত অন্তিম সংশোধন কৰা হৈছিল।


Sleep Health: টোপনিৰ পৰা উঠিয়ে ম’বাইল চোৱাত ব্যস্ত হয় নেকি? ভয়ংকৰ বিপদত পৰিব পাৰে আপুনি!– News18 assam\nHome » photogallery » health-well-being »Sleep Health: টোপনিৰ পৰা উঠিয়ে ম’বাইল চোৱাত ব্যস্ত হয় নেকি? ভয়ংকৰ বিপদত পৰিব পাৰে আপুনি!\nSleep Health: টোপনিৰ পৰা উঠিয়ে ম’বাইল চোৱাত ব্যস্ত হয় নেকি? ভয়ংকৰ বিপদত পৰিব পাৰে আপুনি!\nHealth: চকু খোলাৰ পিছত অতি কমেও ১০ মিনিট স্মাৰ্টফোনত গুচি যায়, তাৰ পিছতহে দিনটো আৰম্ভ হয়। কিন্তু এই স্বভাৱ একেবাৰে ভাল নহয়।\n| December 13, 2021, 12:27 IST\nস্মাৰ্টফোন অহাৰ পিছৰে পৰা ই যেন আমাৰ স্বভাৱত পৰিণত হৈছে! পুৱা উঠি ফোনৰ মেছেজ, ই–মেইল চোৱাত ব্যস্ত হৈ পৰো। চকু খোলাৰ পিছত অতি কমেও ১০ মিনিট স্মাৰ্টফোনত গুচি যায়, তাৰ পিছতহে দিনটো আৰম্ভ হয়। কিন্তু এই স্বভাৱ একেবাৰে ভাল নহয়। বিজ্ঞানীসকলে কৈথে, মূৰ আৰু শৰীৰত ভয়ংকৰ প্ৰভাৱ পৰে এই অভ্যাসৰ। (সংগৃহীত ফটো)\nএটা সমীক্ষাত দেখা গৈছে যে শোৱাৰ কিছু সময় আগত আৰু টোপনি ভঙাৰ সময়লৈ ফোনট ব্যস্ত থাকে ৪৬ৰ পৰা ৬১ শতাংশ লোক। কিন্তু এলইডি স্ক্ৰীণত থকা অতি নীলা ৰশ্মি, যি পোনে পোনে আপোনাৰ শৰীৰত প্ৰৱেশ। সেই নীলা ৰশ্মিয়ে আপোনাৰ বিপদ মাতি আনিব পাৰে আপোনালৈ।\nএই ৰশ্মিৰ ফলত প্ৰতিদিনে অলপ অপকৈ আপোনাৰ টোপনিৰ অভ্যাসত বিৰূপ প্ৰভাৱ পৰে। সেই কাৰণে চকু মুদাৰ পিছতে চকুৰ সন্মুখত সেই ৰশ্মিৰ এটা আভা দীৰ্ঘক্ষণ ধৰি থাকি যায়, যাৰ ফলত আপোনাৰ টোপনি অহাত অসুবিধা হয়।\nবিজ্ঞানীসকলে এয়াও গৱেষণা কৰি চাইছে যে অফিচৰ কাম কৰাৰ নিৰ্দিষ্ট সময় আছে। আপুনি পুৱা উঠি হোৱাট্ছএপ, ই–মেইল চায় তাৰ সিংহভাগ অফিচৰ কাম বা আফোনাৰ পেছা সম্পৰ্কীয়। পুৱা উঠিয়ে এই কামত মগ্ন হৈ পৰাটো আপোনাৰ মানসিক অস্থিৰতাৰ কাৰণো হ’ব পাৰে।\nযিসকলৰ অনিদ্ৰাৰ সমস্যা আছে, যিসকলৰ ডিঙিৰ বিষৰ সমস্যা আছে, হাতত যন্ত্ৰণা আছে, তেওঁলোকে বিছনাত শুই ফোন চোৱাৰ বিৰূপ প্ৰভাৱ পৰিব পাৰে। টোপনিৰ পৰা উঠি ফোন চোৱাৰ অভ্যাস সেয়ে এৰি পেলাওক।


ট্ৰামখনত (মূল লিখক: ফ্ৰাঞ্জ কাফকা) – অনুবাদক: ৰাজশ্ৰী শৰ্মা – ফটাঢোল\nমই থিয় দি আছিলোঁ ট্ৰামখনৰ একেবাৰে শেষৰ পিনে চৌপাশৰ পৰিৱেশৰ পৰা সম্পূৰ্ণভাৱে উদাসীন হৈ। এই সুবিশাল পৃথিৱীত, এই চহৰখনত বা মোৰ নিজৰ পৰিয়ালতেই মোৰ প্ৰয়োজনেই বা’ কি তাকে লৈ মই একেবাৰে অনিশ্চিত আছিলো। কোনো এটা নিৰ্দিষ্ট দিশত আগবাঢ়ি যাবলৈও মোৰ কোনোধৰণৰ আগ্ৰহেই নাছিল। এক উদ্দেশ্যবিহীন যাত্ৰাৰ বাবেই যেন মই আগবাঢ়ি গৈ আছিলোঁ।\nট্ৰামখনৰ এইখিনি জেগাত যে মই ওপৰৰ হাতলডালত ধৰি থিয় হৈ আছোঁ, তাতো কিন্তু মোৰ কোনো ধৰণৰ ইচ্ছা নাছিল। নিজকে এৰি দিছিলোঁ, ট্ৰামখন যলৈকে যায়, মোকো তালৈকে লৈ যাওক বুলি। ৰাজপথৰ মানুহবোৰ, যিবোৰে ট্ৰামখনে গতি কৰিবলৈ ৰাস্তা এৰি দিছে বা লাহে লাহে নিজৰ মাজতেই কথা পাতি আগবাঢ়ি গৈ আছে বা পথৰ দাঁতিৰ ধুনীয়া ধুনীয়া দোকানবোৰৰ ভিতৰৰ সৌন্দৰ্য্য দোকানৰ আইনাবোৰেৰেই উপভোগ কৰিবলৈ চেষ্টা কৰি আছে; সেইবোৰ মানুহৰো মোৰ প্ৰতি কোনোধৰণৰ ভ্ৰূক্ষেপ নাছিল। মই নিজকে প্ৰমাণ কৰাৰ একো এটা সুযোগেই পোৱা নাছিলোঁ যদিও সেইটো এই সময়ত একেবাৰে সংগতি নথকা কথা।\nএনেতে ট্ৰামখনে এটা আস্থান পাবৰ হ’ল আৰু তেনেকুৱাতে এজনী ছোৱালীয়ে চিড়িকেইটাৰ ওচৰত থিয় দিলেহি নামিবৰ বাবে। তাইক মই ইমান স্পষ্টভাৱে দেখিলোঁ যেন দুহাতেৰে চুইহে চাইছোঁ। তাইৰ পিন্ধনত থকা ক’লা স্কাৰ্টটোৰ জাপবোৰ চিধাকৈ পৰি আছিল। বতাহে উৰুৱাব নোৱাৰাকৈ কোনোবাই তাত যেন পিনহে মাৰি থৈছে। গাত লিপিট খুৱাই পিন্ধা ব্লাউজৰ দৰে চোলাটোৰ ডিঙিত শুধ বগা মিহি মচলিনৰ লেচ লগোৱা আছে। বাওঁহাতেৰে তাই স্থিৰভাৱে ধৰি আছে ট্ৰামখনৰ কোণৰ পিনে থকা হাতলডালত আৰু সোঁহাতৰ ছাতিটোৱে যেন দ্বিতীয় চিড়িটোত জিৰণিহে লৈছে।\nতাইৰ সুগঢ়ী মুখখনি আছিল অলপ ৰ’দে পোৰা বৰণৰ। নাকটো অলপ কাষৰ পিনে ঘেৰ খোৱা আৰু আগটো অলপ বহল। ঘন একোচা ঢৌ খেলোৱা চুলি! তাৰ পৰা দুডালমান অলকা বৈ আহি কাণখনৰ কাষত বতাহত উৰি আছে। আঃ কি যে মোহনীয়া কৰি তুলিছে। তাইক মই ইমান ওচৰৰপৰা দেখিলোঁ যে তাইৰ ধুনীয়া সোঁ কাণখনৰ ভিতৰৰ ঘেৰবোৰো মোৰ চকুত পৰিল আৰু অকণমানি লতিৰ ছাঁটোও।\nসেই মুহূৰ্ততেই মোৰ মনত এটা প্ৰশ্ন জাগিল। তাই নিজৰে এনেকুৱা অতুলনীয় সৌন্দৰ্য্য দেখিও কেনেদৰে ইমান নিৰ্বিকাৰ হৈ থাকিব পাৰিছে যে তাইৰ টানকৈ জপাই থোৱা ওঁঠযুৰিৰপৰা একো প্ৰশংসনীয় মন্তব্য সৰি পৰা নাই!\nফ্ৰাঞ্জ কাফকা আছিল জাৰ্মান ভাষী এগৰাকী ইহুদী গল্পকাৰ আৰু উপন্যাসিক। তেখেতৰ জন্ম হৈছিল চেক ৰিপাব্লিকৰ প্ৰাগ চহৰত ১৮৮৩চনৰ ৩ জুলাই তাৰিখে। পেছাত এগৰাকী উকীল কাফকাই আজৰি সময় কটাবলৈ লিখা মেলা আৰম্ভ কৰে আৰু এগৰাকী বীমা কম্পানীৰ চাকৰিয়ালৰ ব্যস্ততাৰ মাজতো ঢেৰ সুখপাঠ্য গল্প লিখি উলিয়ায়। তেখেত বিংশ শতিকাৰ এগৰাকী অন্যতম চিন্তা উদ্ৰেককাৰী লিখক। অতিবাস্তৱ আৰু অবাস্তৱ দুয়োটা শৈলীৰে লিখা কাফকাৰ লিখনয়ে পাঠকৰ মন মগজু আলোড়িত কৰি তোলে।\n১৯২৪ চনৰ ৩ জুন তাৰিখে অষ্ট্ৰিয়াৰ কিয়েৰলিং চহৰত যক্ষ্মা ৰোগত আক্ৰান্ত কাফকাৰ জীৱনাৱসান ঘটে।\n“The Metamorphosis”, “ The Judgement”, “ Before the law”, “ In the Penal Colony” আদি হৈছে তেওঁৰ কেইখনমান বিখ্যাত পুথি। তেখেতৰ “On the Tram” গল্পটি ঊইলা আৰু এডৱিন মূইৰে কৰা ইংৰাজী অনুবাদৰ পৰা অসমীয়ালৈ ভাবানুবাদ কৰিবলৈ প্ৰচেষ্টা কৰা হৈছে।]\nমেটামৰফচিচ পঢ়ি পাগল হৈ গৈছিলো। কাফকাৰ গল্প অনুবাদ কৰিবলৈ সাহস কৰিবলৈও সাহস লাগিব।\nসাৱলীল অনুবাদ, ভাল লাগিল পঢ়ি\nকাফকাৰ গল্পৰ অনুবাদ কৰিবলৈ ধৃষ্টতা এটি কৰি চালোঁ দাদা। প্ৰত্যেক বাৰ পঢ়াৰ লগতেই নতুন নতুন অৰ্থ কাফকাৰ গল্পত।ধন্যবাদ জনালো পঢ়ি চোৱাৰ বাবে।\nভাল পালোঁ আনুবাদটো পঢ়ি৷\nসুন্দৰঅনুবাদ, ভাল লাগিল।\nসুন্দৰ অনুবাদ, পঢ়ি বহুত ভাল লাগিল ।\nধন্যবাদ জনালো খুড়া।\nবহুত ভাল লাগিলঅনুবাদ খিনি….\nধন্যবাদ দেই পঢ়ি চোৱাৰ কাৰণে।\nভাল লাগিল ৰাজশ্ৰী তোমাক অনুবাদকৰ ৰূপত দেখি\nধন্যবাদ বনশ্ৰী। চেষ্টা কৰি চাইছো আৰু এটা।\nপঢ়ি ভাল লাগিল ৰাজশ্ৰী\nবহুত ধন্যবাদ জনালো বাইদেউ\nভাল পালোঁ অনুবাদটো বাইদেউ